
AWMDAWM NGU AI HPA RAI TA? 


Kade nna ai aten kaw nna numdaw let anhte amyu sha ni 
hkrum kadup hkam sha hpang wa ai si hkrung si htan, 
tsin-yam tsin-dam, nni nkri lam a majaw, mungdan kata 
e nga ai ni, mungdan shinggan shara shagu de du 
hkrawn bra chyam nga ai amyu sha kaji kaba, gumgai 
dingla, mahkawn shabrang yawng ngu na a kraw dung 
masin kata kaw nna, “awmdawm” hpe marit, shadip 
jahpang hpe gasit nga sa ga ai. Awmdawm lu ai shaloi 
chyu sha she, anhte a nga pra masa, htunghking maka 
kumla, makam masham lam, shingggyim nga pra lam hte 
kaga amyu sha lam yan a lakung lakying ni hpe wanglu 
wanglang myit mang jasat, dawdan hparan, masing masa 
jahkrat let, kadai e mung je bat shingla ai lam n nga ai 
sha, tinang myit ra asak hkrung, dawdan, gawgap rai, 
Karai Kasang jaw ai anhte a amyu sha maka hpe gawgap 
la lu na rai nga ai hpe dum hprang hkam sha wa sa ga ai. 

Awmdawm lu na matu Karai Kasang kaw n hkring n sa 
akyu hpyi let, padang hkrun lam rawt hpang wa sa ga ai. 
Anhte hkrum sha ain ni nkri a shingnip shingna n kau 
mi hpe tsun ga nga yang, majan poi hta si ai, rim nna sat 
kau hkrum ai, num ma ni hpe roi rip zingri ai, tinang a 
mare kahtawng dum nta ni hpe kabai kau nna hpyen yen 
dabang de du mat ai, mare kahtawng ni nat kau, shaza 
kau hkrum ai, nawku jawng ni wan nat kau hkrum ai, 
kawa n lu mat, kanu n lu mat ai dinghku ni, jahkrai ma 
ni, shaning hku jawng n lu lung mat ai amyu sha ma ni, 
myit maku daw mat ai ni, bawnu shanut mat ai ni, chyu 
chyu ma chyangai kanu n lu mat ai, wanhkru mat ai nta 
wan wun hta jum let hkrap dung nga ai chyinghkai kanu 
gumgai... ndai zawn re sum machyi ni a shingdu e, anhte 
amyu sha ni hpe ban prat shadang nna baw n lu sharawt 
hkra rai kadit mat, hkring nan nga mat shangun na 
ningtuk balen gaw, zai ladat shakri nga ai zawn rai nga 
ai. Ndai zawn re ai maroi n ni, masin n si hpa lam ni hpe 
ta tut hkrum kadut, hkam sha nga ai anhte amyu sha ni a 
masin salum, sai shan nrut nra, lasaw lasa ni hta, n hkam 
jan lu na daram twi ka-ut machyi rawng ai nni nkri - 
suffering gaw, anhte hpe sai ninghtan shabawn da ma ni 
ai hte, n sen manaw langai hte sha, “Anhte a Awng 
Padang, Yehowa Karai Kasang” nga ai padang ninglaw 
nsen hpe jahtau garu nga sa ga ai shaloi, anhte ra marit ai 
tengman ai “awmdawm” gaw Yehowa Karai Kasang a 
lata kaw sha nga ai rai nna, Karai myit rawng ai shiggyim 
masha ni sha dai hpe jum tek lu ai hpe anhte hkrak sha 
kam sham lu sa ga ai lachyum mahtai pru nga sai. Shaloi, 
n dai Karai Kasang kaw rudi ai “awmdawm” gaw kaning 

re ai wa rai ta? Ndai laika buk a dawkaba langai hta, 
“awmdawm” a sung dam, li nak nga ai lachyum hpe 
shawng hkrawk alun hka aja yu ga. 


1. Awmdawm a Lachyum hpe Hkrawk Alun Yu Ai 
Lam 


Awmdawm ngu ai ga si a sung dam, li nak ai lachyum 
hte sat lawat maka hpe jaw teng ai hku chye na lu na 
matu, awmdawm a lachyum hpe shangang shakang ya 
ai,awmdawm hte kahpu kanau aru arat daw ang ai ga si 
kaba ni hpe mung kalang dat hka ja yu na ra nga ai. Dai 
awmdawm a aru arat ga si kaba ni hta, “shanglawt - 
independence,” “shadip jahpang -sovereignty,” “hkye 
shalawt ai lam - liberation” ni gaw ginrung ni rai nga ma 
ai. Ndai ni yawng hpe jum tek ai zawsi gaw, tara malang 
ai lam - justice nan rai nga ai. Dai tara malang ai lam - 
justice ngu ai zawsi hte hpaw dat jang, tara rap ra ai - 
just, lachyen lahka n nga ai - equality, pu gang sin 
machyi hkat ai - solidarity, zim simsa ai - tranquillity, 
ngwi ngawn hpring tsup ai - shalom ni hte hpring ai 
awmdawm majing hpe hkam sha lu na rain ga ai. Ya, 
awmdawm ngu ai ga hte rau, shi a kahpu kanau aru arat 
ga si ni hpe jawm hka ja yu ga. 


a) Awmdawm 


Awmdawm ngu ai hpe Ingalik ga hku sovereignty rai 
nhtawm, dai gaw, “sovereign” ngu ai ga kaw nna sa wa 

ai rai nga ai. “Soveregin” a lachyum gaw, “tsaw dik ai 
shanglawt daru magam ahkang aya” nguna rai nga ai. 

Aleksandar Pavkovic ngu ai wa a Mungdan Ningnan 
Gyin Shalat ai lam - Creating New States ngu ai laika buk 
hta, shaleng da ai hku nga yang, “sovereignty” a lachyum 
rudi gaw Latin ga “super” yan “regnere” ngu ai ga 
lahkawng pawng da ai ga rai nhtawm, “super” a 
lachyum gaw“above - n tsa” rai nna, “regnere” a 
lachyum gaw “to rule - up hkang na” ngu ai rai nga ai. 
Dai hpe pawng dat jang, “supreme rule - daru magam 
uphkang ahkang aya” ngu ai lachyum rai nga ai. 

Dai ni anhte amyu sha ni Karai Kasang kaw jawm 
hpyi jahtau nga ga ai “awmdawm” a lachyum gaw, 
“sovereignty” hpe tsun ai rai yang, dai gaw, “daru 
magam uphkang ahkang aya - supreme rule” nan rai nga 
ai. Daru magam uphkang ahkang aya gaw, “shinggan 
masha kadai e mung je hpre ai lam n nga ai sha, laksan 
mungdan lamu ga e shangu nga ai mungchying masha ni 
hpe wanglu wanglang up hkang jum tek na tara shang 
mung masa ahkaw ahkang - a political and legal right to 
control or to rule over all inhabitants on a particular 
territory which overrides all other rights to exercies 
power or control” mung rai nga ai. 


b) Shadip jahpang 


Shadip jahpang ngu ai ga a lam bai hka ja yu ga. 
“Awmdawm” hpe “shadip jahpang” hte gindun dat jang, 
“awmdawm shadip jahpang” rai nga ai. Shadip jahpang 
hpe Sara Manam Hpang a Kachin-English Dictionary hta 

“authority” ngu gale da ai. Authority a lachyum gaw, 
“uphkang dawdan lu ai ahkang aya” rai nga ai. Labau 
sarakaba Pugga Ja Li tsun ai hta, “jadip (shadip) ngu ai 
gaw lamu ga hpe uphkang na ahkaw ahkang daru 
magam” rai nga ai (Ja Li 2004: 82). Dai rai yang, 
awmdawm shadip jahpang gaw, tinang a laksan lamu ga, 
mungdan hpe uphkang lu ai daru magam ahkang aya rai 
nga ai. Ndai ahkang aya gaw, marai langai ngai ejaw nna 
lu ai ahkang aya n re sha shinggyim manu - human value 
a dawchyen rai nga ai. Anhte a amyu ni a labau hpe yu 
yang, anhte gaw ndai awmdawm shadip jahpang hte 
nga hkrat wa ai amyu rai nga ai. 

Dai majaw awmdawm hpe “shadip jahpang” hte 
pawng dat jang, shangai ai shani nan lawm nang wa ai 
shinggyim ahkang aya hte manu - rights and value ngu 
ai lachyum pru nga ai. Ndai shinggyim ahkang aya hte 
manu gaw, shinggyim sari sadng - human dignity rai nga 
ai. Dai gaw, shinggyim masha langai shangai ai shani nan 
lawm nang wa ai ahkang aya mung rai nga ai. Ndai hpe 
hkra ya ai hte shinggyim masha ni lapran gasat gala lam, 
ga li ga law manghkang lam ni byin wa chye nga ai. Ndai 
zawn re ai manghkang lam ni hpe makawp maga na 
matu United Nations gaw 1948 ning “Shinggyim Ahkaw 
Ahkang Ndau Shabra Laika - Universal Declaration of 
Human Rights” hpe shapraw dat sai re. Dai Ndau Laika a 
article 1 hta, “All human beings are born free and equal in 
dignity and rights. They are endowed with reason and 
conscience and should act towards on another in a spirit 
of brotherhood - Shinggyim masha hkum shagu gaw, 
gyit hkang lam n nga ai maren mara re ai sari sadang 

langai, ahkang aya langai hpe numdu let shangai wa ma 
ai. Shanhte hkum shagu, htauli htaula hte dinglik 
dinglun, sawn sumru lu ai atsawm ni lu da shajang ma ai 
majaw, langai hte langai kahpu kanau myit masin hte 
matut mahkai kanawn mazum hkat ra ai” nga hpyan 
shaleng da nga ai. Kahpu kanau ngu ai gaw, dinghku 
langai, kanu kawa langai, madoi chyuhpang langai jawm 
chyu ai, lit langai jawm hpai ai, sari sadang langai jawm 
numdu ai, maren mara, pugang sin machyi hkat ai 
lachyum namnak rawng nga ai. Kahpu kanau myit n 
rawng jang, nang grau, ngai grau, kashun kashe, dang 
sha, roi sha, gasat gala hkat ai lam ni byin wa ai. Ndai 
hku rai yang, marai hkum shagu lu ging ai shinggyim 
ahkaw ahkang mahkra lu la jang, “awmdawm” a 
lachyum namchyim hpring tsup sai ngu tsun lu na 
mahtai pru nga ai. Rai yang, mungkan labau ting hta, 
shinggyim marai hkum gu dek lu ang ai awmdawm a 
shadawn shadang hte lachyum namnak gaw, amyu rusai, 
shanhpraw shanchyang, amyu kaji, amyu kaba ... ngu ai 
lam ni hta hkan nna, n rap n ra nshaw nshun byin nga ai. 
Dip sha ai masha ni hte dip sha hkrum ai masha ni, n 
hkru n tara ai hku galaw ai ni hte dai zawn n hkru n tara 
ai hku galaw hkrum sha ai amyu sha ni nga wa ai. 
Awmdawm shadip jahpang hpe kashun la kau hkrum ai 
shaloi, dai hpe bai lu la hkra shakut ai kaw, ruk rak hkat 
ai manghkang lam amyu myu byin ai wa wa rai nga ai. 
Awmdawm shadip jahpang kashun la kau hkrum ai ngu 
ai gaw lam mi hku nga yang, shinggyim manu shaw kau 
hkrum ai - dehumanized lam rai nga ai. Shinggyim manu 
shaw kau hkrum ai ni hte dai ni hpang maga tsap ai 

masha ni rawt gumlang wa ai shaloi, manghkang ni 
matut manoi byin wa chye nga ai. 


c) Shanglawt - independence 


Awmdawm hte kahpu kanau daw ai ga kaba langai 
mi gaw, “shanglawt” rai nga ai. “Shanglawt” ngu ai ga 
hpe Ingalik hku “independence” ngu ai ga si hte shading 
sha-ang ai lachyum rai li ai. Awmdawm hpe “shanglawt” 
hte gindun dat jang, “awmdawm shanglawt”rai nga ai. 
Shanglawt ngu ai gaw, dip kamyet da ai kaw na lawt lu 
nna ndut ndang asak hkrung lu ai lachyum rai nga ai. 
Lahta e tsun ai hte maren, shadip jahpang gaw shangai ai 
shani kaw nna lawm nang ai wa ai shinggyim ahkang aya 
rai tim, shanglawt gaw, dai shadip jahpang kashun la kau 
hkrum ai hte dip kamyet da hkrum ai kaw nna lawt lu ai 
lachyum rai nga ai. Dai majaw, shanglawt gaw, kaga wa e 
jaw ai, shing n rai, hpyi la ra ai lachyum zawn mung rai 
nga ai. Ndai hku rai yang, shanglawt pru lu jang 
awmdawm shadip jahpang lu ai lachyum mung pru nga 
ai. Raitim, shanglawt lu shagu mung awmdawm shadip 
jahpang n lu mai ai sakse ni nga ai. 

Myen mungdan gaw, 1948 ning hta, British Asuya a 
lata na shanglawt lu shaga ai. Anhte Kachin ni mung, 
shanglawt lawan lu mayu ai majaw, Panglong Ga sadi 
laika hta lekmat htu sa ga ai. Ndai kaw, ga si a lachyum 
hpe bai hkan yu mai nga ai. Myen mung gaw, British a 
lata nna shanglawt lu mat sai, raitim, shanglawt lu ai 
hpang laning mi daram aten kaw nna nan, mungdan kata 
kasu kabrawng n ru n ra, ruk rak manghkang byin hpang 

wa sai. Dai kaw nna mung dinghku majan chyinghkraw 
gaw dai ni du htep wa rai nga ai. 

Awmdawm shanglawt lu tim, awmdawm shadip 
jahpang n lu ai lam a ningpawt (lahta e tsun ai Myen 
mung a mabyin hpe madi tsun ai lam nre) hpe yu ai 
shaloi, awmdawm shanglawt lu ai hpang, daru magam 
ahkang aya jum tek ai chyawm tari ni a tara malang ai 
hku n up hkang ai majaw mung mai byin ai, bai, 
mungdan a gawda ai tara a majaw mung mai byin aj, 
mungdan a gawda ai tara hpe tara malang ai hku ka 
lajang tim, dai hpe tsang hte tsang ta tut jai lang hkrang 
shapraw ai ni a myit masin kata, amyu rusai, shanhpraw 
shanchyang, num la, amyu kaji amyu kaba, matsan lu su, 
ma kaji, masha kaba...zawn re shai hkat ai lam hpe rudi 
ai lachyen lahka masa up makoi rawng ai majaw mung mai 
byin lu nga ai. 

Awmdawm shanglawt lu nna, awmdawm shadip 
jahpang lu na matu gaw, dai mungdan hpe jum tek ai 
hkrang hta, tara malang ai lam - justice hpe zawsi shatai 
ra ai mahtai pru ai. Dai zawsi hpe tsang hte tsang tang du 
hkra, jaw ang ai hku hkrang shapraw ra na rai nga ai. 

Ndai lahta e tsun ai hku yu yang, awmdawm gaw, 
shinggyim manu sha n rai, amyu rusai langai a “laksan 
kumla - identity” snr. amyu sha maka - national identity 
hte ading tawk matut nga ai. Nang kadai, ngai kadai ngu 
ai hte mung seng nga ai. 

Dai majaw, “awmdawm,” “shanglawt,” “shadip 
jahpang” ni matu shakut ai gaw, masat kumla - identity 
hpe gawgap, makawp maga ai lachyum mung rai nga ai. 
Dai kaw nan, shinggyim manu mung lawm nga lachyum 

rai nga sai. Myit dum mai ai lam gaw, gara hpe rudi nna 
gawgap na ngu ai lam sha re. Gara hpe madung dat na 
ngu ai hta, shinggyim manu hpe rudi nna awmdawm 
gawgap na kun? masat kumla hpe rudi nna awmdawm a 
matu gasat poi shang na kun? ngu ai hpe tsun mayu ai. 
United Nations kaw nna gaw, shinggyim manu rudi ai 
ahkaw ahkang ndau laika - Universal Human Rights 
Declaration hpe 1948 ning hta shapraw ai zawn, amyu 
kaji ni a masat kumla ahkang aya hpe makawp maga ai 
ndau shabra laika hpe mung 2007 ning hta, “United 
Nations Declaration on the Rights of Indigeneous People 
- Amyu Kaji Ni a Ahkaw Ahkang Ndau Laika” ngu n 
dau shabra dat sai re. 

Lahta na lam ni yawng hpe ginchyum dat yu ai 
shaloi, awmdawm de sa wa ai lam lahkawng hpe asan 
sha mu lu na sai: Langai ngu na gaw “shinggyim manu - 
human value” hpe madung dat ai awmdawm rai 
nhtawm, ndai hpe shinggyim manu rudi awmdawm - 
“human value-oridented” ngu shamying mai nga ai. 
Lahkawng ngu na gaw, amyu langai a masat kumla 
madung tawn ai awmdawm rai nna, dai hpe “amyu sha 
maka hta rudi awmdawm - “ethnic/ national identity- 
oriented” ngu na rai nga ai. Dai ni mungkan mungdan 
law law hta, ndai lahkawng yan rau sha shuk shanut 
ginchya rawng ai manghkang ni byin nga ai hpe mu ai. 

Anhte a matu mahtai hpa rai na? United Nations a 
1948 ning Shinggyim Ahkaw Ahkang Ndau Laika - 
Universal Declaration of Human Rights hpe yu ai shaloi, 
amyu rusai, mungdan ngu ai n ahkyak ai sha, shinggyim 
marai hkum gu dek lu ang ai ahkaw ahkang lu jang ram 

sai, ngu ai lachyum n rai malu ai. Ga shadawn, Article 15 
hta, “masha hkum shagu mungdan masha tai lu na 
ahkang aya nga ai - everyone has the right to a 
nationality” nga tsun da ai. Lachyum gaw, dai Ndau 
Shabra Laika hta nan, shinggyim manu yan shinggyim 
sari sadang - dignity and value, bai amyu sha masat 
kumla - identity lahkawng yan hpe ngang ngang 
ninghtan shabawn lu jang she, shinggyim manu hpring 
tsup lu ai lachyum rai nga ai. Amyu, Mungdan hpe 
uphkang ai asuya, mungdan a gawda ai tara, mungdan a 
gawgap ai hkrang, dai mungdan na mung masha gu ji gu 
yang yawng shinggyim manu hpe chye na, manu shadan, 
hkungga, masat masa galaw, makawp maga lu na matu, 
dai ndai shabra laika hpe shapraw dat ai lam rai nga ai. 


d) Hkye Shalawt ai lam - liberation/deliverance 


Hkye shalawt ai ngu ai ga kaw ga si lahkawng rawng 
nga ai, hkye ai — rescue, save, hte shalawt da tai - liberate, 
deliver ngu ai yan rai ma ai. Hkye la ai ngu ai gaw, ga 
shadawn, masha langai hka lup si na hkyen nna hka kata 
lup dat, bai pru dat, lata lamat kapruk dat rai nga ai hpe 
sa hkye la ai. Si na hkyen ai hpe sarawun wa si kaja htu 
bang ya nna asak hpe hkye la ai. Ndai ga shadawn 
lahkawng hta, shalawt da tai — deliver, liberate ngu ai ga a 
lachyum masa mung lawm nang nga ai. Marai langai 
gaw, hkye la hkrum ai hpang, lawt lu ai namchyim hpe 
hkamsha ai lam rai nga ai. Gyit hkang ai sumri shawng 
raw kau ya ai hpang she lawt lu ai namchyim hpe hkam 
sha lu nga ai. Machyi sawng taw nga ai shaloi, kara de 

mung nlu sa, n mai sa, hpa n lu galaw, n mai shamu ai re 
majaw, gyithkang da hkrum nga ai. Dai hpe sarawun wa 
tsi kaja htu nna machyi mai mat ai shaloi, gyit hkang da 
ai sumri hpe raw hpyan kau ya ai. Dai majaw, machyi 
mai mat ai hte dai masha wa gaw, shalawt dat ai lam - 
liberation/ freedom hpe lu la nu ai. Ndai kaw ninggam 
langai sharawt nna bai myit yu ga. 

Ya ndai lahta na masha wa a matu ahkyak kaba gaw, 
shawng na zawn machyi kaba bai n hkrum na matu rai 
nga ai. Shawng na zawn machyi kaba bai hkrum na n 
hkrum na ngu ai gaw, sarawun wa htu bang ya ai tsi hta 
mung hkan na rai nga ai. Shing n rai, dai masha wa a 
hkumhkrang kata na ana ahkya masa hta mung ningpawt 
na rai nga ai. Ndai shara hta, lawt lu ai lam a grin ngang 
lam ahkyak nga ai. Ndai hpe shim lam - safety/ security 
ngu na rai nga ai. Myen mung gaw British asuya kaw na 
shanglawt lu sai raitim, shanglawt lu ai hpang mung, 
mungdan masha ni law law a matu shim lam n nga ai. 
Shim lam n nga jang, lahta e tsun lai wa sai shinggyim 
sari sadang - human dignity, shinggyim masat kumla - 
identity, hte shinggyim ahkang aya - human right ni a 
matu hkrit tsang shara rai nga ai. 

Shim lam n nga ai gaw, n sim n sa ai lachyum rai nga 
ai. Shim lam n nga ai majaw, lu sha tim, yup nga tim, 
myit masin ni n sim sa lu nga ai. Galoi mung myit tsang 
maja nga ra ai. Dai rai nna, n dai kaw, simsa lam mahtang 
zawsi bai tai wa ra ai. Tengman jet ai zim simsa lam bai ra 
wa ra ai. Dai majaw, hkye shalawt ai namchyim hta, shim 
lam, jet ai simsa lam hte awng padang lam ni du hkra 
lawm nga ai. Ndai lam yawng a zawsi kaba gaw, tara 

malang ai lam -justice nan rai nga ai. Ndai tara malang ai 
lam - justice kaw na “maren mara masa - eguality” pru 
wa ai. Maren mara masa gaw, masha hkum shagu a sari 
sadang hte manu hpe hkungga manu shadan ai masa lam 
nan rai nga ai. Mungdan hte amyu sha shanglawt lu ai 
hpang, n ru n ra manghkang n byin hkra makawp 
shading kau ya na gaw, “tara malang ai lam - justice” 
nan rai nga ai. Daitara malang ai lam gaw masha shagu 
a hkum hkrang sai shan nrut nra, lasaw lasa, masin 
salum, bawnu machye machyang, galaw ai lam shagu de 
Iwi shang rawng nga yang sha, shim lam jaw lu ai 
awmdawm majing hpe hkam sha lu na rai nga ai. 


2. Awmdawm, Tara Malang Lam hte Karai Kasang 


Awmdawm a lachyum hte tara malang ai lam hpe 
matut dat ai hte rau, anhte ra sharawng ai awmdawm gaw, 
anhte a Hkristan makam masham hte ading tawk matut 
nga ai lam dan leng wa ra ai. Hkristan makam masham 
kaw rudi ai awmdawm tai wa sai. Awmdawm Karai 
masa - liberation theology a kawa di rai nga ai Gustavo 
Gutirrez ngu ai sarakaba tsun ai hta, “to know God is to 
do justice - Karai Kasang hpe chye ai ngu ai gaw, tara 
malang ai lam hkan ai hpe ngu ai re” nga ai. Anhte kam 
sham ai Karai Kasang gaw, tara malang ai lam a Karai 
Kasang - God of justic rai nga ai lam hpe Chyum Laika 
ting hta mu lu nga ai. Dai rai nna, Hkristan tai nga sai 
anhte amyu sha ni yawng, ndai “awmdawm” a matu lit 
lu ai ni tai wa sai. Ndai masa e nan Hkristan nawku 
hpung ni nan, amyu sha ni a awmdawm gawgap ai hta, 

dawhpum dawnu hku tsap na lam madi madun shadum 
ya mi ai. 

Mungkan e “Hkristan Amyu Ni” ngu ai mi n nga ai. 
Kara amyu masha ni Hkristan tai ai ngu ai she nga ai. 
Ndai lam hpe Hkristan hpung labau ting hta sha n rai, 
dai ni mung dai hku sha mu nga ga ai. N kau mi Hkristan 
tai jang, amyu n ra, htunghking n tsun ra, Hkristu hpe lu 
jang ram sai, nga ma ai. Raitim, shing nga ai ni mung, 
wenyi lu sha sha jang rai sai, hkumhkrang lu shag aw n 
sha ra ai, gaw bai n nga ma ai. Chyum Laika buk hta 
madun da ai masa ginrung gaw Karai Kasang hpe teng 
teng chye ai wa, Hkristu a hpang teng teng hkan ai wa 
gaw kaga masha wa a matu awmdawm namchyim jaw lu 
ai wa rai ra ai lam rai nga ai. 

Awmdawm hpe madu da let amyu mungdan hku nga 
pra na lam gaw, Karai Kasang shi nan ra sharawng ai lam 
rai nga ai hpe mu lu ai. Dip kamyet, shagyip shagyeng 
lam ni kaw na lawt lu na lam mung Karai Kasang nan ra 
sharawng ai lam rai nga ai. Dai majaw, Chyum Laika 
masa hku gawn madi yu yang, shinggyim manu gaw, 
amyu tai ai lam a dawchyen rai nga ai. Amyu langai ngai 
n tai lu jang, shinggyim manu dawchyen hkinlut sum 
mat ai lachyum pru nga ai. Ndai kaw, “masha tai shakut 
ai” hte “amyu tai shakut ai” lam hta, amyu ngu ai dazik 
shakap let, masha tai shakut ai masa mahtang mungkan 
labau hpe wushoi jum hkrat wa nga ai hpe mu lu ai. Ndai 
masa nan, masat kumla, amyu sha rudi maka hta noi ai 
awmdawm shanglawt hpe shawng gaw gap ra ai 
lachyum hpe madi madun ya nga ai. Dai awmdawm hpe 
Karai Kasang a tara malang ai lam - justice of God e jum 

tek da ai rai yang, mungdan hte amyu sha shanglawt lu 
ai hpang grau hpring tsup ai awmdawm a namchyim hpe 
hkam sha lu na rai nga ai. 


3. Anhte Amyu Sha Ni Ra ai Gara Rai Mahtang? 


Lahta e, “awmdawm” ga si ni (terminology) hte dai 
ga ni hte matut nga ai masa kumla hte lachyum namnak 
ni hpe gawn alun yu ngut sa ga ai. “Awmdawm” a sung 
dam, li nak ai lachyum ni hpe mung mu lu ai sa ga ai. Dai 
rai yang, dai ni anhte amyu ni ra marit nga ai 
“awmdawm” gaw, kaning re ai mahtang rai na mali ta? 

Laika ka ai wa hkamsha lu ai gaw, anhte amyu sha ni 
a matu “shinggyim manu - human value” hte, “amyu sha 
masat kumla - identity” lahkawng yan hpe ninghtan 
shabawn nhtawm, tara malang ai lam e zawsi tai ya ai 
“awmdawm' rai na ra ai, ngu mu nngai. Mungdan lamu 
ga n lawm ai awmdawm hpe anhte amyu sha ni n ra 
sharawng ai rai yang, anhte lu mayu ai ai awmdawm 
gaw, “amyu sha maka hpe rudi nna shinggyim manu 
hkam sha lu ai - identity-based human value” 
awmdawm baw hpan rai na ma li ai. Lachyum gaw, 
awmdawm  shanglawt hte awmdawm  shadip jahpang 
lahkawng yan lawm ai “awmdawm” rai nga ai. Lam mi 
hku tsun yang, masha tai ai lam hte amyu tai ai lam hpe 
ninghtan shabawn kau na lachyum rai nga ai. Anhte a 
matu amyu shawng tai hpang she masha tai lu na rai nga ai 
zawn, dai lahkawng yan hpe kalang dat gawgap ran a rai 
nga mali ai. 

Dai rai nna, anhte a Padang hkrun lam masing hta 
awmdawm hpe ninggam hte ninggam gawgap sa wa mai 
nga mali ai. Awmdawm shanglawt, dai hpang 
awmdawm shadip jahpang, dai hpang tara malang ai lam 
e zawsi tai ya ai “awmdawm majing” hpe gawgap lu na 
rai nga ai. 

Awmdawm a lachyum hpe myit yu ai shaloi, kaning 
re awmdawm raitimung, mung masa ahkaw ahkang a 
npu e sha rai nga ai hpe mu lu ai. Dai majaw, mung masa 
awmdawm gaw, kaga awmdawm namchyim ni yawng a 
ningpawt rai nga ai hpe mu lu nga ai. 

2 


ASAK HRKUNG MABYIN HTA 
KARAI KASANG HTE HKRUM AI 
LAM 


Shinggyim masha ni gaw, tinang a laksan sak hkrung 
mabyin masa (human experience and struggle) kata e 
Karai Kasang hte hkrum shajang ma ai. Ga shadawn, 
wutdek nta e rawng ai wa gaw, Karai Kasang hpe 
wutdek nta kaw hkrum ai. Lungseng hpaga ga ai wa 
gaw, Karai Kasang hpe lungseng hpaga ga ai kaw hkrum 
ai. Hkauna htu sha ai wa gaw, Karai Kasang hpe hkauna 
pa e hkrum chye nga ai. Yi hkyen sha ai wa mung, yi kaw 
Karai Kasang hte hkrum na rai nga ai. 

Dai hte maren, n bung hkat ai mabyin masa, asak 
hkrung maka hta hkawm sa nga ai shinggyim masha, 
amyu masha ni law law mung tinang nga ai shara kaw 
nna, Karai Kasang hpe tam chye ma ai. Hkauna htu sha 
ai wa gaw, Karai Kasang hpe wutdek nta en mai sa tam 
ai. Shi gaw, hkau na htu sha ai wa re majaw, hkauna pa e 
sha Karai Kasang hpe tam mu lu nga ai, dai hte maren, 
lungseng hpaga ai wa mung, bum yi gaiwang e Karai hpe 
n mai tam ai. Shi asak hkrung nga ai lungseng hpaga 
bungli hta e sha, Karai Kasang hpe tam lu na rai nga ai. 

Dai shaloi, Karai Kasang gaw, wutdek nta rawng ai wa a 
matu wutdek nta e nga lawm ai Karai, hkauna masha wa 
matu shi hte rau hkauna pa e nga ai Karai, bum yi hkyen 
sha ai wa a matu, bumyi e nga ai Karai hku mu lu na rai 
nga ai. 

Lahta na zawn tsun ai shaloi, Karai law law nga ai 
lachyum n re sha, Karai langai hpe sha mabyin masa n 
bung hkat ai shinggyim masha ni gaw, tinang asak 
hkrung nga ai mabyin masa kaw nna, ningmu kaga ga 
hku chye na hkam sha lu ai lachyum rai nga ai. 

Ndai kaw ahkyak ai gaw, kadai gaw kaning re asak 
hkrung mabyin, labau hta asak hkrung ng ai, ngu ngu ai 
hpe hkrak shaleng lu na ra nga ai. Tsun mayu ai gaw, 
hkauna pa kaw nga ai wa, lungseng hpaga ga ai wa, 
shing n rai, yi hkyen sha ai wa kun? ngu ai lachyum rai 
nga ai. Rai yang, “asak hkrung mabyin” ngu lang jang, 
labau hte matut nga ai. Dai majaw, “asak hkrung mabyin 
- life experience” ngu ai gaw, shinggyim masha a asak 
hkrung “labau - history” hpe tsun ai lam rai nga li ai. Dai 
labau hpe “mahkrum madup - experience,” “hkam sha 
lam - feeling” hte “mabyin lam - event” ni e gawgap ya 
nga ai hpe mung malap n mai nga ai. 

Dai ni anhte Wunpawng amyu sha ni mung, “Yehowa 
Karai Kasang, Anhte a Awng Padang” ngu ai makam 
ninglaw nsen hte rau, padang hkrun lam masing gawgap 
wa ai gaw anhte a ta tut asak hkrung maka hta Yehowa 
Karai Kasang lawm nang nga ai hku mu mada hkam la, 
kam sham wa ai majaw rai nga ai. Anhte a awng padang 
ngu ai shaloi, anhte hpe awng padang jaw ai Karai 
Kasang hku hka la ai lachyum rai nga ai. Ndai hku mu 

mada kam sham wa ai mung, asak hkrung labau 
ninggam hte ninggam rai rawt jat galu kaba wa ai anhte a 
makam masham rai nga mali ai hpe lawu de na zawn mu 
luna ga ai. 


1. Wunpawng Sha Ni Karai Kasang Hte Masum 
Lang Hkrum Sa ga ai Lam (Kachins' Three 
Encounters with God) 


Anhte Wunpawng sha ni, anhte a sak hkrung maka 
labau masa hta hkan nna, Karai Kasang hte masum lang 
hkrum sa ga ai. Ndai zawn Karai Kasang hte masum lang 
hkrum sa ga ai shaloi, Karai langai hpe sha hkrang shing- 
yan masum hku chye na hkamsha wa sa ga ai lam hpe yu 


ga. 


A. Shawng Ningnan Lang Hkrum ai Karai: Tara 
Malang Lam a Karai (First Encounter: God of Justice) 


Anhte amyu sha ni Karai Kasang hte shawng ningnan 
lang hkrum ai gaw, anhte a matsun maroi mauwmi 
(tradition, mythology, story) hta rai nga ai. Anhte amyu 
ni moi, Hkristan tai na n madawm ai chyaloi n hkoi prat 
nna hkai hkrat wa ai maumwi hta, “Hpanwa Ningsang, 
Chyewa Ningchyang” ngu ai nga ai hpe hkrak kam sham 
hkrat wa ga ai. Ninggawn Chyanun yan Hpunggam 
Woishun gaw, lahkawng lang ngu na shangai shaprat mu 
ai shaloi, dai Hpanwa Ningsang Chyewa Ningchyang 
hpe shangai dat mu ai. Ndai Karai hpe Jaiwa Dumsa ni e 
shawng mu hkrawk mu ai. Ndai Ji Woi ji wa ni mu chye 

ai Karai Kasang hpe mying shingteng amyu myu hku 
shamying ma ai. Langai ngu na hta, “Hpanwa Ningsang 
Chyewa Ningchyang” ngu ai hku chye na ma ai. Anhte 
amyu ni hku nna, ndai mungkan ga, ninggawn tawa gaw, 
shi hkrai shi byin wa ai (self-existent) n re sha, Karai e 
lajang shabyin ai marang e byin wa ai re hpe hkrak sha 
kam ma ai. Jaiwa dumsa ni a ga hta nan ndai masa lam 
hpe mu lu ai. Dai majaw, Karai hpe chye na ai lam hta, 
lahkawng ngu na mying gaw, “Lamu Madu Aga Madu” re 
hpe kam ma ai. Masum ngu na hta, Mahtum Mahta ngu ai 
mying hte mung chye sa ga ai. Mungkan masha ni n hkru 
n hkra lam law wa ai majaw, majoi sha-u sha-ing dat ai 
gaw, Mahtum Mahta rapdaw kaw nna rai nga ai hpe Jiwa 
ni hkai ai maumwi hta adan aleng tsun da ma ai. Mali 
ngu na hta, “Lamu Aga” ngu ai hku mung Karai hpe 
chye na ga ai. Dai majaw, lama ma n hkru n hkra rai 
hkrum kadup wa ai shaloi, “Lamu e, Aga e, chye ya rit 
law” nga tsun chye ma ai. “Lamu e, Aga e,” ngu ai gaw, 
Karai Kasang hpe hpyi jahtau ai lachyum rai nga ai. 

Ndai Ji wa ni Karai Kasang hpe chye na ai lam hta, 
laklai ai maka masum lawm nga ai. Langai ngu na hta, 
ndai Ji wa ni chye ai Karai gaw, Lamu (Heaven) yan Aga 
(Earth) hte matut nga ai (relatedness of God and Earth). 
Dai majaw, dagam dala ga tsun ai shaloi, Lamu Aga hpe 
gang nna n teng n man, njaw n-ang ai hku n mai dagam 
dala ai lam Jiwa ni sharin ya ma ai. Lahkawng ngu na hta, 
Lamu ga kaw Karai nsa rawng nga ai. Nteng n man masu 
magaw lam hpe htani htana ip da n lu ai lam anhte chye 
ga ai. Ndai gaw, lamu ga, hpun kawa, lungdin lungsha ni 
kaw myi hku, na tu ai lachyum rai nga ai. Dai majaw, n 

hkru n shawp lam lama ma gaw, lam mi hku n rai lam mi 
hku, lani mi n rai lani mi, dan dawng pru wa chye ai hpe 
ji wa ni hkrak sha kam ma ai. Ndai gaw, kadai n mu sai 
ngu makoi galaw tim, Karai nsa rawng ai lamu ga, hpun 
kawa ni e mu nna shadan shadawng ai lachyum rai nga 
ai. Anhte a jiwa ni hku nna maling mala, hkarum hkaraw 
ni hta nsoi nsa rawng ai lam hpe kam ma ai. Bum ga mare 
ni hta, “hkrit maling” ngu ai maling tawn da chye ma ai. 
Dai hkrit maling kata de majoi n mai shang ai. Hpun 
kawa majoi n mai sa kahtam ai. Hpa majaw ta nga yang, 
dai maling hpe madu ai ni, sin nga ai ni nga ai hpe kam 
ma ai. Ndai lam ni gaw, ji wa ni chye na ai Karai hte lamu 
ga shingra tara ni matut mahkai nga ai lam a sakse ni rai 
nga ai. Ji wa ni Karai hpe chye na ai hta, laklai ai lam 
kaba masum ngu na gaw, Karai hte tara malang ai lam 
(justice) yan a matut mahkai ai lam rai nga ai. Lahta e 
tsun ai hte maren, marai langai ngai n teng n man, n jaw 
n ang ai hku roi rip hkrum ai shaloi, “Karai e chye ya rit 
law,” “Lamu e aga e, chye ya rit law, mu ya rit law” 
“kadai jaw ai, kadai shut ai gaw, Karai e she chye u ga” 
“Karai e chye na re” nga tsun chye ma ai. Teng man ai 
hku je yang ya na hpyi jahtau ai lam rai nga ai. Nnga mat 
sai Sarakaba Nngai Gam gaw, “anhte a Karai gaw, tara 
malang lam a Karai (God of justice) rai nga ai,” nga tsun 
lai wa sai. 

Anhte amyu ni shawng ningnan lang hkrum ai Karai 
a lam hpe ginchyum dat ga nga yang, dai Karai gaw 
“Teng man ai Karai hku (God of justice), lamu hte aga hte 
matut nga ai Karai (God who makes the whole Universe 
his holy ground), N tara ai hku roirip zingri zingrat 

hkrum ai ni hpang maga tsap ai Karai (God who 
identifies with the poor), dip da hkrum ai ni hpang maga 
tsap ai Karai (God of Powerless)” rai nga ai. Anhte amyu 
sha ni hta, ndai zawn, n hkru n shawp ai lam hte tara 
malang ai lam (justice and injustice) yan a karang hkat ai 
lam, dai shaloi, tara malang ai ni awng padang lu ai lam 
hte seng ai maumwi hte sharin achyin ya ai lam ni law 
law nga ma li ai. Ga shadawn, La law ma ni hte Jahkrai 
ma a maumwi gaw, n hkru n shawp lam (injustice/ 
wickedness) hte tara malang ai lam (justice) yan a karang 
hkat ai maumwi rai nga ai. Awng padang gaw, teng man 
lam hta tsap ai ni hpang maga de rai nga ai gaw, 
maumwi law law hta tsun sharin da nga ai. 

Sinna sasana ni du ai shaloi, Wunpawng amyu sha ni 
gaw, shanhte garai n du ai aten kaw nna nan Karai ngu ai 
hpe chye ai amyu re hpe chye ma ai. Dai majaw, Kachin 
amyu kaw Karai a lagaw hkang hkang nga ai (God's 
footprints in Kachins) nga ma sai. 


B. Lahkawng Lang Hkrum ai Karai: Ji Nat a Lata na 
Shaw la ai Karai (Second Encounter: God of wholistic 
transformation) 


Sinna sasana sara ni du ai shaloi, anhte amyu ni 
lahkawng lang ngu na Karai Kasang hte hkrum lu sa ga 
ai. Shawng de Karai nga ai lam hpe chye ai raitim, shi hpe 
n jaw jau ai, shi hpe n nawku ai, nat hpe sha jaw jau, 
hkungga ga ai; ya chyawm gaw, dai nat hpe kabai kau 
nna, moi kaw na anhte chye ai Karai hpe mahtang jaw jau 
nawku nna, shi a mungga hta asak hkrung ai shaloi, 

Karai Kasang gaw tengman ai lam hta tsap ai Karai sha n 
rai, amyu langai mi hpe rawt jat galu kaba shangun ai 
Karai hku bai hkrum zup lu sa ga ai. 

Sinna sasana ni gaw, anhte amyu ni hpe mungga sha 
hkaw tsun ain rai, shanhte tsun da ai Karai rai nga ai 
Yesu Hkristu hpe hkap la kam sham ai marang e lam 
shagu hta, galai shai rawt jat wa shangun ai Karai hku 
madun dan mi ai. Lahta e tsun ai hte maren, anhte aji wa 
ni Karai hpe chye tim, anhte a nga sat nga sa madang hpe 
galai kau ya lu ai Karai hku n chye ma ai. Teng man ai 
Karai hku sha chye na tim, anhte a asak hkrung lam 
yawng hpe Nat jaw htung e sha gyit hkang da hkrum ga 
ai. Sinna sasana ni Yesu Hkristu hpe tsun dan ai hpe hkap 
la kam sham ai shani kaw nna, anhte amyu sha ni lam 
shagu hta, galai shai rawt jat wa sai hpe ningdang n lu 
nga ai. Ndai lam ni hte seng nna ndai laika buk a hpang 
daw hta grau dam lada ai hku tsun na re majaw, ndai 
kaw galu kalang n tsun na nngai. Lam mi hku tsun yang, 
ji nata gyit hkang ai kaw na shaw la ai Karai hku hkam 
sha mu mada sa ga ai. Myit mada shara n nga ai kaw na 
myit mada shara de woi wa ai Karai mung rai nga ai. 

Ndai daw hpe ginchyum nna tsun ga nga yang, 
lahkawng lang ngu na anhte amyu ni hkrum ai Karai 
gaw, amyu langai mi hpe gawgap ai Karai Kasang (God 
of Nurturing), nga sat nga sa maka hpe galai jashai ya ai 
Karai (God of transformation), shalawt dat ai Karai (God 
of liberation), hte myit mada lam a Karai (God of 
Hopefulness) hku hkrum lu sa ga ai. 


22 


Awmdawm hte Anhte a Makam Laknak 


C. Masum Lang Hkrum Ai Karai: Awng Padang 
Jaw ai Karai (Third Encounter: God as a God of 
Victory) 


Lai wa sai lahkawng ning kaw nna hpang wa ai majan 
kaw nna kalang bai numdaw let, Karai Kasang hpe 
makam myiset power ningnan hte bai yu wa sa ga ai. 
Ndai masum lang ngu na Karai hte hkrum ai shaloi, lahta 
e lahkawng lang numdaw nna hkrum ai shaloi, mu mada 
hkam sha lu ai maka kumla ni hte rau, awng padang jaw 
ai Karai, anhte a majan n hpan lam hta anhte hpe karum 
ai Karai, teng man ai lam hta tsap lawm ai Karai hku mu 
mada hkam sha wa sa ga ai. Anhte a gasat gala ai lam hta 
Karai nan lawm nga ai lam hpe anhte amyu ni, shanglawt 
hpyen num hpyenla ni, du agyi ni, hpyen yen masha ni, 
Wunpawng mung shawa ni yawng ngu na wa sakse 
hkam nga sa ga ai. Bai, Karai hta lai nna anhte hpe teng 
man ai shanglawt jaw na kaga nnga ai hpe mung anhte 
amyu ni malawng maga hkam sha wa sa ga ai. “ Yehowa 
Karai Kasang, Anhte a Awng Padang ngu ai ninglaw 
nsen shapraw dat ai nan, Karai Kasang hpe mu mada ai 
lam ningnan rai nga ai. Awng padang jaw ai Karai re hpe 
hkrak sha kam sham ai lachyum rai nga ai. 

Ndai anhte amyu sha ni Karai Kasang hpe hkrum nna 
mu mada hkam sha chye na lu ai Karai Kasang a lam hpe 
ginlawm ginchyum dat yu ai shaloi, Karai Kasang gaw 
labau hta amu galaw ai Karai Kasang (God of History), 
labau a mabyin masa sat lawat hta hkan nna lachyum 
amyu myu, hkrang shingyan amyu myu rawng ai wa 
(God of Situation), shinggyim masha ni a ruyak jamjau 

tsin-yam tsindam lam hta shang lawm karum ai wa re 
hpe anhte hkrak sha kam sham lu sa ga ai. 


2. Wunpawng Sha Ni Lahkawng Lang Galai Shai 
Wa Sa Ga Ai Lam (Two Converions of the Kachins) 


Anhte amyu sha ni lahta e tang madun ai zawn, 
masum lang Karai Kasang hte hkrum sa ga ai shaloi, 
Karai Kasang hpang de myiman yawng let, galai shai wa 
ai lahkawng lang rai sai hpe maram lu ai. Shawng 
ningnan lang galai shai ai gaw, Sinna sasana ni hte hkrum 
ai shaloi galai shai ai lam rai nna, lahkawng lang galai 
shai ai gaw, lahkawng lang galai shai ai gaw, 2011 ning 
June shata nna byin hpang wa ai majan a majaw byin wa 
ai lam rai nga ma li ai. 


A. Langai Lang Galai Shai Ai Lam: Makam Lahkum 
Galai Ai Lam (First Conversion) 


Shawng ningnan lang galai shai wa ai gaw, sinna 
sasana ni du mna, Yesu Hkristu a lam tsun hkai dan ai 
shaloi, anhte jaw jau ai ji nat htung hpe kabai kau nna, 
Hkristan tai mat wa ai lam nan rai nga ai. Ndai hpe 
nawku htung ningnan hkap la kam sham mat ai (change 
of religion) hku mung mu mai nga ai. Hkristan tai ai, ngu 
ai shaloi, “nawku htung hkrang galai ai lam - 
institutional change” rai nga ai. Lam mi hku tsun yang, 
makam lahkum htawt ai lam rai nga ai. Ndai galai shai 
wa ai lam hta, teng sha wa myit masin yawng hte Yesu 
Hkristu a lam yan hpe hkap la hkansa nna Hkristan tai ai 

ni nga sa ga ai zawn, n kau mi htunglai, hkrang lam hku 
sha galai mat nna, myit masin salum ni gaw moi shawng 
de na raw sha naw rai nga ai ni mung lawm ang sa ga ai. 
Ji nat htung kaw nna, Hkristan nawku htung de 
makam lahkum htawt wa sa ga ai shaloi, manghkang 
kaba langai mi gaw, htunghking ningli hte Hkristan 
Mungga a lapran na mahkri shawn hkat ai lam, ninghtan 
shai hkat ai lam ni hpe atsawm sha hkrawk karan ginhka 
n lu ai lam a majaw, Hkristan tai sai majaw, htunghking 
yawng hpe kabai kau ra ai baw hku chye na nna, moi na 
htunghking nga manga hpe tsep kawp, rap di kabai kau 
na shakut lai wa sa ga ai. Dai shaloi, htunghking yawng 
hpe mung n lu kaba, Hkristan htung lai hpe mung hkan 
shakut rai, htunghking yan makam masham lapran e 
manghkang byin sai. Sasana sara ni e chyawm gaw, 
nanhte a htunghking ni yawng gaw nat hte seng nga ma 
lit dai majaw, Hkristan tai wa ai hte rau, dai nanhte a nat 
jaw htung hte pu gindun nga ai htunghking lailen ni 
yawng hpe atsai awai kabai kau mu nga tsun shadut ai 
lam ni nga sai hpe mu lu ai. Raitim, anhte a htunghking 
ni nga manga ji nat hte seng ai hkrai n re majaw, Hkristan 
tai tim, htunghking lailen law law hpe naw hkan lang 
mayu nga ga ai. N hkan lang n mai re ai htunghking ni 
nan mung nga nga mali ai. Hpang jahtum daw na mahtai 
gaw, hpa mi rai tim, Hkristan Mungga ngu ai myiset hte 
yu ai majaw, anhte a akyu n jaw mat ai htunghking lailen, 
maka kumla ni hpe kabai kau ra ai lam hpe myit dum let, 
myit yu hpang wa sa ga ai. Teng sha mung, htunghking 
hku li ai kandang zawn byin ai htunghking lailen lam 
nkau mi hpe mung Hkristu a marang e shatsang kau lu sa 

ga ai. Ga shadawn, magun lit gun yang, tsa lawm ra ai 
baw hku chye na hkrat wa tim, Hkristan tai ai shaloi, tsa a 
malai nga chyu, coffee ni galai lang nna, muk tawng ni 
mari bang di, htunghking magun lit baw gun mai ai hpe 
dum hprang wa sa ga ai. 

Ndai langai lang na galai shai ai lam hta, machye 
machyang myi hpaw wa ai lam kaba byin wa sa ga ai. Sut 
masa, mung masa, shinggyim nga pra masa lam ni hte 
kaga lam law law hta mung myi hpaw wa sa ga ai. Bai, 
ndai shawng ningnan lang na galai shai ai shaloi, anhte a 
hpang hkrat nga ai nga pra maka hpe mung ram ram wa 
sharai sharawt la lu sa ga ai. 


B. Lahkawng Lang ngu na Galai Shai Wa Ai Lam 
(Second Conversion) 


Ndai lang gaw myit masin galai shai ai lam (change of 
heart) kaba byin war a ai. Shawng na galai shai ai gaw, 
Nat jaw htung kaw nna Hkristan htung de galai shai wa 
ai lam rai nna, ya na lahkawng lang hta gaw, Hkristan 
mying sha gun ai masa n re sha, myit masin yawng hte 
Karai Kasang hpang de kayin wa ai hku galai wa sa ga ai. 
Hkristan tai ai kaw nna, jet ai Karai Kasang a kashu kasha 
ni tai wa ai lam mung rai nga ai. Ndai lahkawng lang ngu 
na galai shai wa ai lam (second conversion) hpe lawu na 
kumla ni e sakse madun ya mi ai. 

1) Amyu Sha Lam hpe Karai Kasang Hpe Ap Ai 


Amyu sha ni yawng a myit kraw salum kata e, anhte a 
shawng lam gaw, Yehowa Karai Kasang a lata e sha rai 

sai, ngu ai hpe hkrak kam sham nga sai kumla ni pru nga 
ai. Tengman ai awmdawm hpe jaw lu ai gaw Karai 
Kasang sha re, ngu ai hpe hkam sha kam sham wa sa ga 
ai. Ndai lam hpe anhte n-gup hte majoi tsun garu ai sha n 
rai nga ai, majan pa sanat pala lapran kaduk kata gyem 
rawng nga ai anhte a share shagan shanglawt hpyen la ni 
a n-gup kaw nna nan Karai Kasang hpe myit mada nga 
ma ai. Ndai gaw myit masin kata e teng sha byin nga sai 
lam rai nga ai. Karai hpang de ya na zawn myit masin 
kraw salum hte ni kahtep lu ai gaw awmdawm a matu 
ngang kang ai makam ningpawt rudi nan rai nga ma li ai. 
Lam mi hku tsun yang, makam masham hte amyu sha 
lam hpe shabawn matut dat lu ai lam rai nga ma li ai. 


2) Nawku Hpung ni Amyu Sha lam hta N hkrit 
N tsang Shang Lawm Wa Sai 


Lai wa sai aten ni hta, Hkristan tai nga sai anhte amyu 
sha ni law malawng wa, nawku makam masham lam hte 
amyu sha lam yan gaw, hpa n seng ai, nawku makam 
masham a lit gaw, wenyi lu sha hkru hkru lu sha lu na 
lam hte sha seng ai, dai majaw, hpung sara ni gaw, mung 
masa lam, amyu htunghking lam hpe tsun shaga lawm na 
lit n nga ai, ngu ai hku chye na lai wa sa ga ai. Raitim, dai 
ni anhte Kachin Hkristan ni dai hkun rai sa ga ai. Nawku 
makam masham gaw amyu sha lam yan gawgap ai hta 
dawhpum majing rai nga ai hpe hkrak sha dum hprang 
wa sa ga ai. Dai majaw, anhte hpe teng man ai 
awmdawm jaw lu ai gaw, Karai Kasang sha re, ngu ai 
hpe ngang ngang kam sham wa ai rain ga ai. Daw majaw, 

Nawku hpung shagu nsim nsa akyu hpyi nga sa ga ai. 
Gumgai dingla, mahkawn shabrang kaji kaba, mungdan 
kata, mungdan shinggan, mungkan shara shagu du nga 
ai Kachin amyu bawsang ni “awmdawm” a matu akyu 
hpyi shakut nga sa ga ai. Gasat tim, akyu hpyi nna she 
sinat kapaw sai. Shawng lam majan pa na hpyendu 
hpyen la ni, kaduk kata baw pyi nmai sharawt ai aten 
raitim, Karai Kasang hpe dum nga sa ga ai. Anhte ra 
marit ai tengman ai awmdawm kaw masha a lata e n 
nga ai, Karai Kasang a lata kaw she nga ai, ngu ai hpe 
kam let, Karai Kasang kaw hpyi lahkut nga sa ga ai. Ndai 
zawn anhte nawku hpung ni Karai Kasang hpang de ni 
kahtep wa lu sa ga ai gaw, mauhpa n-gun laklai kumla 
nan rai nga ai. 

Ga shadawn, Jinghpaw Wunpawng Hkalup Hpung 
(KBC) hku nna, KBC a tsap shara hpe “KBC Nsen Vol.9 
Issue No.1 laika man 5,6 hta mu lu ai “Statement” e 
shadan shaleng ya nga ai. Shawng de amyu sha lam n 
tsun ai hpung magam gun ni mung, dai ni tsun shaga wa 
sa ga ai. Nawku hpung gaw ya she, teng teng Yesu a 
lagaw hkang hkan ai hpung (or) myihtoi majing- prophetic 
church tai wa sai. Myihtoi ngu ai gaw, hpawt ni hpra ni 
hpa byin na, nga tau hkrau shingran jaw ai ni sha n rai, 
shinggyim wuhpawng kata na n hkru ntara ai lam, roi 
rip sai chyup ai lam hte shut shai n shaw n shun rai byin 
ng ai lam ni hpe gwi gwi madi madun, shading sharai ai 
ni, teng man ai mabyin hpe alun shapraw aini rai ma ai. 
Kachin nawku hpung ni mung, n jaw n ang ai lam hta 
gwi gwi tsun shaga, tsap lawm ai madang de sa wa nga 
sa ga ai. Ndai lam ni hpe anhte hkrai majai tsun shawu 

shajaw la ai lam nrai, maigan ni e nan anhte hpe dai hku 
mu mada ma ni ai. New York Time shi laika a Asia dan lit 
hkam Thomas Fuller a “Amyu bawsang manghkang a 
majaw, Myen mung a Tengman ai Dimocresi de du lu na myit 
tsang hpa rai nga ai -Ethnic Rifts Strain Myanmar as It Moves 
Toward Democracy ngu ai laika hta Kachin amyu ni kata 
nawku hpung hte amyu sha lawt lam matu mahkri 
jashawn shakut nga ai lam hpe English hku ka nna, 
mungkan de ndau dat nu ai. 


3) Myu Tsaw Myit Su Rawt Wa Ai 


Ndai lang mau na zawn laklai nga ai. Yawng a myit 
hta myu tsaw myit, mung tsaw myit, pu gang sin machyi 
n-gaw n-wai myit ni su hprang hpring nga sai. Roi rip sai 
chyup ai hpe n kam hkam ai myit yawng (law malawng) 
hta n-gun ja wa sai. Tinang wa mi n hprawng hkawm ra 
tim, hprawng hkawm nga ai kahpu kanau sai daw sai 
chyen ni a majaw, hkam sha ga ai. N tara ai hku roi rip 
sha hkrum nga ga ai, lawt ra sai, shakut ra ai, n lu yang n 
mai sai, ngu ai lam ni hpe yawng hte wa hkam sha nga sa 
ga ai. 


4) KIO/KIA Ni Karai Hpang Kayin Wa Sai 


Anhte a Shanglawt Dap/ Hpyendap gaw, majan rawt 
na shaloi, nat jaw poi kaba galaw nna majan rawt ai, poi 
rung shingra shagu, tsa shadu hkyen lajang nna tsa lu tsa 
nang, n ru n ra rai, Karai Kasang a matu shara njaw lu ai 
ni rai lai wa sai. Raitim, dai ni dai hku n rai sai. KIO/ KIA 

ni makam masham shagreng wa sai hpe mu ai. Majan pa 
kaw akyu hpyi ai. Akyu hpyi nna majan rawt ai. Mauhpa 
Karai e karum ai sakse ni hkai n ma rai nga sai. Karai 
Kasang lawm ai hpe mung KIO/KIA hpyenla, hpyendu 
ni hkamsha wa sai. Sakse hkam wa sai. KIO hte Kachin 
mung shawa gaw langai sha tai nga ai kumla pru sai. 
Ndai zawn, Karai Kasang hpang de myiman kayin wa ai 
hte rau, KIO gaw, shawng de na zawn, “ginjaw masing 
nga ai, hpa hkum dinglun” nga mung shawa hte shanhte 
a lapran e madin din ai lam ni dai ni n nga sai. Mung 
shawa hte bawngban nna, mung shawa a nsen madat ai 
KIO tai wa sai. Democracy lai hte lata sharawt shalun ai 
wa mi nrai tim, dai ni mung shawa a nsen madat ai KIO 
tai wa sai. Dai majaw, mung shawa e mung, KIO gaw 
Kachin ningtung ningba a gawng malai re hku masat wa 
sai. Lai wa sai Myitkyina bawngban zuphpawng shaloi, 
Shanglawt Dawnghkawn kumla hte tsap dingren hkap 
tau la ai Kachin mung masha ni gaw, “lawan lekmat htu 
mu, gap jahkring mu” ai kumla shapraw ai ni n rai, 
“KIO/KIA hte Kachin mung shawa gaw langai sha re, 
hpyi ai n lu dingsa, rau jawm shakut ga” ngu ai kumla 
shapraw ai ni she rai ma ai. Ndai ni yawng gaw, KIO 
Karai hpang de kayin wa ai lachyum mahtai ni rai nga ai. 
Ndai kaw mung marai hkum langai ngai hpe madi 
shadaw ai hku n rai, KIO hkan ai masa hpe madi shadaw 
ai lam rai nga ai. Dai majaw, dai masa woi galaw ai 
masha ni hpe madi shadaw ai lachyum rai nga ai hpe 
anhte dum chye chyalu rai nga ga ai. Ndai zawn, jaw ang 
ai ningmu ni hkawn pru wa ai lam mung Karai Kasang 

hpang anhte a myit masin yawng hte kayin wa ai majaw 
rai nga ai. 


5) “Nsen Langai Pandung Langai” Tai Wa Sai 


Anhte shaning law law tsun shakut ai “myit hkrum 
ga, myit hkrum ra sai” ngu ai hpe dai ni ta tut mu lu sai. 
Bawsang langai hte langai, nawku hpung langai hte 
langai, buga ginra langai hte langai lapran e nga ai shai 
hkat ai lam ni gaw, anhte a myit hkrum ai sai ninghtan 
lam hpe ban hkum shadang da ya lu mi ai n rai. Hpa 
majaw nga yang, tsin-yam panglai langai kaw sha jawm 
marit ka-ak taw nga ai majaw rai nga ai. Anhte a kata e n 
bung hkat ai maka kumla, lai masa ni nga ai gaw, teng 
nga ai. Dai zawn langai hkrai a laksan maka kumla ni hpe 
mung shagrin shangang ra ai. Raitim, dai zawn shai hkat 
ai lam ni a majaw, anhte a dawhka lam ningpawt n rain 
ga mali ai hpe dum wa sa ga ai. Shai ai lam ni nga ai 
majaw n mai pawng ai, ngu chye na ai masa gaw n jaw 
nga ai. Kaga ni gaw dai hpe chyinghka shatai nna, anhte 
a lapran sumprat adit bang ya na ginjang galoi mung tam 
nga ai. Dai ni anhte amyu sha ni law malawng dai lam ni 
hpe dum hprang wa nna, myit hkrum wa nga sa ga ai. 
Ndai tsin-yam kata na lawt pru mayu ai gaw, anhte amyu 
ni yawng a kraw e twi rawng nga ai tsin-yam rai nga ai. 

Lahta na lam ni yawng hpe gumhpawn shajup dat ga 
nga yang, anhte a labau mabyin masa hta hkan mna, 
anhte amyu sha ni Karai Kasang hpe mu mada ai lam 
mung rawt jat wa nga ai. Dai ni anhte a ta tut asak 
hkrumg maka hte makam masham hpe mahkri jashawn 

wa nga sa ga ai. Kaning re asak hkrung mabyin masa hta 
mi raitim, makam masham gaw mahtai (answer/ 
solusion) hte myit mada lam (hope, power) jaw ya na 
ahkyak nga ai. Karai Kasang a lam hpe amyu myu myit ai 
makam masham Sarakaba ni mungkan e law law nga lai 
wa sai. Nkau mi gaw, Karai Kasang ngu ai gaw, “wholly- 
Other” mungkan shinggyim masha ni hte hpa n seng ai 
hku, tsun jahta pyi n mai ai, kaga san rai nga ai wa hku 
mung mu ma ai. N kau mi gaw, Karai Kasang gaw 
shinggyim masha ni a asak hkrung ai lam hta shang 
lawm asak hkrung ai wa hku mu ma ai. 

Chyum Laika hta madun da ai lam gaw, Karai Kasang 
gaw labau hta amu galaw ai Wa, shi lata la ai Israela 
amyu ni hte rau nga ai Wa, maigan amyu ni a dip up sai 
chyup sha ai prat kaw nna shalawt la ai Karai, hpang 
jahtum Hkanan mung hpe shanhte a mungdan lamu ga 
hku jaw ya ai Karai hku madun da nga ai. Karai Kasang 
gaw shi tsawra ai amyu, tsi hpe tsawra ai amyu ni hte rau 
asak hkrung nna, amyu maka gawgap lawm ai Karai re ai 
hku Chyum Laika hta shaleng da nga ai. 

Dai ni anhte amyu sha ni Karai Kasang hpe masum 
lang hkrum nna, lahkawng lang ngu nag alai wa sa ga ai 
shaloi, “Anhte a Awng Padang, Yehowa Karai Kasang” ngu 
ai makam ninglaw nsen hpe marawn dat lu sa ga ai. Nde 
a lachyum gaw, anhte a labau maka, ru yak tsin yam lam 
hta Karai Kasang rau lawm let, awng padang jaw na hpe 
myit mada ai makam kri nan rai nga ai. “Awmdawm” a 
matu ngang kang ai makam dahpran shara jung tawn lu 
sai lachyum mung rai nga ai. Tengman ai makam mahtai 
lu sai lachyum shapraw ya nga mi ai rai. Karai Kasang 

hpe anhte nni nkri kata kaw nna karum hpyi jahtau ai 
lachyum mung rai nga ai. Ndai madang de du wa sai 
majaw, anhte hpe grai ahkyak ai makam chyinghka kaba 
langai hpaw da ya ma ni ai. Dai gaw, Chyum Laika hpe 
makam myiset ningnan hte hti hpang lu na chyinghka rai 
nga ai. Lam mi hku tsun yang, Chyum Laika hpe Kachin 
myiset hte hti na ginjang hpaw ya mi ai. 

Dai rai nna, Daw kaba 3 hta gaw Makam Myiset 
Ningnan hte Chyum Laika hpe hti ai lam jawm hka ja yu 


ga! 

AWMDAWM MYISET HTE 
CHYUM LAIKA HTI AI LAM 


Makam myiset ningnan ngu ai gaw, lahta e tsun lai 
wa sai anhte amyu ni Karai Kasang hpe masum lang ngu 
na hkrum kadup nna, lahkawng lang ngu nag alai shai 
lam kaba lu sa ga ai mabyin masa e, gyin shalat ya ai 
myiset hpe tsun mayu nngai. Dai myiset ningnan gaw 
kaga laklai re ai katsing kalang n hkau chyap yu ai 
ningmu n rai; “Yehowa Karai Kasang, Anhte a awng 
padang” ngu ai makam kaw ningpawt ai myiset rai nga 
ai. Lam mi hku shaleng ga nga yang, anhte amyu ni zawn 
rai nni nkri ru yak shoi chyum hkrum nga ai, roi rip dip 
up sha hkrum nga ai amyu masha ni a myi hte Chyum 
Laika hpe hti nna, dai zawn re ai kaw na lawt pru lu na 
padang hkrun lam hta madi shadaw n-gun jaw ya lu ai 
makam laknak a rudi hpe Chyum laika kaw tam yu ai 
lam rai nga ai. Lachyum gaw, dai ni anhte amyu sha ni a 
padang hkrun lam masing hpe madi shadaw ai Chyum 
Mungga a mahtai hpe hkrawk yu ai lam rai nga ai. 

Dip up sai chyup roi rip sha hkrum nna, awmdawm a 
matu shakut ai amyu, masha ni hku nna Chyum Laika 
hpe myiset ningnan hte hti nga ma ai. Dai zawn myiset 

ningnan hte hti ai shaloi, Karai Kasang gaw kaning re Wa 
re lam, hpa baw hpe ra ai Wa re, Shi hpe chye ai masha ni 
hpe hpa baw galaw shangun mayu ai lam ni hpe grau 
sung dam li nak ai hku mu lu ma ai. Anhte amyu ni Karai 
Kasang hte masum lang hkrum ai shaloi, Karai Kasang a 
lam grau sung dam li nak ai hku chye na mu mada hkam 
sha wa ai hpa, kaga dip up roi rip sha hkrum ai amyu, 
masha law law ni mung shanhte a shani shagu na asak 
hkrung mahkrum madup kata kaw nna Karai Kasang 
hpe mu hkrum lu na matu, Chyum Laika hpe makam 
myiset power jat bang hkra di nna hti ai shaloi, Karai 
Kasang gaw teng man tara malang lam hpe ra ai Wa, 
mungkan masha ni tinang a awmdawm shadip jahpang 
hpring hpring hte asak hkrung nga pra na hpe ra 
sharawng ai Wa re ai lam hpe mu mada wa ma ai. Ndai 
lam ni hpe madi madun ya ai Chyum Laika na lam n kau 
mi hpe hkaja yu ga. 


1) Karai Hkrang Shapraw Na Shinggyim Masha 
(Ningpawt Ninghpang Laika Dkb 1-2) 


Shinggyim masha gaw hpa rai nga ata? Chyum Laika 
hta adan aleng ka madun da ai hta, shinggyim masha 
gaw lawu de na ahkyak ai manu lachyum ni hte gawgap 
da ai re: 

a) Shinggyim masha gaw Karai Kasang a hkrang 

bung sumla - the image of God/ likeness of God 
hku hpan da hkrum ai re. 

b) Karai Kasang a n-gup na nsa kawut bang da ya 
hkrum ai re. Asak hkrung lu na nsoi nsa hpe 
Karai nan kawut bang da ya ai re. 

c) Karai Kasang gaw, Shi hpan hpajang da ai 
mungkan ga, nga yawng nga pra, ninggawn tawa 
yawng hpe shi a malai, yu reng up hkang na matu, 
shinggyim masha hpe lit jaw sai. 

d) Karai Kasang gaw, yubak mara n rawng ai hku 
shinggyim masha hpe hpan da sai. 


Lahta na lam kaba mali a gumhpawn ai lachyum gaw, 
“shinggyim masha gaw Karai daw re, Karai a wenyi 
rawng ai shara re, Karai a malai mungkan hpe up na lit 
jaw da hkrum ai wa re” ngu ai lachyum rai nga ai. Ndai 
lam ni gaw arawng aya n re sha, gun hpai na lit, Karai 
Kasang shinggyim masha hpe hpan da ai a lit hpe hkrang 
shapraw na matu re. Dai lit ni hta, (a) shinggyim masha 
gaw Karai a hkrang bung, Karai daw, Karai nsa sa ai wa, 
Karai a gawng malai rai nga ai hte maren, shinggyim 
masha nga ai shara shagu, Karai Kasang nga ai lam hpe 
hkrang shapraw dan na ra ai lit, (b) mungkan ga gaw 
shinggyim masha a lata e rai nga ai majaw, shinggyim 
masha kaja jang mungkan ga ngwi pyaw na, shinggyim 
masha n kaja jang mungkan n dai n ngwi n pyaw byin na, 
ndai lam hpe dum let Karai jaw ai lit hpe kangka ai hte 
gun hpai na lit, bai, (c) Karai Kasang gaw shinggyim 
masha hpe mara n rawng ai hku - innocent hpan da ai rai 
nna, shinggyim masha gaw dai yubak mara n rawng ai ai 
manu - the value of innocence hpe makawp maga na lit 
kaba ni lawm nga ai. Dai yubak mara n rawng ai manu - 

the value of innocence ngu ai gaw, ngwi pyaw simsa, rap 
ra tara malang nna, lachyen lahka, rusai lata ai lam, ga li 
ga law, gasat gala du daw sai hkaw lam n nga ai mabyin 
masa hpe tsun ai rai nga ai. Chyum Laika hta, Adam yan 
Eva gaw Edin Sun e yubak mara garai n-galaw ai aten ni 
hta, grai ngwi pyaw simsa lu ma ai hta n-ga, Karai 
Kasang mung shan hpe shana de bungli katsi bung wa 
ten shagu sa jahkrum hkrum rai nga ai lam ka da nga ai. 
Ndai gaw, yubak mara n rawng ai majaw Karai myit dik 
ai lachyum, yubak mara n rawng ai majaw Karai hte aten 
shagu hkrum zup lu ai lachyum rai nga ai. 

Chyum Laika hpe bai hti yu ai shaloi, Adam yan Eva 
gaw Karai a ga lale nna, yubak galaw ai shani kaw nna, 
ngwi pyaw simsa lam mung, Karai hte tut nawng hkrum 
zup lu ai ahkaw ahkang hpe mung, yubak mara n rawng 
ai manu - the value of innocence hpe mung tat sum kau 
masai. Karai Kasang hte shan a lapran e madin kaba din 
mat nna, de a hpang na lam ni gaw gasat gala lam, ga li 
ga law lam, du daw sai hkaw lam hte kaga ruyak 
manghkang lam ni hte hpring wa sai. 

Ndai zwn byin ai lam gaw yubak mara a majaw, 
shinggyim masha gaw Karai a hkrang bung manu - the 
value of being God's image hpe jahten kau ai lachyum rai 
nga ai. Dai majaw, yubak mara a mayam tai mat ra ai. 
Yubak gaw Karai Kasang hte n htan shai ai lam ni hkrai 
rai nga ai. Yubak ngu ai shaloi “shut ai” “n-galaw ging ai 
lam,” “n byin ging ai lam ni” ni hpe tsun nga ai. Dai 
zawn re lam ni shinggyim masha kaw na tsan mat wa na 
matu, yubak a majaw htenza mat ai Karai hkrang bung 
manu hpe bai gawgap la ra ai. Mungkan shinggyim 

masha ni gaw dai Karai a hkrang bung manu hte hkrak 
asak bai hkrung jang, ndai mungkan e majan ngu ai nga 
na n re, ruk rak manghkang ngu ai mung nga sa nan rai 
nga ai. Mungkan shinggyim masha ni gaw Karai a 
hkrang sumla ngu ai hpunda de galoi n du hkraw ai 
majaw, mungkan n dai hta, roi rip dip up sha ai, sai 
chyup sha ai, n rap n ra lam, n hkru n shawp lam, gasat 
gala lam, nat sat hkat ai lam ni hpring nga ai lam rai nga 
ai. 


2) Amyu Bawsang Rudi Maka law law rai Nga na 
hpe Karai Kasang Shi nan Ra sharawng nga ai 
(Ningpawt Ninghpang Laika (NN) Dkb 10, 11: 1- 
11; 12:1-3) 


Dai ni Hkristan masha law law wa tsun chye ma ai gaw, 
Hkristu Yesu hpe hkap la kam sham jang, amyu ngu ai 
mung n ra sai, htunghking ngu ai mung n nga ai nga, 
tsun chye ma ai. Dai hku gaw n rai nga ai. Shawng de 
kalang tsun sai hte maren, mungkan e Hkristan amyu ni 
ngu ai n nga ai. Amyu bawsang rudi maka hta tsap let 
Hkristan tai ai lachyum she rai nga ai. Karai Kasang shi 
nan amyu bawsang law law hku nga pra na hpe ra 
sharawng ai wa re lam Chyum Laika hta mu lu nga ai. 


a) Karai Kasang gaw, Shinggyim masha hpe hpan da 
ai shaloi, “shinggyim masha - human being” ngu 
ai madang kaw sha jahkring tawn dai n re sha, 
“amyu bawsang” ngu ai madang de du hkra hpan 
hpajang da sai. Dai majaw, masha tai jang ram sai, 

amyu bawsang ngu ai n tai shakut ra ai, nga jang, 
Chyum Laika a ningmu hte n htan shai nga ai. 
(Raitim, amyu bawsang law law rai nga ai gaw, ga 
law hka, gasat gala hkat na matu nrai!) 

Amyu bawsang hku nga na lam hpe Ningpawt 
Ninghpang Dkb 10 hta, Noah a kasha Yahpet, 
Ham hte Shem ni a matu mara, aru arat ni gaw 
lakung lama kaga ga, shaga ai ga kaga ga, amyu 
bawsang kaga ga, mungdan lamu ga kaga ga rai 
nga pra shajang ma ai lam ka shaleng da nga ai. 
Ningpawt Ninghpang Laika (NN) Dkb 11:1-11 
lapran hta, shinggyim masha ni gaw amyu langai, 
shaga ai ga langai, htunghking langai hku sha nga 
mayu nna, Karai Kasang yaw shada lam hte nhtan 
shai ai hku Karai hte shingjawng hkat na lamu dep 
wahpang shachyaw ma ai shaloi, Karai Kasang 
gaw shanhte hpe shabra kau nna, langai hte langai 
shaga ai ga ni jashai kau ya mu ai lam ka da ai. 

NN Dkb 12: 1-3 hta, Karai Kasang gaw wam dam 
masha, gaw htawt gaw rawt rai hkawm nga ai 
Abraham hpe shaga nna amyu langai shatai na 
matu shaga la nu ai. Dai zawn amyu shatai ai lam 
hta, shi a amyu matu aru arat ni hpe shalaw 
jahtam ya na hte mungdan lamu ga jaw na du 
hkra ga shaka jaw nu ai. 

Chyum Laika buk ting gaw, Yuda amyu shing 
nrai, Israela amyu a labau rai nga ai. Shanhte hpe 
Karai Kasang gara hku woi lakawn la ai, lam woi 
shalawt la ai ngu ai lam ni hpe ka da ai laika rai 
nga ai. 

Dai rai nna, mungkan ga e tinang a laksan amyu sha 
rudi maka hte dan dawng ai hku ngang grin nga pra na 
gaw Karai Kasang shi nan lajang da ai lam rai nga ai. 
“Hkristu hta e Yuda wa ngu na min nga, Heleni wa ngu 
na mi n nga, mayam nnga, shanglawt n nga, lasha, 
numsha n nga” (Galati 3:28) ngu ai shaloi, amyu rusai, 
num la ngu ai n nga mat ai lachyum n rai, n bung hkat 
nga ai ni langai hte langai gaw Hkristu Yesu hta myit 
shabawn let myit hkrum nang rum nna, ngwi pyaw 
simsa ai shinggyim wuhpawng gawgap na hpe tsun ai 
she rai nga ai. Yuda nnga, Heleni n nga, ngu ai majaw, 
amyu ngu ain ra mat sai lachyum n rai nga ai. Amyu ngu 
ai tinang a laksan maka hpe ladu lai manat shaja nna 
kadai hte mung n mai pawng ai madang, tinang a lam 
sha myit nna, kaga amyu ni hpe yu kaji, roi rip mayu ai 
myit ni n rawng ai sha, langai hte langai a amyu sha 
maka hta tsap let, myit hkrum mang rum na lam hpe tsun 
ai lam rai nga ai. 


3) Gram Sharai Gawgap Ai Karai Kasang 
(Jawjau Laika Dkb 25) 


Karai Kasang gaw Israela amyu masha ni hpe shi a 
Chyoi pra ai amyu shatai ai, ngu ai gaw tengman rap ra 
lam hte tara malang ai lam hpe hkrang shapraw na matu 
lit jaw ai lachyum rai nga ai. Lam mi tsun yang, Karai a 
hkrang bung ngu ai shingnip shingna hpe bai gawgap 
shangun mayu ai lam rai nga ai. 

Dai majaw, shaning manga shi ning hpring shagu, 
Israela shinggyim wuhpawng hpe gashin jasan na matu 

matsun da nga ai. Dai gaw “Jubilee Shaning” nan rai nga 
ai. Dai Jubilee shaning du shagu, tinang a nta e nga ai 
mayam ni hpe shanglawt jaw na lam, zing mahkyu da ai 
lamu ga ni hpe moi na madu majing hpe bai shabai ya ai 
lam, hkoi hka ni hpe shaprai kau na, sun hkauna lamu ga 
hpe n-gat n hkai ai sha tawn da ai lam ni galaw na matu 
Karai Kasang Israela amyu hpe matsun da nga ai. 

Dai rai nna ndai Jubilee shaning gaw “raw dat ai 
shaning - the year of liberation” rai nga ai. Israela 
wuhpawng kata na n hkru n tara ai, masha manu shaw 
kau hkrum ai, nshaw nshun, n rap n ra re ai lam ni hpe 
shaning manga shi ning hpring shagu kashin jasan kau 
nna, shinggyim wuhpawng ningnan bai gawgap na 
matsun ai lam rai nga ai. Dai rai nna, jubilee shaning a 
lachyum madung ni gaw bai gawgap ai - restoration, 
ningnan bai gram ai - renewal, shalawt dat ai - liberation, 
tara malang ai -justice ni rai nga ai. 

Dai majaw, awmdawm myiset hte Chyum Laika hpe 
ya na zawn hti ai shaloi, ndai Jawjau 25 na Jubilee 
shaning gaw Luka 4: 18-19 hta tsun ai Yesu a sasana 
ading tawk matut lachyum matut nga ai. Yesu a sasana 
majing gaw matsan mayan ni hpe kabu gara shi ga hkaw 
tsun na matu, bawng dung ai ni hpe shalawt dat na matu, 
myi kyaw ai ni hpe myi bai mu shangun na matu, zingri 
zingrat hkrum ai ni hpe dat dat shangun na matu hte dai 
Madu a sharawng awng ai shaning hkaw tsun na matu... 
rai nga ai. Ndai madu a sharawng awng ai shaning ngu ai 
gaw ningnan jasan jaseng nna teng man, rap ra tara 
malang ai Jubilee shaning nan rai nga ai. 

Ndai jubilee shaning mung Chyum Laika na Karai 
Kasang gaw, awmdawm shadip jahpang lam a Karai Wa 
re hpe madun ai sakse langai mi rai nga ai. 


4) Shalawt Dat Ai Wa Yehowa Karai Kasang 
( Prumat wa ai Laika Dkb 1-10: Pru mat ai Laika 
buk ting hpe hti yu mai ai) 


Yaku a aru arat Israela amyu ni gaw Karai Kasang a 
man e myi man pa ai Yawshep a majaw, Egutu mung de 
du mat wa ma ai. Yawshep asak naw hkrung nga ai aten 
hta, shanhte grai nga pyaw ma ai. Raitim, Yawshep si mat 
ai hpang, Egutu mung e kaga Yawshep hpe n chye dat ai 
hkawhkam ningnan bai hkaw dung wa ai shaloi, Israela 
amyu ni zingri zingrat ai lam kaba hkrum sha ma sai (NN 
Dkb 15: 13-14 hku nga yang, Israela ni Egutu e mayam 
yam hkrum na matu Karai Kasang shi nan masing jahkrat 
da sai lam nga ai). 

Karai Kasang Abraham hpe shaga ai shaloi ga shaka 
da ai hte maren, Israela amyu masha ni lani hte lani “law 
htam mayat maya wa ai lam” a majaw mung masa hpyen 
masa myi sam ai Hpara-u gaw, Israela masha ni hpe baw 
n lu sharawt hkra zingri zingrat na lam tam wa sai. Shing 
rai, Hpara-u gaw Israela amyu hpe lam kaba masum hku 
dip zingri ai lam galaw sai: Mayam Yam ai (Pru 1:11), 
Mayat maya lam pat ai (Pru 1:15ff), bai, Yehowa hpe 
Nawku na ahkang n jaw ai (Prumat 5:ff). 


a. Mayam yam shatai ai lam (Enslavement) gaw 
shinggyim sari sadang hte manu shaw kau ya ai 

lam - dehumanization nan rai nga ai. Shangai ai 
shani nan lawm nang wa ai shinggyim masha 
langai mi a ahkang aya hpe zing la kau ya ai, 
tinang amyit ran re ai sha, kaga masha wa e gyit 
hkang let hkang ai hku, shagyip shagyeng ai hku 
asak hkrung ra ai lachyum rai nga ai. Mayam ngu 
ai gaw hpa tsun na ahkang n nga ai. Shangun ai 
bungli hpe tup hkrak galaw ra ai. Dusat hte maren 
shangun sha hkrum ai. Egutu hkawhkam ni gaw 
shanhte a pyramid shachyaw ai hta, Israela amyu 
hpe mayam hku jai lang ma ai. Nhtum nni zingri 
zingrat ma ai. Atsawm n-galaw jang, si si htan 
htan kayet ai. 

. Mayat maya lam pat ai (population control). La 
kasha shaprat na ahkang n jaw ai. Amyu langai mi 
hpe masha jahpan pat kau ai ladat hta, la kasha ni 
hpe sat kau ya ai, shangai na ahkang n jaw ai lam 
gaw hkrit hpa laknak kaba rai nga ai. Yuda masha 
ni hpe mung, la kasha shangai jang kashun la nna 
sat kau ya ai, madu jan madu wa rau nga na 
ahkang n jaw di, masha jahpan law jat lam pat kau 
ya ai. Hpa majaw nga yang, masha law ai gaw n- 
gun rai nga ai hpe Hpara-u hkawhkam wa dum 
da nga nu ai. Dai zawn re lapran e Mawshe wa 
shangai nna, sat kau na hkrit hpa na lawt let 
hkawhkam shadang sha hku kaba wa na ginjang 
pru wa sai. 

Bai, Karai Kasang hpe nawku na ahkang n jaw ai 
ngu ai gaw, nawku htung hpe dip ai lam, masat 
masat n-galaw ya ai lam nan rai nga ai. Nawku 

htung shanglawt n jaw ai lachyum rai nga ai. 
Israela amyu hpe kaga hpara ni hpe nmai nawku 
ai lam Karai Kasang, Yehowa matsun da ngut 
chyalu rai nga ai. Dai hta sha n-ga, Yuda masha ni 
ni hte Yehowa Karai gaw kanu kawa yan kashu 
kasha hte bung nga ai. Dai majaw, Yuda masha ni 
Yehowa hpe nawku dawjau na ahkang n lu ai 
gaw, chyu chyu ai ma chyangai hpe kanu hte 
jahka kau ai hte bung nga ai. Karai Kasang hte 
Israel masha ni gaw aten shagu matut mahkai nga 
ra ai, raitim dai zawn n lu matut mahkai jang, 
chyu n lu chyu ai ma ngai hte bung nga ai. Chyu 
chyu ma chyangai hpe chyu n lu chyu hkra galaw 
ai mung sat ai lai amyu mi rai nga ai. Lu sha n jaw 
sha ai sha, kawsi shakyet tawn ai lachyum pru nga 
ai. Awmdawm myiset hte yu ai shaloi dai hku mu 
lu nga ai. 


Lahta na zawn, dip kamyet hkrum ai Israela a yawn 
madai, hkrap ngu hkrap ngoi nsen hpe Karai Kasang na 
ai majaw, Mawshe hpe shangun dat sai: “Egutu mung e 
nye amyu hkrum ai rutsang lam hpe ngai azin ayang mu se ai 
rai nna, shanhte a hpareng ni a majaw hkrap sharung ai nsen 
hpe ngai na ya ma se ai: shanhte hkrum ai nni nkri hpe ngai 
chye nga nngai.....Ya, yu u, Israela a kashu kasha ni a hkrap 
sharung ai nsen gaw ngai kaw du ra ai, Egutu masha ni 
shanhte hpe zingri zingrat ai mayam amu hpe mung ngai mu 
se ai......Dai majaw, ya sa wa su, nye amyu Israela a kashu 
kasha ni hpe Egutu mung na sa shapraw la lu na, ngai nang 
hpe Hpara-u hpang de shangun dat de ga....” 

Karai Kasang gaw shi a amyu hpe shalawt dat na 
matu, Mawshe a myit kraw kata Chyoi Pra ai Wenyi 
shung ya ai hte myu tsaw myit jasu ya wu ai. Egutu 
hkawhkam hkaw e hkawhkam shadang sha aya lu da 
ninglen, dai hpe kabai kau nna shi a amyu masha ni 
mayam yam nga ai mayam dabang de sa nna shi hpu nau 
ni a tsin-yam hpe sa yu wu ai. Shawng shani sa yu ai 
shaloi, Israela masha langai hpe n htum n ni du kayet nga 
ai Egutu masha hpe nau yu pawt nna, sat kau nu ai. 
Hpang shani bai sa wa ai shaloi, Yuda masha lahkawng 
shada da ga law hkat nga ai majaw, nan tinang amyu 
shada dai hku hkum ga law hkat sa, ngu sa tsun ai shaloi, 
dai Yuda la yan Mawshe hpe n chye na ai sha, n htang 
pawt dat mu ai. Dai majaw, hpang jahtum Mawshe 
Hpara-u hkaw na pru mat ra sai. Ndai kaw dan leng ai 
mahtai langai mi nga ai, dai gaw, Mawshe shi hkrai 
shakut ai daw hta, n-awng dang ai sha, hpang e Karai 
Kasang nan shi hpe jai lang ai shaloi she Mawshe gaw 
atsam rawng ai ningbaw tai let, shi a hpu nau ni hpe 
Egutu na woi shapraw lu nu ai. Padang hkrun lam shagu 
gaw Karai Kasang lawm yang chyu sha awng padang lu 
na lam sakse rai nga ai. Karai lawm na matu Karai ra ai 
hku sa wa ra ai. 


Myu Tsaw Shadang Mawshe: Mawshe gaw, Yuda amyu 
rai nga tim, Hpara-u hkawhkam shayi sha e, hta bau la 
nna hkawhkam shadang sha langai tai let, hkawhkam 
hkaw kata e nga kaba wa sai. Egutu hkawhkam shadang 
sha ni chye ra ai baw hpaji, hpyen majan zai ladat hte 
myit mang sumru ai lam ni yawng hpe Mawshe sharin la 

ang sai. Mawshe gaw, hkawhkam hkaw kata e, ra n 
rawng hkra, nga pyaw lu wu ai. Raitim, shi a kata na sai 
gaw, n hkraw nga lu ai. Shi a kata na sai mahtang Yuda 
sai rai nga lu ai majaw, shi a amyu ni n htum n ni zingri 
zingrat, mayam yam sha hkrum nga ai ten, shi 
hkawhkam hkaw kata e, sha n mu, yup n pyaw, rai nga 
lu ai. Shi amyu masha ni hkam sha nga ait sin-yam lam 
hpe shi nan mu mada hkam sha lawm let, shalawt dat 
mayu da wu ai. Raitim, laklai ai lam gaw, Mawshe shi a 
myit ai hku hte sha shakut ai hpe awng dang lu na 
ahkang Karai Kasang n jaw ai. Raitim, Mawshe a kata na 
sai hte marawn malan pru wa ai myu tsaw myit hpe 
Karai Kasang sharawng awng ya lu ai. Dai rai nna, hpang 
jahtum Karai Kasang Mawshe hpe Israela amyu hpe woi 
shalawt ai myu tsaw ningbaw hku jai lang sai. 


Myu Tsaw Myit A Hkahtung Numsha Masum 


Shani shana Yuda nta hkan jep sagawn tam bram nna 
shangai wa ai Yuda shadang sha ni hpe hkan rim, sat 
htau kau nga ai hkrit tsang ra dik aten e, dai hkan sat 
hkawm ai hpyen la ni n mu n chye hkra ma chyangai 
Mawshe hpe shata masum ting lagu makoi da lu ai 
Mawshe a chyinghkai kanu hte kana Mirriam yan a share 
shagan ai, nden ja ai myu tsaw myit atsam gaw mauhpa 
rai nga ai. Nila hkin-gau na mai-aw byap e waw nga ai 
sumpu hpe mu hta ai Hpara-u a shayi hpang de kagat sa 
nna, ma chyu shachyu ya na masha tam ya ra na kun? 
tsun hpyi gwi ai Mawshe kana mahkawn ma Mirriam 
mung magrau grang la nga ai. Shing rai Mirriam gaw 

Mawshe hpe shi a Chyinghkai kanu majing a lahpyen de 
du hkra lajang dat lu sai. chyu lu chyu na lam lajang lu 
sai. Shingrai Mawshe gaw, asak ram kaba wa ai ten du 
hkra, shi chyinghkai kanu majing a lata e nga wa sai. 
Mawshe kadai re lam, shi a amyu masha ni hkrum sha 
nga ai nni nkri lam ni hpe Mawshe a chyinghkai kanu 
mung, shi a kana Mirriam mung tsun hkai dan ang sai. 
Bai, shi hpe hta bau la ai Hpara-u a shayi sha mung, 
Mawshe hpe sumpu kata kaw mu ai shaloi jang, Yuda la 
sha re lam chye da chyalu rai nga lu ai (Dkb 2, dkj 6). Shi 
a kawa Hpara-u hpe tsun dan nna sat kau shangun yang 
mai nga ai. Raitim, Hpara-u shayi sha gaw, dai zawn 
galaw na malai, dai ma chyangai hpe matsan dum wu ai. 
Dai majaw Hpara-u shayi sha mung Mawshe hpe hpang 
e Yuda amyu ni a lam, shi a lam ni hpe teng man ai hku 
hkai dan ang sai. Hpara-u shayi sha gaw shi a kawa 
Hpara-u hkawhkam a n hkru n kaja ai bungli hpe n 
karum ya ai sha, Yuda masha ni a Karai maga tsap lawm 
mat ai mahtai pru nga ai. Ndai hku nna, Mawshe hpe 
myutsaw myit dawk bang ya ai numsha masum hta 
Hpara-u shayi sha mung lawm ang sai. 
Israel Amyu Ni a Mayam Myit Jasat 

Israela amyu gaw kaga maigan amyu rai nga ai Egutu 
hkawhkam ni a n-pu e nhtum nni mayam kandang hpai 
let, dip zingri hkrum ai prat kaw nna lawt nhtawm, Karai 
Kasang ga sadi tawn da ai lamu ga hpe madu la na hkrun 
lam hkawm ai ten shaning 40 ning na mat ai (Prumat 
16:35). Dai zawn nam mali kata e shaning mali shi ning 
hkawm sa ai hkrun lam hta, yak hkak jamjau hte kawsi 
hpang gara lam ni hkrum wa ai shaloi, Mawshe hpe pawt 

let aput angun ma ai. Israela masha ni gaw Mawshe hpe 
pawt shagu Egutu mung mayam prat hpe bai marit ma 
ai. Israela masha ni gaw Mawshe hpe, “Egutu mung e 
shan di a makau e anhte dung nna hkru hkru kat kat muk 
sha lu nga yang, Yehowa a lata hte si mat yang grau mai 
ai, ndai shawa hpung ting hpe kawsi ai hte sat kau na, 
nga nna ndai nam mali de nan anhte hpe woi wa myit 
hka” (Prumat 16:3) nga nna Mawshe yan Arun hpe tsun 
sai. Bai, “Anhte hte anhte a kashu kasha ni hpe mung, 
anhte a yam nga ni hpe mung hpang kara ai hte sat kau 
na rai yang gaw, hpa majaw Egutu mung na anhte hpe 
woi wa nta?” (Prumat 17:3) ngu Mawshe hpe tsun aput 
da mu ai. Mayam kandang nna lawt pru wa ai hpang 
mung, mayam prat hpe bai marit ai lachyum ni rai nga ai 
majaw, mayam myit jasat hku mu mada mai nga ai. 
Hkum hkrang shanglawt lu wa nga sai raitim, myit masin 
shanglawt n lu shi ai Israela masha ni naw nga nga ai 
lachyum rai nga ai. 


5) Yesu Hkristu a Sasana Madung 


Yesu Hkristu a sasana hpe mu mada lu na matu, dai 
aten na mung masa, sut masa, shinggyim nga pra masa 
hte nawku htung masa ni hpe shawng chye da ra nga ma 
li ai. 

Yesu du sa wa na aten na shinggyim wuhpawng hta, 
mung masha law malawng hpe li ai kandang jahpai ai 
lam lahkawng nga ai. Langai gaw Roma Asuya rain ga ai. 
Yesu a aten na Yuda masha ni gaw mung masa hku 
Roma asuya e up sha hkrum ai aten rai nga ai. Dai kaw, 

Yuda masha n kau mi hpe Roma asuya e mung up 
ahkang aya jaw da ma ai, ga shadawn, Yuda hkawhkam 
Herod (Luka 23: 6-12). Lahkawng ngu nag aw, Yuda 
nawku htung rai nga ai. Dinglai ai Yuda htung shadik 
masha n kau mi a majaw Yuda nawku htung nan, mung 
masha law law a matu n dang n la rai hpai ra ai li ai 
kandang byin nga ai aten rai ma lu ai. Mung masa mying 
hte mung, nawku htung mying dut mna sut gan lu su ai ni 
nga ma ai. Raitim, n dai zawn re ai lam hku sut gan lu su 
ai masha ni gaw lachyup mi sha re ai ahkaw ahkang 
magra da ai ni sha rai nna, ngam ai shawa malawng 
maga gaw matsan panglai e marit nga ma ai. Ahkun 
hkanse hta ai lam hta, Roma asuya e hta ai ahkun - Roma 
tax hte Nawku Htingnu ahkun - Temple tax ngu hpan 
lahkawng hta ma ai ( Mahte 22: 15-22, Marku 12:13-17, 
Luka 20:20-26). Roma Asuya ahkun hpe Roma asuya a 
san da ai masha ni e hta lahkawn ma ai. Zake zawn re 
kanghta ai masha ngu ai ni gaw, dai Roma asuya e san da 
nna Asuya a matu ahkun hta ai kaw tinang a matu mung 
shalawm mahkawng la re ai ni rai nga ma ai (Luka 19). 
Ndai zawn re masha ni hpe mung shawa ni e grai 
n ju ma ai. Hpa majaw nga yang shanhte galaw ai lam ni 
hta hkrup mara n jaw n ang ai hku ahkun hta lahkawn 
sha ma ai hta n-ga, shanhte gaw Yuda masha rai nga 
ninglen, Roma asuya a bungli galaw nna tinang amyu a 
ntsa sai chyup ai ni rai ma ai. 

Dai hta sha n-ga, nawku htung e mung, mung shawa 
ni hpe zingri nga ma ai. Nawku htung ahkaw ahkang jum 
ai Saduke ni gaw Nawku Htingnu ahkun hpe madung lit 
la hta lahkawn ai ni rai ma ai. Nawku htingnu e lang ai 

gumhpraw mung laksan nga ai. Roma asuya a 
gumhpraw hpe nawku htingnu e hkungga nawng ai 
shaloi n mai lang ai. Nawku htingnu de hkungga nawng 
na matu sa ai mung shawa ni gaw Roma gumhpraw hpe 
nawku htingnu n daw e nawku htingnu gumhpraw hte 
galai ra ai. Dai hpang dai gumhpraw hte hkinjawng ni e 
matsun ai dusat, hkrudu shing rai u ra ni hpe mari la nna 
wan nat hkungga nawng jau ra ai. Gumhpraw galai sha 
ai ni gaw nawku htingnu n daw e shang gumhpraw tam 
nga ma ai. Matsan masha ni a matu grai li ai kandang tai 
wa sai. Yesu gaw n dai zawn nawku htung mying hte 
matsan masha ni hpe li ai lit jahpai ai n hkru n hkra lam 
ni hpe n dang sharang ai majaw gumhpraw byan sha ai 
ni hpe masin pawt let shanhte a saboi ni kanawng 
kadawng kau ya ai lam rai nga ai (Luka 19:45-48, Mahte 
21:12-17, Marku 11:15-19, Yawhan 2:13-22). Ndai zawn 
Yesu galaw ai lam gaw tara malang lam rain ga ai Karai 
Kasang a sari sadang hpe makawp maga ai lachyum rai 
nga ai. Ning re ai lam ni a majaw mung nawku htung 
salang ni Yesu hpe n lu lu hkra rim la ai rain a nhten! Ya 
tsun lai wa ai lam ni gaw nawku htung gaw lawt lu ai 
namchyim jaw na malai, li ai kandang shatai ai lam hpe 
shaleng ai lam rai nga ai. 

Lahta na zawn n shaw n shun, htenza nga ai 
shinggyim wuhpawng de Yesu du sa mna shi a shalawt 
dat ai sasana, shing nrai, awmdawm jaw ai sasana hpe 
galaw sai re. Lahta na zawn re ai mabyin hta, Yesu 
Hkristu gaw Karai Kasang a mungdan gawgap ai sasana 
hpe galaw sai re. Dai sasana a lam matut yu ga! 

a. Yesu a Sasana hpe Numshawn Shaw Ya ai Hkalup 
Sara Yawhan a Mungga (Luka A Laika 3:4-6, 10- 
14) 


Hkalup Sara Yawhan gaw Yesu a matu hkyen lajang 
na lam shawa masha ni hpe hkaw tsun shadum ya nu ai. 
Yawhan a mungga numhpaw hta nan “lam masun ni hpe 
shading mu - make his paths straights” nga ai ga kaba hte 
marawn hpang nu ai. Lam masun ni hpe kaning rai 
shading na? Hkalup Sara Yawhan a mungga hta, dai aten 
na shinggyim wuhpawng a maka hpe shapraw shadan ya 
ai ga kaba ni lawm nga lu ai. Yawhan a Mungga gaw n dai 
rain ga ai: “Dai madu a lam lajang mu, Shi a lam masun ni 
hpe shading mu: Hkaraw hkamwam shagu kaput lu na rain ga 
ai, Bum hte kawng shagu hpe daw kau lu na rain ga ai, Magaw 
ai lam nihpe shading lu na rain ga ai, Machyawk marawk re ai 
lam ni hpe shara lu na rain ga ai, shaloi ahkrang ashan yawng 
gaw, Karai Kasang a hkye hkrang la ai lam mu lu na ma ra 
ai...” (Luka 3:4-6). Ndai kaw rawng ai ga kaba ni a 
lachyum hpe dai aten na mabyin masa hta bang nhtawm 
htai shapraw yu ai shaloi, lawu na zawn mu lu nga ai: 

Hkaraw hkamwam (valley): shinggyim wuhpawng kata 
makoi magap nga ai mahkam ni, shada gyam hkat, maw 
lanyet shakri hkat ai masa lam ni hpe madi madun nga ai. 
Yesu a mungdan hta dai zawn shada gyam hkat, maw 
lanyet shachyai hkat, dingbai dingna jaw hkat ai lam ni n 
nga na lam Yawhan shadum nga ai. 

Bum hte kawng (mountain and hill): bum gaw tsaw nna, 
kawng gaw bum daram n tsaw nga ai. Dai majaw bum 
hte kawng ni ngu ai gaw, shinggyim wuhpawng kata na 

n rap n ra lam, nshaw nshun byin nga ai lam, lu su 
matsan, madang n bung hkat ai lam, shinggyim manu 
hpe arawng aya, ja gumhpraw madang hte dawdan 
ginhka ai lam, amyu rusai lachyen lahka lam ni hpe madi 
madun ai lachyum pru nga ai. Yesu gawde na Karai 
Kasang a mungdan hta, dai zawn re ai bum hte kawng 
masa hpe “daw shara” kau nna, rap ra masa gawgap na 
lam shaleng ya ai. 

Magaw ai lam (Crooked): shinggyim wuhpawng kata na 
n teng n man lam, masu magaw lam, mawp lu map sha 
lam, kaga wa a n chye n chyang lam hpe dang sha na 
ahkaw ahkang hku magra jum la ai lam, n-gup hte tsun ai 
amyu mi ta tut galaw ai amyu ni rai tsin-yam jaw hkat ai 
lam ni hpe madi madun nga ai. Dai zawn re ai lam ni hpe 
Yesu gawde na Mungdan hta shading lu na lam Yawhan 
tsun nga ai. 

Machyawk marawk re ai lam ni(rough way): Ga li ga law, 
gasat gala, n hkrum n ra, ruk rak hkat, simsa ai lam n nga 
ai masa, hkrit tsang maja let asak hkrung nga ra ai masa 
lam hpe madi tsun ai lachyum pru nga ai. Yesu gaw de 
na Karai Kasang a mungdan gaw dai zawn n ru n ra, 
kasu kabrawng lam n lawm ai hpe madi tsun nga ai. 

Yawhan a mungga madat ai ni kaw na, nang tsun ai 
hku nga yang, “Anhte kaning rai hkyen lajang na rai ta?” 
ngu ga san hpe hpung masum nga ma ai (Luka 3:10-14). 
Shawng nnan san ai gaw “shawa masha” ni rai ma ai. 
Yawhan gaw “palawng lahkawng lu ai wa gaw n lu ai wa 
hpe garan jaw u ga, shat lu sha lu ai wa mung dai hte 
maren jaw u ga,” ngu htan mu ai. Yawhan htan ai ga hta 
lahta na ga kaba ni hte matut ai masa hku htai ya ai hta, 

sut masa n rap n ra ai masa, lu su matsan lapran mala hka 
nga ai masa (economic injustice) hpe madi madun nga ai. 
Palawng lahkawng lu ai wa nga ninglen langai pyi n lu ai 
wa naw nga ai, shat lu sha lu sha ai ni nga ninglen n lu 
sha ai wa naw nga ai. Ndai gaw lu su nga mai lam, sut 
gan tam mahkawng lam hta rap ra ai lam n nga ai masa, 
lu ai wa gaw lu, nlu ai wa gaw grau matsan sawng re ai 
masa hpe dan leng shangun nga ai. Dai majaw, palawng 
lahkawng lu ai wa langai mung n lu ai wa hpe langai jaw 
dat ai hte n lu ai wa n nga sa jang, palawng n hpun ai 
kadai n nga sana rai nga ai. 

Ga san san ai lahkawng ngu na hpung gaw, kang hta 
ai ni rai ma ai. Ndai kanghta ai masha ni gaw, Roma 
asuya hpe gumhpraw tam jaw ai ni, shanhte a shabrai sha 
nna, tinang a matu mung tam shalawm hta la chye ai ni 
rai ma ai. Kanghta agyi Zake wa sut gan lu su ai ai hpe 
hpa mau shara n nga ai (Luka 19:1-10). Yawhan shanhte a 
ga san hpe “nanhte hta la na shadang tawn ai hta jan nna 
hkum adip hta la mu” ngu Yawhan bai htan ya mu ai. 
Ahkun hta sha ai ni gaw masha hpe yu nna hta chye ai 
kyang gaw moi prat e mung nga ai sha rai nga ai. Baw 
lagaw dingdung dingda yu azi jahkrit sharim nna lap 
latsa hta la na kaw hkying mi hta sha kau re ai baw lailen 
ni nga ai majaw, Yawhan dai hku bai htai ya ai lam rai 
nga ai. 

Masum ngu na ga san ai hpung gaw, hpyen la ni rai 
ma ai. Dai hpyen la ni hpe Yawhan gaw, “kadai hpe 
mung adip arip hkum rai, jahkrit shama hkum rai myit” 
ngu htan ya sai. Sinat hpai da nna mung masha ni hpe 
kam ai hku jahkrit shama, adip arip galaw ai lam hpe 

matut nna n-galaw na matu Yawhan tsun ai lam rai nga 
ai. 

Ya ndai, Yawhan hkaw tsun ai mungga hte shawa 
masha ni hte ga san ga htai galaw ai lam ni yawng e madi 
madun ai lachyum kaba gaw, myit masin galai na lam - 
change of heart rai nga ai. Lu ai wa n lu ai wa hpe jaw na 
ngu ai gaw loi ai zawn rai nga tim, gumhpraw manu 
atsawm sawk chye ai masha law law a matu galaw na 
yak na re. Dai majaw, lu su ai shabrang wa, Yesu e “nang 
lu malu dut kau nna matsan mayan ni hpe karan jaw u” 
ngu ai shaloi, nachying myit yawn ai, hpa majaw nga 
yang shi gaw grail u su ai wa ran ga ai (Luka 18:18-27). 
Dai zawn re ai hpe mu nna, Yesu gaw, “Sut su ai wa 
Karai Kasang a mungdan de shang loi ai hta, gawla-u 
gaw samyit na hku gale na grau loi nga ai” ngu tsun nu 
ai. Ndai kaw Yesu gaw sut gan lu su ai lam hpe shading 
tsun ai n rai, dai zawn lu su ai nia myit masin kata na 
lawhpa myit marin ai lam hpe tsun nga ai. Palawng lu ai 
wan lu ai wa hpe gam jaw lu ai gaw myit masin galai ai 
lam rai nga ai. Dai hte maren, tinang a matu gumhpraw 
grai mai tam la ai kangka bungli kaw hta shangun ai hku 
sha hkrak hkrak hta nna tinang a matu hpa n shalawm la 
na ngu ai mung n loi na rai nga ai. Raitim, Yesu du nna 
gawde na mungdan gaw, dai zawn re ai myit masin ni 
hpe galai kau nna Karai Kasang ra sharawng ai hku asak 
hkrung na mahtang ahkyak madung rai nga ai. 

Dai ni anhte a mungdan hpe democrasi hkrang hku 
gawgap nga ai aten hta, dum nta, lam, mahkrai hte kaga 
shinggan de nna mu lu ai lam ni hpe galai jashai gawgap 
la lu tim, anhte mung masha a myit masin hpe democrasi 

lai hte bung pre hka gram sharai ai lam hpe aten na na 
galaw ra na lam mu lu ai. Asuya hkrang galai tim, kata na 
myit masin ni lama n lu n-galai ai rai yang, shawng na 
hte maren sha rai na rai nga ai. 


b. Yesu A Ta Tut Sasana 


Hkalup Sara Yawhan numshawn shaw da sai hte 
maren, Yesu Hkristu du saw a ai gaw Karai Kasang a 
mungdan gawgap na matu re lam ndau dat nu ai (Marku 
1:14-15). Dinghta ga e Karai Kasang a mungdan kumla ni 
dik tup wa lu na matu, shinggyim masha ni a masin 
salum ni galai ra ai lam hpe shadum ya sai re. Dai Yesu 
gawde na Karai Kasang a mungdan a zawsi gaw matsan 
dum tsawra ai lam - compassion/ mercy nan rai nga ai. 
Dai majaw, Yesu a sharin achyin mungga hta, “Nanhte a 
Kawa matsan dum chye ai hte maren, nanhte mung 
matsan chye dum mu” (Luka 6:36), bai, “hkungga jaw ai 
lam n rai, matsan dum ai lam she ngai tsaw nga nng ai” 
(Mahte 9:13) nga adan aleng tsun nu ai. Dai matsan dum 
myit the machyi makaw amyu myu shamai ya sai (Marku 
1:41, Mahte 14: 14, 20:34), myit daw myit hten ni hpe 
shalan shabran n-gun jaw sai (Luka 7:13), kawsi hpang 
gara hkrum ai ni hpe jahkru shakat ya sai (Marku 8:2), 
myit chyum myit htum hkrum ai ni hpe myit mada lam 
jaw ya sai (Mahte 9:36: Marku 6:34). Kaja ai Samari masha 
(Luka 10:33), dam mat ai kasha hpe bai hkalum la ai kawa 
(Luka 15:20) ga shadawn ni yawng gaw, tsawra matsan 
dum ai lam - compassion hpe shaleng ai sharin achyin 
lam ni rai lu ai. Yesu gaw ndai matsan dum lama ai myit 

hte masha ni a nn nkri hpe tsi shamai ya nu ai. Ndai 
matsan dum lama ai myit gaw, Karai Kasang hpe teng 
teng tsawra ai masin salum hta sha mu lu na rai nga ai. 
Dai majaw Yesu gaw “Karai Kasang hpe tsawra ai lam - 
to love God” yan “masha shada tsawra na lam - to love 
fellow human” gaw langai sha rai nga ai hta n-ga, dai yan 
gaw myihtoi ga ni hte hkang da ai ga ni yawng a rudi 
gindai rai nga ai lam tsun nga ai (Mahte 22:34-40). Ndai 
lam ni nan Yesu gaw de na Karai Kasang mungdan ngu 
ai gaw tsara ai, matsan dum ai, ngwi pyaw simsa ai, lawt 
lu ai hte tara malang ai lam ni e shabawn ninghtan nna 
hkrang shapraw ai mungdan re lam hpe madi madun 
nga ai. 


c. Yesu a Akyu Hpyi Ga hte Karai Mungdan Matut 
Ai lam (Mahte 6:9-13) 


Yesu Hkristu Sharin Ya Ai Akyu Hpyi ga gaw Ga 
Shaka Ningnan (GSHN) a akri rai nga ai zawn, Yesu 
Hkristu gaw de ai Karai Kasang a mungdan a lam 
shaleng ai akyu hpyi ga nan rai nga ai. Yesu Sharin Ya ai 
Akyu hpyi ga hta awmdawm gawgap ai hta karum ya ai 
ga kaba (4) rawng nga ai: 


Ga kaba langai: 
“Na a mungdan du wa ru ga: Lamu tang hta, na myit dik 
nga ai hte maren, ga ntsa e mumg dik lit gaw law” 


Karai Kasang a “mungdan du wa ai” hte “Karai myit 
dik lu ai lam” gaw lachyum langai sha rai nga ai. Karai a 

myit dik ai shara kaw Karai Kasang a mungdan du wa ai 
lachyum mung rai nga ai. Shaloi, Karai Kasang a 
mungdan ngu ai gaw kaning re ai mi rai ta? Yesu a Karai 
mungdan gawgap ai sasana hpe madi madun ya ai 
Chyum ga gaw “Matsan mayan ni hpe kabu gara shi ga hkaw 
tsun na matu, shi ngai hpe naman chya ni ai: bawng dung ai ni 
hpe shalawt lu na lam, Myi kyaw ai ni hpe myi bai mu na la, 
hkaw tsun na matu mung, Zingri zingrat hkrum ai ni hpe dat 
dat shangun na hte Madu a sharawng awng ai shaning hkaw 
tsun dan na matu mung, shi ngai hpe shangun dat ni ai” 
(Luka 4:18-19) rai nga ai. Ndai Chyum ga hta tsun ai hte 
maren Yesu ta tut galaw sai (Marku 1:14-45, Luka 7:18- 
20). Yesu gaw, shinggyim ruyak hparan ya ai wa mung 
rai nga ai. Yawhan a mungga hte ading tawk matut 
mahkai nga ai. Masha hkum shagu hpa e mung gyit 
hkang da ai lam n nga ai sha, awmdawm hte asak hkrung 
lu nna, dai zawn awmdawm hte asak hkrung ai ni a myit 
masin hpe Karai Wenyi e up nna masin salum ningnan 
rawng ai shaloi Karai a myit dik lu ai masa rai nga ai. 
Ndai mabyin masa gaw, hpang jahtum chyahtum chyalai 
dik tup wa na Karai mungdan matu hkyen lajang ai lam 
rai nga ai. Ndai Yesu a akyu hpyi ga yan a lachyum hta, 
Karai Kasang a mungdan gaw, du na aten na lam (the 
future) san san n re sha, ndai mungkan e ta tut asak 
hkrung ai aten (the present) hte mung matut nga ai 
lachyum hpe madi madun ya nga ai. “Karai Kasang a 
mungdan gaw ni wa magang ra ai” (Marku 1:15), 
“Sumsing lamu a mungdan du magang ra ai” (Mahte 
3:2)” nga tsun ai ga ni gaw, Karai Kasang a mungdan 
gaw n dai prat (presence) yann du na ra ai aten (future) 

hpe matut da ai hkrun lam galu rain ga ai hpe madi 
madun ai ga ni rai nga ai. Yesu shi nan dai mungdan hpe 
la sa ya ai wa rain ga ai hpe mung shaleng ya ai lam rai 
nga ai. Yesu galaw ai lam ni, shi matsun ai lam ni hpe tup 
hkrak hkan nang ai hte n dai prat hte seng ai daw hpe 
hpring tsup hkam sha lu na lachyum rain ga ai. Dai 
majaw “sumsing lamu e myit dik ai zawn, dinghta ga e mung 
dik wa lit ga law - your will be done on earth as it is in 
heaven” nga hpyi shangun ai lam rai nga ai. Dinghta ga e 
Karai myit dik lu na matu Yesu a hkang hkrak hkan ran a 
lachyum rai nga ai. 


Ga kaba lahkawng: 
“Anhte hta ra ai lusha dai ni anhte hpe jaw mi” 


Shinggyim masha ni a shani shagu na asak hkrung ai 
hta numbat langai ahkyak ai kaw lu sha gaw lawm nga 
ai. Shat lu sha n lu sha nna, asak n mai hkrung nga ai. Tut 
e shat lu sha sha lu jang tut nawng e hkru kat nga lu ai 
lachyum rai nga ai. Ndai kaw shani shagu lu sha ai hta 
jan hkra lu na sha na mahkawng da ai ni nga ma ai. Ndai 
zawn lu sha mahkawng ai ni law malawng a myit masin 
ni hpe “lawhpa myit” e gyit da hkrum ai majaw kade lu 
tim myit n dik hkraw ma ai. Dai zawn kade lu kade tam 
mahkawng rai wa ai shaloi, lu sha madang kaw na sut 
gan mahkawng ai de gale wa nna, tinang lu na sha myit, 
tinang a matu sha myit ai hte rau, kaga masha ni a akyu 
hpe myit shalawm a lam n-galaw lu mat sai. Nye a lu 
lawm lam matu kaning re ai ladat mung lang ra sai, nga 
ai hte rau, masu magaw, maw lanyet shachyai rai, tinang 

a lu lawm lam hpe madi shadaw makawp maga lawm ya 
na masha ni hkan tam wa sai. N kau mi mungdan up 
ahkang aya jum ai ni hte lata gindun nna sut hpaga tam 
wa sai. Ndai madang du wa ai shaloi, mungdan up 
hkang ai hkrang hta, tara malang ai lam - justice hpe 
zawsi n lu shatai jang, lu ai ni grau lu matsan ai ni grau 
matsan byin shangun ai masa hpe ninggun jaw ai de du 
walunga ai. 

Dai majaw Yesu gaw ra ai lusha — daily bread hpe jaw 
na matu sha hpyi shangun nga ai. Ga shadawn, jahpawt, 
shani ka-ang, shana shat, lani mi masum lang gaw n sha 
ya n mai, ra ai lu sha rai nga ai. Lani mi manga kru lang 
sha jang dawn jan mat sai. Lahta na zawn tara malang ai 
lam hpe zawsi n shatai mungdan up hkrang hta, lani mi 
manga kru lang sha lu ai ni nga ninglen, kalang mung n 
lu sha ai ni mung naw nga ai. Dai majaw, Hkalup Sara 
Yawhan gaw, palawng lahkawng lu ai wa n lu ai wa hpe 
jaw u ga, sha hpa lu ai wa mung dai hte maren galaw u 
ga, nga tsun ai rai nga ai. Dai majaw,Yesu gaw “ra ai lu 
sha” jaw na matu hpyi ai shaloi, law hpa myit hte n tara 
ai hku tam mahkawng nna lu ai lu sha nre sha, tara 
malang ai hku lu la ai lu sha, bai, ra ai daram nga jang, 
yawng lu sha na mahtai mung pru ai majaw, Yesu a “ra ai 
lusha” ngu ai kaw tara malang mna rap ra ai masa hpe 
madi madun nga ai. Ndai lam mung Karai Kasang a 
mungdan a zawsi nan rai nga ai. Dai zawn tara malang 
rap ra masa up sa nga jang, masha hkum shagu 
shinggyim manu hpring ai awmdawm a namchyim hpe 
hkam sha lu na lam nga ai. 

Lu sha ngu ai shaloi, hkum hkrang malu masha sha n 
rai, Karai Kasang a mungga lusha mung hpring tsup ra ai 
lachyum rai nga ai. Yesu gaw shinggyim masha gaw 
“muk “ngu ai hkumhkrang malu masha san san hte sha 
asak n mai hkrung ai, Karai Kasang a mungga lu sha 
mung sha ya ra ai lam tsun da nga ai (Mahte 4:4, 
Tarajahprang 8:6). Karai a Mungga lu sha grung ai wa 
gaw kaga masha ni lu sha kadawn na hku galoi galaw na 
n rai. Ndai hku nna, Karai mungga lusha yan hkum 
hkrang lu sha matut nga ai. 


Ga kaba masum: 
Masha ni anhte hpe shut ai mara, anhte raw kau ya ai 
zawn, anhte a mare hpe mung raw kau ya mi 


Ndai kaw ga kaba ngu na gaw, mara raw dat ai lam rai 
nga ai. English Chyum Laika hta, hka shaprai kau ai - 
debt/ debtor ngu ai hku mung lang da nga ai. Ndai akyu 
hpyi a lachyum madung gaw, shinggyim kanawn mazum 
lam - social relationship rai nga ai. Shinggyim 
wuhpawng kata pri nen ai hku kanawn mazum madi 
shadaw hkat nga na ahkyak ai lachyum rai nga ai. Mara n 
lu dat ai kaw nna ningpawt hpang ai manghkang gaw 
shinggyim kanawn mazum lam hpe nhtu hte kahtum 
kahtaw di ai zawn rai hkra, shinggyim masha ni lapran 
pri nen ai kanawn mazum lam hpe jahten shaza kau lu 
nga ai. N ju n dawng hkat ai, myit n pyaw hkat ai, matai 
htang na gyam ai, hpyen ni zawn byin nga ai lam ni hpe 
tsi kau lu ai gaw, ndai mara dat hkat ai lam nan rai nga 
ai. 

Karai Kasang hpang de sit sa ai shaloi, shinggyim 
masha shada kanawn mazum masa pri nen lam n lu ai rai 
yang, dai hpe shawng pri nen hkra galaw ngut ai hpang 
she Karai Kasang hpang de sit shang lu na lam Yesu 
matsun da nga ai (Mahte........ ). 


Ga kaba mali: 
Agung alau nga ai den sa shangun ai sha, n kaja ai lam hta 
na shaw la mi law 


Ndai kaw ga lareng lahkawng rawng ai: dai yang aw 
agung alau hte n kaja ai lam rai nga ma ai. Agung alau hpe 
dang manga kau jang, n kaja ai lam de du na n rai; dai hte 
maren n kaja ai lam ni hpe koi kau lu jang Karai Kasang 
hte n htan shai ai lam hpe galaw sa na n rai nga ai. Dai 
majaw, agung alau hpe dang kau mna n hkru n hkra ai 
lam de n-yawng hkrup ai asak hkrung lam gaw, Karai a 
myit dik ai asak hkrung lam nan rai nga ai. Dai wa a asak 
hkrung lam gaw tut nawng e Karai a wenyi hpring chyat 
nga ai majaw n hkru n hkra a matu shara nga sa na n rai. 
Shaloi, dai masha wa gaw Karai ra sharawng ai, Karai a 
hkrang bung a maka kumla, shing n rai, Karai Kasang a 
mungdan a maka kumla ni rai nga ai tsawra ai, matsan 
dum ai, simsa ngwi pyaw ai, tara malang ai lam ni a matu 
asak hkrung ai wa tai na rai nga ai (Galati 5:22-23 hpe hti 


yu ga). 


Madu Yesu Hkristu Sharin Ya ai Akyu Hpyi Ga hpe 
lahta na zawn makam myiset ningnan hte yu ai shaloi, 
awmdawm gawgap ai hta karum ya ai akyu hpyi ga 

majing tai wa sai. Yesu Hkristu shi galaw ai Karai a 
Mungdan gawde ai sasana hpe ginchyum nna madun 
shaleng ya ai akyu hpyi ga mung rai nga ai. 

4 


NAWKU HPUNG HTE AMYU SHA 
LAM YAN 


Dai ni aten anhte amyu sha ni a matu nawku hpung 
hte amyu sha lam hpe mahkri jashawn na ahkyak dik nga 
ai aten rai nga mali ai. Ndai lam gaw anhte amyu sha ni 
hta dai ni ta tut byin nga sai lam gaw rai nga ai. Ndai hpe 
grau shangang shakang la lu na matu labau hpe loi sha 
mi nhtang yu mai nga ma li ai. 

Kachin amyu sha ni a matu, nawku hpung hte amyu 
sha lam yan gara hku matut nga ai lam hpe mu mada lu 
na matu, anhte kaning rai amyu tai was a ga ai lam hpe 
shawng dinglik yu main ga ai. 

Wunpawng Amyu Sha ni gaw, Madu Yesu Hkristu 
hpe hkap la kam sham ai majaw, dai ni na zawn, rawt jat 
galu kaba ai madang de du lu ga ai hpe kadai ningdang n 
lu na re. Karai Kasang a majaw amyu tai wa sa ga ai (1 
Petru 2:9-10), shi a majaw anhte n htum at ga ai (Sharung 
shayawt 3:22). Dai majaw, Wunpawng sha ni a amyu sha 
maka gaw, nawku hpung e rudi nga ai. Ndai lam hpe 
sakse sakgan mu lu na matu, labau hpe kadun ai hku bai 
n htang sumru yu na ahkyak nga mali ai. 

1. Hkristan Lama NTai Yang Kaning She Rai Na? 


Yesu hpe lama n hkap la yang, anhte kaning she rai 
na n chye tsun hpa re. Nat hpe sha a jaw nga yang, anhte 
a gam maka gaw, hkrit tsang shara kaba rai nga ai. Lawu 
na lam ni hpe myit yu ga. 


A. Hanson Jan Kanoi Htan malap Mat Ang Sai 


1890 ning July shata hta, shi a sumtsaw jan Miss Minie 
Johnson hpe lawan ladan hkungran la nhtawm, Sarakaba 
Ola Hanson gaw, madu jan hte rau Myen mung de 
sanghpaw hku rawt wa ma ai. Myen mung du ai hte 
Jinghpaw ni nga ai Manmaw de bai matut lung wa ma ai. 
Manmaw mare du wa hkyen ai lani mi hta, Hanson jan 
Minie Johnson gaw, sanghpaw gawt ai wa hte rau dung 
let, hkin-gau mayan na tsawm tsap tsit lali ai shingra tara 
ni hpe yu nga lu ai. Shaloi, shi mu dat ai gaw hkin-gau 
mayan lam hku e grai zai na zawn san ai masha ni (very 
wild looking people) hpe mu dat wu ai. Dai rai mna, 
sanghpaw gawt ai wa hpe “Wo ra masha ni kadai ni rai 
ma ta?” ngu san dat wu ai. Sanghpaw gawt ai wa gaw, 
grai mani let, “oh, shanhte gaw, nan a jinghku Kachin ni 
rai nga ma ai” ngu htan dat wu ai. Shanhte hpe mu lu ai 
gaw, matsat shabat san ai, zai ai, hte mazut nna karing 
karang re ai (they looked so dirty, wild and uncouth) majaw, 
Hanson jan gaw hkrit kajawng ma-a mat wu ai, lam hpe 
sarakaba Hanson a lam ka da ai (Sword 1954:28). Ndai 
gaw, 1890 ning hta rai yang, 2010 ning du ai shaloi, 120 
ning sha naw rai nga ga ai. 

B. Anhte Shaning (50) Laman Htum Mat Na Kun? 


Jingjhpaw ni shaning (50) laman htum mat na, nga 
kadai wa tsun sai kun? Sarawun Seagrave a mahkrum 
madup dai ga hte ni kahtep nga ai. Byin ai lam gaw, 1925 
ning grup yin rai ang sai. Dr. Seagrave wa Namhkam 
tsirung kaw du nna tsi sarama galaw na masha ni hpe 
sharin ya ai bungli hpang wa ai ten rai nga lu ai. Shi a 
Burma Surgeon ngu ai laika hta, Kachin ni hte seng nna 
lawu na zawn ka da nga ai. 


Tsi hpaji sharin hkam la na du wa ai ni yawng hta, 
Kachin ni gaw grau nna yu myit htum na zawn, 
myit mada lam maka n kap nga ma ai. (of them all, 
the Kachins were the most hopeless-looking when 
they came for training...). 


Kachin ni gaw, katsi ai bum ntsa hkan e law 
malawng shanu nga chye ma ai majaw, loi loi hte 
hka n shin ma ai. Marai langai ngai e atik anang 
shin ya yang snr. shin shangun yang chyu sha shin 
ma ai. Dai pyi prat mi hta, masum lang sha rai ma 
lu ai. Shangai wa ai shani kalang, hkungran poi 
galaw na shaloi kalang, hte si wa ai shani kalang 
sha rai nga ma lu ai. 


Hka galoi n shin ai Kachin langai mi hpe sasana 
sara wa san yu ai shaloi, “Re sara, lai wa sai 20 
ning daram hta ngai hka kalang shin ai, ngai hka 
shin ai hpang shata mi na jang, nye katsa si mat 

wa ai. De a hpang 5 ning hta, ngai hka kalang bai 
shin yang, nye kanau bai si mat ai. Dai shani kaw 
nna, ngai hka n-gwi shin mat sai,” ngu bai htan 
wu ai. Dai majaw, ngai n-gup magap nlawm nna, 
Kachin nawku jawng de n sa hkrup na matu lu koi 
ai daram koini ai. 


Kachin ni gaw, shaning shagu tsa lam shadang 
langai ngai, si htum wa nga ma ai. Madung gaw, 
syphilis hte gonorrhoea ana a majaw rai nga ai. 
Syphillis ana a majaw Kachin num nig aw ma brai 
ai, n bra shangai ai, snr. shangai ngut ai hte kade 
nna yang ma si mat ai. Gonorrhoea a majaw, 
shanhte a pujat ni hten mat nna ma n kap hkraw 
mat ai. 


Kachin nta shagu hta, manam hkalum na shara - 
guest chamber (Nla Dap) tawn da ma ai. Tsasam 
manam mi rai rai, chye hkat ai ni hte mi rai rai, 
manam wa rai nga jang, dai gawk de shang nna 
hkum shan kanawn mazum lu na matu, mahkawn 
ma ni lajang day a chye ma ai. Asak 10 snr 12 ning 
du sai hte gaw, Kachin num kasha la kasha yawng 
ngu na dai gawk de shang nna hkum shan 
kanawn chye sai ni rai ma ai. 


Kachin ni a sasana sara langai mi rai nga ai Dr. 
Geis ngai hpe tsun dan ai, “asak shi snr shi 
lahkawng ni re ai Kachin num sha ni la hte hkum 
shan n kanawn ga ai n nga ai,” nga ai hpe na ai 

shaloi, ngai kajawng mat ai. Raitim, kade nna ai 
aten hta nan, Geis tsun ai ga teng ai lam ngai 
hkrak chye lu sai (Seagrave 1944:20-21). 


Lahta na zawn mu mada, maram dinglik ngut ai 
hpang Dr. Seagrave wa gaw, shi a lakjet langai mi kaw, 
“Kachin amyu ni gaw, ndai kumla hku she a rai yang 
gaw, shaning 50 ning laman e mungkan nna htum mat na 
re” ngu tsun maram kau lai wa nu ai. Teng sha nga yang, 
ndai Dr. Seagrave hte Kachin ni Namhkam e hkrum ai 
lahta na mabyin gaw Hkristan sasana shang ai 50 ning a 
hpang e rai nga ai. 


C. Lama wa Nat Sha Naw Jaw Nga Ai Rai Yang 


Sarakaba Sword maram dinglik ai hta lawu na zawn, 
Jinghpaw ni hpe myit tsang ya nga lu ai: 


Htunghking hku mung, makam masham hku 
mung, Jinghpaw ni gaw, rawt jat na lam n nga ma 
ai. Laili laika n lu ai majaw mung, shanhte a 
nawku htung gaw, shanhte hpe rawt jat lam de n 
woi sa lu ai majaw mung, Jinghpaw masha ni gaw, 
shinggyim masha tai lu na n loi nga ma ai. 
Shanhte a dumsa jaiwa ni gaw, mare masha ni a 
kyang lailen lam ni hte chye chyang wa na lam 
hpe myit ai ni nrai ma ai. Shanhte a lit gaw, nat ni 
hpe shapyaw na, hpa na, hpyi nem na lam sha rai 
ma lu ai. Ndai nat ni hpe atsawm jaw jau jang, nat 
ni myit dik na hpe sha kam ma ai. Jaiwa dumsa ni 

hte mare masha ni a kyang lailen lam ni gaw, nat 
ni hte hpa n seng nga malu ai. Jinghpaw ni jaw jau 
ai makam masham hta kyang lailen hte seng ai 
sharing shaga lam n rawng nga ma lu ai. Hkum 
shan a ra kasit ai lam hpe mung dip shingdang na 
lam n sharin ya ma ai (Sword 1954:33-34) 


Nat jaw htung hta, htunghking matsun maroi hte 
seng nna manu dan ai lam ni grai rawng nga ai. Hkristan 
tai tim, matut hkan lang na htunghking lailen, maumwi 
mausa, ginru ginsa labau ni law law wa anhte a Nat Jaw 
htung hta lawm nga ma li ai. Raitim, dai nat jaw htung 
hte anhte hpe shanglawt ai amyu, myi hpaw kung hpan 
ai amyu, mungkan de lahkam lu ai amyu n shatai lu mi 
ai. Karai Kasang a Mungga hpe ta tut hkan nang hkan sa 
let, Yesus Hkristu hta asak hkrung ai majaw sha anhte a 
prat ni galai shai wa lu ai rai nga ma li ai. Ndai lam hpe 
Sarakaba Sword wa mu mada lu nu ai. Dai majaw, shi a 
matsing buk shara mi kaw lawu na zawn ka matsing da 
nu ai: 

“Kachins ni zawn re karing karang masha ni hpe 
Kabu Gara Shiga hkawtsun ai shaloi, kaning rai 
hpang prat e hkye la hkrum na lam sha tsun 
shawu ai hte sha gaw, n mai nga ai. Shanhte a nga 
sat ngasa madang hte, shanhte hpe hkum 
dingnum hku galai kau lu yang she, shanhte a 
lagaw shanhte tsap let Yesus a hpang hkan nang 
lu na rai ma ai (Tegenfeldt 1974: 416) 

d. Sasana Ni La Sa Ai Karai Kasang a Majaw Amyu 
Tai Sa Ga Ai (1 Petru 2: 9-10) 


“Nanhte mung, shawng e amyu rai nga myit dain rai, 
ya chyawm gaw, Karai Kasang a mayu rai wa ma nit dai, 
shawng e chyeju hkam la manit dai n rai: ya chyawm 
gaw, chyeju hkam la lu ma nit dai” 

Anhte Karai Kasang hpe moi kaw na chye ga ai, 
raitim, rawt jat galu kaba shangun ai Karai hku n chye ga 
ai. Shi hpe mung nau ahkyak n tawn ga ai, nat ni hpe 
mahtang she ahkyak shatai ga ai. Sarakaba Hanson gaw 
ning nga tsun da ai: 


Jinghpaw Amyu ni gaw Karai Kasang a galu kaba 
ai Amying Ningsang hpe chye timung, Shi hpe 
nawku na hte shi a tara hpe hkan nan chye ma ai. 
Ndai prat hta Shi a tara pru sai. Kam sham nna dai 
tara hpe hta la ai ni, htunghking nnan hkan ai 
majaw, lam shagu hta chye chyang wa na mar ai. 
Dai gaw Jinghpaw amyu ni a galu kaba wa na 
npawt nhpang majing rai nga ai law (Sut Nau: 12). 


e. Sarakaba Hanson a Chyum Laika Ap Mungga 
1927 ning March shata 27 hta Manmaw e galaw ai Ja 


Jubilee zuphpawng hta Sarakaba Hanson a Jinghpaw 
Chyum Laika ap ya ai mungga: 


“Ya dai ni, nanhte tsawra ai Jinghpaw hpu nau ni 
hta e Sasana shang ai 50 ning hpring ai kabu gara 

Ja Jubeli zuphpawng kaba hta e, nanhte dai Chyoi 
pra ai Chyum laika ap ya na hpyi myit dai hte 
maren, ndai Karai Kasang a Chyoi pra ai chyum 
laika hpe nanhte a matu ap ya nga nngai law. 


Ndai mungkan mungdan ni hta e ya yang 
shinggyim masha yawng amyu baw 12,000 nga ai 
hta na amyu 480 ni gaw Karai Kasang a Chyoi pra 
ai Chyum laika ni lu la sai rai. Nanhte Jinghpaw ni 
mung ya kaw nna gaw Chyoi pra ai chyum laika 
lu la ai amyu masha byin tai manit sai law. Nanhte 
ndai Karai Kasang a Chyoi pra ai Chyum laika hpe 
hkap la nhtawm hkan sa, madat mara nga yang 
gaw, ndai Karai Kasang a Chyoi pra ai Chyum 
laika hta rawng ai hte maren, Karai Kasang kaw 
na tsawra matsan dum ai chyeju, htani htana n 
htum nwai ai asak wenyi, sut gan, hpaji byeng ya 
lam hte, nanhte ya yang kaji kadun nchye nchyang 
nkung nhpan, matsan mayan rai ndan nleng ai 
amyu raitim, ya htawm hpang de gaw nanhte galu 
kaba mayat maya gumja gumhpra law htam wa, 
sut su nga mai chye chyang kung hpan gumring 
gumrat, sumnung shingdi teng man kang ka sadi 
sahka nden marai share shagan magrau grang let 
masha law law ni hpe lam chye woi awn ai amyu 
byin tai wa na manit dai law. 


Yehowa Karai Kasang a Kasha Madu Yesu 
Hkristu hte Chyoi pra ai Wenyi gaw nanhte hpe 
makawp maga, mada mara shaman ai hte ngwi 


70 


Awmdawm hte Anhte a Makam Laknak 


pyaw shangun nga myit ga law. Shi a myi man 
nhtoi nanhte hpe tut nawng e jahtoi ya nga myit 
ga law (KBC Labau 2008:31-32). 


2. Amyu Sha Maka Hpe Hkye Ya Ai Sinna Sasana 
Ni 


Anhte hpang de du sa wa ai Sinna sasana sara ni gaw, 
Kabu Gara Shiga san sa sha la sa nna, anhte hpe hpa 
hkyen lajang ya ai lam n-galaw ai sha atik anang myidi 
chyip jahkrit shama let, sasana galaw mi ai n rai. Shanhte 
la sa ai Mungga hpe hkap la hkan sa lu na matu, lam 
amyu myu hku anhte amyu ni hpe hkyen lajang ya ma ni 
ai. Dai zawn, Kachin ni hpe amyu shatai la ai lam kaw 
lawm ai Sinna sasana ni galaw ai lam kaba ni gaw, lawu 
na hte maren rai nga ma li ai: 


A. Jinghpaw Laika (Jinghpaw Literature) 


Sasana ni gaw, anhte hpe laika galaw ya ma ni ai. 
Shawng de laika n lu, alik n su ai prat kaw nna sasana ni 
gyin shalat ya ai laika a majaw, laika lu ai amyu tai sa ga 
ai. Amyu langai tai lu na matu, tinang a ga, laika n nga 
yang n mai ai hpe sasana sara ni dum chye nna n byin 
byin hkra lang hte lang, amyu myu hku shakut shaja ai 
hte hpang jahtum sarakaba Ola Hanson e, ya lang nga ai 
Jinghpaw Laika hpe gyin shalat ya sai. Ndai Sarakaba 
Hanson galaw ya ai Jinghpaw laika gaw, chyeju lawm ai 
laika (blessed literature) rai nga ai. Nde majaw anhte myi 
ningnan tujat wa sa ga ai. Laika nlu ai gaw, myi n mu ai 

masha hte bung ai. Laika lu ai majaw, mungkan hpe dai 
myi hte yu lu ai, kaning re ai laika ni hpe mung ga gale la, 
kaning re ai lam ni hpe mung ka lajang la, matsing 
ninghting da lu nga ai. Amyu langai tai lu na matu, 
yawng e jawm lang lu na zinwa ga (common language) 
hte zinwa laika (common literature) lu ra ai. Myi di wa 
myi mu mat jang shi a mungkan gaw laklai wa ai hpa, 
Jinghpaw Laika gyin shalat ya ai majaw, anhte myi 
ningnan tu nna, anhte a mungkan galai wa sai n rai ni? 


B. Chyum Laika 


Sinna Sasana ni gaw, Sinna lailen gat hkai hkawm ai 
san san shan rai ma ai lam dan leng nga ai. Chyum Laika 
gaw, lik-it kaba langai hte bung nga ai. Chyum Laika 
kaw, mung masa lam, sut masa lam, shinggyim nga pra 
masa lam, myit hpaji masa hte kaga lam law law rawng 
nga ai. Dai zawn re ai Chyum Laika hpe Jinghpaw ga hte 
ga gale ya sai. Chyum Laika hpe anhte chye na ai ga, 
laika hte hti lu ai shaloi, anhte a myi ni hpaw wa sai. 
Chyum laika hpe chye na wa ai shaloi, sut masa, mung 
masa, nga pra masa hte kaga lam law law hta shawng na 
hta grau dam lada ai hku myi hpaw wa sa ga ai. Chyum 
laika hti nna shawng na hta grau galu kaba jat wa sa ga 
ai. 


C. Anhte A Lam Hkrawk Ka Lajang Ya Ma Ai 


Hkristan Asak hkrung lam, nawku hpung, ni hte seng 
ai laika law law shan rai, anhte Kachin ni a lam hpe sung 

ai hku hka ja n htawm, laika buk ni ka lajang, dip shabra 
ya sai. Dai ni anhte gaw, anhte a lam chye lu na matu, 
sasana sara ni ka lajang da ai laika ni hpe tam hkrawk hti 
la ra nga ga ai. 


D. Hkum Dingnum Bawngring Lu Na Lam Hpaw Ya Sai 


Sinna Sasana ni gaw, Karai Kasang a lam chyu sha, 
atik anang tsun shakut ai ni n rai ma ai. Anhte Kachin ni 
a prat madang rawt jat galu kaba, chye chyang kung 
hpan wa na lam hpe, hkum dingnum sasana ladat 
(wholistic mission) hku nna shakung shahpang ya mi ai. 
Shara shagu tsi rung, tsi rung tsi gawk ni hpaw let, tsi 
sasana galaw masai. Anhte a ga nan sharin ai Chyum 
Jawng ni hpaw na ahkang jaw let, anhte hpe shakung 
shahpan la ma ni ai. Sasana jawng ni hpaw let laika 
sharin ya mi ai. Hkai lu hkai sha hpaji, laksama hpaji ni 
sharin ya sai. 


E. Li ai Kandang Kabai, Tsang ai kandang galai jahpai ma 
ni ai 


Nat a lata na shaw la nna, anhte a matu akyu n jaw 
mat sai, htunghking lailen hte nga pra maka ni law law 
hpe gram sharai kau ya let, machye machyang ningnan ni 
bang ya sai. Nat a li ai kandang kaw mna, Yesu a tsang ai 
kandang (Mahte 13: 31) hpe jahpai mani ai. Dai majaw, 
moi na anhte a htung lai lam law law hpe Chyum 
Mungga myiset hte yu nna, “rawm” kau, “sai” kau nna, 

maza mala yawm mat ai htung lai hku lang wa lu sa ga 
ai. 

Laika ka ai wa madung madi madun mayu ai lam 
gaw, “Wunpawng sha ni gaw, Sinna sasana ni e Karai Kasang 
hte matut ya dat ai majaw, amyu tai wa sai, dai majaw, dai ni 
mung, Wunpawng sha ni a rudi maka gaw, Karai Kasang hte 
matut nga ai” ngu ai lareng rai nga ai. Shawng de tang 
madun lai wa sai hte maren, Sinna sasana ni tsun dan ai 
Karai a majaw anhte amyu ni amyu tai wa sa ga ai. 
Ngang kang ai amyu sha lam yan de myi man yawng wa 
sa ga ai. Tinang a tat sum kau ai ahkaw ahkang, awmdam 
shadip jahpang a matu gumlang chye ai madang du hkra 
myit hprang wa sa ga ai. 

Sasana ni n du ai rai yang, anhte mungkan majan ni 
hta kade wa magrau grang dan ai raitim, amyu sha lam 
yan a matu hpa n lawm ai, masha ni a labau ka ai kaw 
lakung lakap, wut namhtun hku sha tai mat ga ai. 
Hkristan makam masham a majaw chyu sha ngang grin 
ai amyu tai lu na ningmaw lam kaba de du sa ga ai. Ning 
ngu ai shaloi, “Hkristan makam masham” gaw Kachin ni 
a amyu tai ai lam hta, “zawsi” rai nga ai lachyum rai nga 
ai. Dai majaw, Hkristan nawku hpung gaw, Kachin ni a 
amyu sha lam yan hte ading tawk matut nga ai hta n-ga, 
Kachin amyu sha lam a rudi gaw, Hkristan makam 
masham nan rai nga ai. 

Dai ni mung, anhte a amyu sha lam yan hpe nawku 
hpung ni n myit lawm yang n mai ai masa hpe madi 
madun mayu n ngai. Nawku hpung gaw, hpang prat na 
wenyi sut gan matu san san sha lit lu ai, ngu hkam la 
jang, nawku hpung gaw, anhte a ruyak bum hpe sit 

shakut ai hta karum ya lu na hkum tsun, dingbai dingna 
pyi naw jaw na lam nga ai. Hpa majaw nga yang, nawku 
hpung gaw wenyi lam san san a matu sha lit lu ai ngu 
hkam la jang, kaga wenyi lam hta jan nna shang lawm 
tsun shaga ai nawku hpung masha ni hpe, lam dam ai ni 
hku, lam yit ai hpung masha ni hku mu mada let, jahpoi 
asawng ai de pyi du walunga ai. 

Grau nna, anhte Kachin ni a matu gaw, nawku hpung 
a majaw, amyu tai ai ngu ai gaw, nawku hpung gaw, 
amyu sha lam hta lam woi ningshawng tai ra ai lachyum 
hpe dan leng shangun mayu nngai. 


3. Nawku Hpung hte Amyu Sha Lam Kaning Rai 
Mahkri Shawn Lu Na? 


Anhte amyu ni gaw kade ahkyak ai bungli galaw tim, 
nawku hpung hte hka nna galaw jang awng dang lu na 
yak na lam nga mali ai. Nawku hpung ni gaw laban 
shagu nga manga nawku jawng e hkrum zup ai. Mungga 
madat ai. Nawku jawng kaw hkrum ngut nna Num 
hpawng, La hpawng, Ramma hpawng, dinghku hpawng 
nga nna lang hte lang, hpan hte hpan rai hkrum zup lu ga 
ai. Dai majaw masha nga ai gaw nawku hpung kaw she 
rai nga mali ai. Ndai zawn masha gahkyin nga ai shara 
kaw tinang amyu hte seng ai kaning re ai lam ni hpe 
mung tsun jahta na mai nga mali ai. Htunghking lam 
mung dai hku sha rai nga ai. Htunghking lai ni hpe kade 
kaja hkra gram jahtuk da tim, nawku hpung e jai lang 
jang she grin mat wa lu na lam nga mali ai. Nawku 
hpung n lawm ai sha, kaning re ai mai kaja lam ni 

dawdan shagrin da tim, masha law law hpe tsun dan lu 
na, jai lang wa hkra galaw lu na n mai byin nga ai. Dai 
majaw kaga wuhpung wuhpawng ni mahkra gaw nawku 
hpung hte lata gindun ra ma li ai. 

Dai hte maren, nawku hpung a lit mung wenyi lusha 
shagrung na san san n re sha, hkum dingnum masa rai na 
ra nga mali ai. Nawku hpung a majaw Kachin amyu sha 
rudi maka ngang grin na de myiman yawng wa lu ga ai. 
Shanglawt chye lawt wa ai pyi Hkristan tai ai majaw ngu 
yang shut na lam nnga ai. 

5 


LABAU A LAKUNG LAKAP 
TAI LAI WA SAI LAM 


Awmdawm shadip jahpang n lu ai majaw, kaga 
masha ni a awmdawm gawgap ai hta lakup lakap sha tai 
mat lu nga ai. 

Ndai daw hta, anhte amyu ni tinang a mung masa 
n re, kaga masha ni a mung masa kaw tsap let asak 
hkrung ai majaw, kaga masha wa a labau gawgap ai hta 
lakung lakap hku sha byin lai wa sai lam hpe matut hka 
ja yu ga. Ndai zawn hka ja ai marang e awmdawm n lu ai 
rai yang anhte a bawnu machye machyang, ninggun 
lagaw, magrau grang share shagan ai lam ni gaw lahpawt 
lama sha rai mat lu ai lam hpe asan mu mada lu na myit 
mada nngai. Anhte matu ndai kaw myit yu mahtai tam 
na ga san kaba gaw “Mungkan Majan hta Share Shagan 
Ai Akyu gaw Kachin amyu sha lam yan hta Kade Hkam 
Sha Sa Ga Ta?” ngu ai ga san rai nga mali ai. 


1. Masawp Amya Ga de Share Majan Rawt Ai Akyu 
Anhte Kade wa Hkamsha Lu Sa ga ta? 


Labau hta mu lu ai hku rai yang, Kachin ni gaw 1898 
hta Manmaw Police Battalion hta pyada hku shang hpang 

wa ai kaw nna British Asuya a hpyen amu hta lawm 
hpawng wa sa gai (Jinghpaw Hpyendap Labau 1954:5). 
Ndai gaw pyada bungli hku rai nga ai. 1916 ning March 
shata hta, Kachin military policemen n kau mi hpe 
Myamyo de hpyen wukat jaw na matu shayu dat hkrum 
sai. Ndai gaw Myamyo de yu wa ai Kachin pyada ni gaw 
Kachin hpyen dap a rudi ninghpang ni tai wa sai lam mu 
lu ai. Ndai ni gaw kaga amyu bawsang na hpyen Ia ni hte 
rau Mesopotamia ga de rawt wa ma sai. Ndai hpyen 
hpung hpe Duwa Shingma Galu ngu ai Major EM 
Enriguez wa woi awn nu ai. Mesopotamia de majan sa 
gasat ai anhte amyu sha ni a jahpan hpe Major Enriguez 
lawu na zawn ka da nu ai: 


1917 ning August 15 ya shani Jinghpaw ma ni yawng 
230 Mesopotamia ga de du masai, bai 1917 October 
20 ya shani Jemadar Sawan Tang hte rau marai 80 bai 
du jat sai. 1918 April 28 hta Jemadar Gawlu Gam hte 
rau marai 66 bai du nna November 5 ya hta Sarzen 
Maru Naw hte rau masha 52 bai du jat sai (Mungkan 
Chyam ai Jinghpaw Hpyenla Mazut Ni: 7) 


Ndai Mesopotamia de majan sa ai ni hta law malawng 
gaw nat jaw ai ni rai nna, marai 12 gaw Karai Kasang 
naw ai ni rai ma ai lam mung Enriguez wa ka da nga ai. 
Ndai Mesopotamia de majan rawt nna bai wa ai shaloi, 
Kachin hpyen la ni hta chye chyang jat wa ai lam ni hpe 
mung lawu na zawn ka da nu ai: 

...hpyen gasat ngu ai shaloi hpyen masha Jinghpaw 
ma ni marai 123 jak sanat Iwis gun (Lwis Gun) amu 
ni chye sai, bai bomb kabai sharin ai Jinghpaw hpyen 
ma 146 rai ma ai, bai man pyawng (signaller) galaw 
ai ni marai 8 rai ma ai, bai Jinghpaw hpyen ma marai 
67 laika chye ka sai, dai hta kaga laika chye hti chye 
ka ai masha ram ram law wa sai (Mungkan Chyam ai 
Jinghpaw Hpyenla Mazut Ni: 8) 


Hpyen la amu hta ta tut shang lawm gasat nga ai re 
majaw ndai lahta na hpaji ni gaw chye ra ai masa rai nga 
ai. Dasang nan Kachin ni n chye yang n mai ai, ngu ai 
yaw shada lam hte chye wa ai masa n rai nga ai. British a 
hpyen majan lam grau awng dang na lam hpe karum ya 
lu na matu sha rai nga ai. 


A. Duwa Shingma Galu - Major E.M Enriquez Kachin 
Hpyenla Ni hpe Maram Ai Lam 


Jinghpaw Hpyen la ni Mesopotamia ga de majan sa 
kasat ai labau hpe Major C.M Enriquez gaw, “Mungkan 
Chyam Ai Jinghpaw Hpyenla Mazut Ni: Mesopotamia 
(1917-1919)” ngu ai laika buk kaji hta ka matsing da nu ai. 
Major C. M Enriquez gaw Kachin ni hte seng ai laika buk 
ni hpe ka ai hta: The Races of Burma, A Burmse Arcady, 
Kachin Military Terms, In Quest of Greatness, ngu ai laika 
ni lawm nga ai. Jinghpaw ga hku Mungkan Chyam Ai 
Jinghpaw Hpyenla Mazut Ni ngu ai laika hpe mung ka 
da nu ai. Ndai majan hta, Kachin ni gaw, British-France- 
American maga lawm nna, Germany hte Turky hpe gasat 

ai rai nga ai. Duwa Enriguez hku nna, Kachin ni hpe 
maram ai hta lawu na zawn mu mada nu ai: 


Jinghpaw ni a myit hkauna zawn re ai. Hkauna hpe 
na htai hte galau na. Dai zawn Jinghpaw ma ni a 
myit hpe hpaji hte galau na. Bai hkauna hta mam 
gat lu na. Dai zawn Jinghpaw ni a myit hpaji hte gat 
lu na. Bai hkauna e mam mangai ngai ai shaloi akyu 
grai lu sai. Dai zawn Jinghpaw ma ni a myit hte 
hpaji mangai ai shaloi, grai akyu lu sai. Ya 
Jinghpaw hpyen ma ni nammukdara lai ai majaw, 
bai mungkan ting hkawm ai majaw, mam zawn 
mangai ngai wa sai law (Enriquez 1917-19:2) 


Bai, A Burmese Arcady ngu ai laika gaw English hku 
rai nna, Jinghpaw ni a Mesopotamia majan sa ai lam hpe 
ka da ai rai lu ai. Dai laika hta mung Kachin ni majan 
gasat laram ai lam hpe ning ka tsun da nu ai: 


Shanhte gaw, gasat gala ram ai amyu rai ma aj, 
shanhte ya nga ai shara de mung gasat gala nna yu 
hkrat wa ma ai. Shanhte a shara na Miwa ni hte 
Myen amyu ni hpe gawt amya kau ma ai. Shanhte 
kaw majan hkringhtawng nga ai re majaw, kade 
nna yang, Kachin ni gaw, anhte a hpyen dap matu 
grai akyu jaw na re. Shanhte hpe hpyenla myit 
masin bang ya na gaw, anhte a lit re. Kachin ni gaw, 
sharawng shara myit rawng ma ai (willingness), 
myit rawt lawan ma ai (enthusiasm), kaning re 
masa hpe mung hkam jan lu ma ai (adaptability). 

Shanhte hpe atsawm sharin ya jang, grai hkik hkam 
ai amu ni shanhte lu galaw na ma ai (Enriguez 
1923:52). 


Ndai Major Enriguez a maram ai lam gaw, shi hku 
nna shi a lahta na du ni hpang de tang madun ai ga si ga 
hkaw ni rai nga ai. Dai majaw, shakawn shagrau ai ga 
zawn gaw nga tim, shanhte British Asuya a matu akyu 
rawng hkra sharin la mai ai lam hpe madi madun ai lam 
sha rai nga ai. Ndai amyu hpe amyu kaba shatai ga, 
karum la ga, ngu ai lachyum n rai nga ai. Hkauna htai ai 
ni gaw shanhte British ni rai na rai nga ma ai. Mungkan 
majan hta shang gasat ai nhkan e Kachin ni hpe mungkan 
masha n kau mi e chye wa, Kachin ni a lam na ga, laika ni 
hpe hti yu ga ai lam ni nga ai gaw akyu grai kaba sai. 
Duwa Major C.M Enriguez hpe mung anhte amyu ni 
chyeju dum ra ai daw mung nga ma li ai. Raitim, amyu 
sha maka hpe hkyen lajang ai maga hku yu dat yang sha, 
laklai ai hku hpa n shajin da lu nga ai. British Asuya hpe 
kaning rai share shagan, sadi dung kangka let madi 
shadaw karum lai wa sai ngu ai labau sha rai nga ai. Dai 
hku galaw ai majaw htawm hpang na Kachin amyu sha 
lam yan a matu ndai wa mi hkyen lajang da lu sai, ngu ai 
n nga nga mali ai. 


B. British Hpyen La Ni a Majaw, Nla Dap Hten Mat Ai 
Lam 
British Asuya up hkang a aten hta, Nla Dap a manu 
hte lachyum ni htenza mat wa ai lam hpe Captain 
Htingbai Naw Awn lawu na zawn ka da nu ai: 

..dai Nla Dap gaw, nse nsa, n hkru nhkra lam 
galaw chyai na matu n re, ding ding hpring hpring 
hte mani shaga, pyaw chyai na matu san san sha re. 
Dai hte maren, ji wa prat na mahkawn shabrang ni 
nla dap sa chyai hpawng ai lam gaw, mani shaga 
pyaw chyai na matu san san sha sa pen hpawng 
chye ma ai. Britisha Atsuya wa up hkang ai hpang 
gaw, bumga na mahkawn shabrang ni langai hte 
langai tinang amyu a kaja htap htuk ai htung tara ni 
hpe tawt kau n htawm, nse nsa matsat shabat ai 
amu ni hpe lani hte lani galaw chye mat sai. Hpang 
jahtum e Nla Dap nig aw, Jinghpaw Amyu ni a 
“Shawa Dap” majing zawn byin mat sai. Lawu 
Myen mung hte Malay ga, Kala ga, Sinna mungdan 
ni kaw nna la wa ai hpyen masha ni a kalanggyi ni 
hpe mung, Nla Dap de woi sa sai. Nla Dap kaw nna 
dai kalanggyi ni gaw, amyu shayi Jinghpaw 
mahkawn ni kaw nna kalang mi bra ayai wa sai. 
Hpang e Jinghpaw masha ni htam masum hta na 
htam mi daram gaw, kalanggyi ana byin ai majaw, 
akyu yawm ai lam amyu myu nga sai. Raitimung, 
dai akyu yawm ai lam ni mahkra, hpyenla ni a mara 
nre ai, Nla Dap gaw shawa dap byin gale mat ai 
mara nan rai nga ai (Htingbai Naw Awn 1956: 128- 
129) 


Labau hpe atsawm n-sagawn yu ai masha n kau mi gaw, 


moi kaw nna anhte a Nla Dap gaw nse nsa galaw ai 
shara, htenza lam a yupgawk hku chye nga ma ai. Dai 

n jaw ai lam lahta na Duwa Htingbai Naw Awn a ga e 
sakse madun ya mi ai. 


2. Duwa Lahpai Naw Seng a Share Shagan Ai Lam 


Duwa Lahpai Naw Seng a share shagan ai, magrau 
grang ai lam ni hpe sumla hkrung yu ai zawn mu lu na 
matu, shi a labau hpe hti la mai nga ai. Dai labau gaw 
Zinghang Tang ka lajang nna, Naw Seng Labau kajang 
hpung kaw nna dip shapraw ai “Amyu Sha Ningbaw 
L. Naw Seng hte Shi a Gasat Share Manang ni” ngu ai 
laika buk nan rai nga ai. Lawu e ka madun mat wa na 
Naw Seng a share shagan lam ni gaw dai laika buk 
kaw nna kalawk shaw madun ai “lareng - highlight” 
nkau mi rai nga ai. Naw Seng a share shagan ai lam hte 
dai zawn shi share shagan ai akyu anhte amyu sha ni 
kade wa hkam sha lu ai, hpa majaw lahpawt lama byin 
mat ra ai ngu ai lam ni hpe myit sumru mahtai 
shapraw la nna, anhte a shawng lam hta hpa baw 
ahkyak ai ngu ai hpe bai mu lu na myit mada let ndai 
laika hta ka madun ai lam rai nga ai law. 


A. Japan Majan hte Northern Kachin Levy 


1942 May 9-10 hta Japan ni Manmaw hte Myitkyina 
hpe zing la masai. Dai hpang matut manoi rai, Katza, 
Mugaung, Kamai, Sadung, Sama, Lawhkawng, Htawgaw 
hte Sumprabum ni hpe zing la nna hpyendap ni jung da 
ma sai. English hte Miwa Komintang dap ni yawng Kala 

mung de hprawng mat sai. Dai zawn hprawng ai kaw 
Jinghpaw ni mung lawm ma tim, hprawng ai kaw 
n lawm ai sha, tinang a buga nam shalawng kata makoi 
rawng nna Japan ni hpe mayun gap shatsang ai ni mung 
nga ma ai. Dai ni kaw Naw Seng lawm nga ai. Naw Seng 
hte Wunpawng hpyen la ni gaw Lawhkawng Namdamai 
Putau shara ni kaw kahkyin nna hpung hte hpung rai 
Japan ni hpe mayun gasat shatsang mu ai. Naw Seng 
mung dap hpung langai mi hpe woi awn nna gasat nga 
ai. Naw Seng gaw kaga Wunpawng shabrang ni hpe 
hpyen majan hpaji sharin ya ai lam ni galaw wu ai. 

Dai ten hta magam jinghku dap rai nga ai American- 
Engalik-India-Miwa dap ni mung Myen mung eja sha 
nga ai Japan ni hpe gasat na masing bai jahkrat wa ma ra 
ai. Ndai mahkyen maren kata kaw nna, Kala mung de 
hprawng lawm ai Kachin n kau mi hte buga e mayun 
gasat shadaw nga ai hpyen dap ni bai matut lu ma ai. 
Shing rai 1942 August shata hta Wunpawng hpyenla 500 
jan lawm ai Northern Kachin Levy dap hpe Dapran “Coy” 
kru du hkra di hpaw dat ma sai. Naw Seng mung dap 
kung up lit dap ran up lit gunhpai nu ai. Shingrai, 
Wunpawng buga shara shagu majan wan hkut hkrai 
mawng nga sai. Ndai gaw anhte amyu ni kaning rai 
Japan gasat ai hta shang lawm wa sai lam a mabyin daw 
sha mi rai nga ai. 


B. Naw Seng a Japan Shakrip Ladat Langai Mi 


Ya Naw Seng a zai ladat hpe n kau mi hpe yu ga. 1942 
December hta, Japan ni ayan lai ai Myitkyina Putau lam 

lapran e Naw Seng gaw kaning di yang Japan law law si 
sum na hpe myit sumru shapraw dat nu ai. Myitkyina 
Sumprabum lam lapran na Nsawp kahtawng du ai 
shaloi, manang ni hpe lalam 30-40 galu ai ri tawng kaji 
lahkawng woi shaw ai, ri tawng hpe mawdaw lam hkan 
nna hkin-gau ntsa kaw woi shawn bang tawn ai, lam 
ding yang n hkun kaji ni mung woi htu tawn ai, Grai 
ngang ai numru kaji ni mung tam shaw tawn shangun ai, 
tinang hta lawm ai ta bawm langai hpra hpe htu tawn ai 
nhkun kaw lup nna numru kaji hte ritawng kaw gyit noi 
shayan tawn sai. Japan lai wa ai hte san tawn ai masha ni 
e bawm gang kapaw dat shangun sai. Sinat hte mung 
hkan gap ahprup dat masai. Lam ding yang Japan si 
mang hkrai hpring chyat rai, shata hku mang manam nna 
pyi n mai lai hkawm mat ai lam chye lu nga ai (Naw Seng 
Labau: 19). 


C. Japan na kadoi nna B.G.M Shagrau Hkrum 


Japan Fesit masa hpe gasat na Magam Myithkrum Dap ni 
maw mawn wa ai hte rau Sumpra bum na Japan dap hpe 
mung wang tawng da masai. Naw Seng gaw hpyen 
hpung langai mi woi nna Japan mayun gap na matu 
Japan ni nga ai kahtawng langai mi de nam lam hku 
mayun sa wa nu ai. Nhku kata e lu sha let n dum n dam 
rai nga ai Japan ni hpe jak sinat kaba hte gap ahprup dat 
nu ai. Kaga manang ni mung sinat kaji, ta bawm ni hte 
shakrip jaw dat sai. Dai kaw Japan kade si ai hkrak 
n chye ai majaw mang shagu na na kadoi gun wa ai gaw 
hpyenla gun n hpye kaba kanoi hpring mat ma lu ai. 

English du ni a man e dai ru sumpum dan jang, English 
du wa gaw 'Oh right, grai kaja ai ninghkrin ninghkrin” 
nga tsun ya mu ai. Mungkan Fesit Masa gasat shamyit 
hpung ginjaw de nna Naw Seng hpe Share Ninghkrin 
Dazik(B.G.M) langai shagrau ya ma sai. 1944 ning 
Myitkyina nbungli dabang hpe bai zing la lu ai du hkra, 
Japan ni hpe gwi gwi rai gasat mat ai majaw Naw Seng 
hpe lahkawng lang ngu na B.G.M dazik bai shagrau 
masai. 


D. Naw Seng Kaning rai Majan Jau Bu byin waa ta? 


1946 August shata 15 ya hta Japan ni laknak jahkrat 
sai lam ndau shabra ai kaw nna No. 2 mungkan majan 
mung ngut mat wa sai. Dai shaning hta England e 
Padang manu poi kaba galaw ai de Jinghpaw marai (5) sa 
lawm na matu shana dat ai hpe dai ten Jinghpaw dap 
kaw nga ai Englik du ni nta wa mayu ai law ai n hkan e, 
Jinghpaw marai langai sha sa lu na hku lajang ya ma ai. 
Dai zawn n tara ai hku galaw ai hpe Naw Seng n yu ra 
nna, “Jinghpaw dap na she nga ai me, marai masum 
daram sha gaw lawm ging ai” ngu adan aleng tsun ai 
majaw Naw Seng hpe Englik du ni grai n rawn da mu ai. 
Naw Seng hpe aya sharawt ya ging ai daram n sharawt 
ya ai hta n-ga, grau pu ba ai baw kaw hkrai shangun da 
mu ai. Kalang lang lawu na hpyen ma ni hpe jak sinat, 
myawk mawta gap hpaji ni sharin ya shangun di mu ai. 
1946 ning June hta Naw Seng gaw Mingladung hpyen 
dap e sharin shara galaw nu ai. Naw Seng gaw ndai zawn 
kaga ni hpe sinat amyu myu gap ai hpaji, gasat gala hpaji 

ni hpe lang hte lang sharin ya ai hta n-ga, shi nan mung 
lang hte lang ta tut gasat gala ai lam ni kaw nna kung 
kyang ai, majan laram ai masha byin wa sai rai. 


E. Kangka Sadi Dung ai Gasat Jaubu Naw Seng 


No.2 Mungkan majan ngut ai hpang, Myen mung a masa 
ningmu ni shai wa ai hpe anhte mu lu nga ai. Dai zawn 
shai ai ni hta 1945 September 22 ya 1948 April kaw nna 
1949 February du hkra, Duwa Naw Seng gaw Myen 
mung suthpawm malawm ni hpe dai aten na Myen mung 
asuya a lit jaw ai hte maren gasat shamyit lai wa nu ai. 
Byin wa ai labau hpe yu yang ndai hku rai nga ai. 1948 
March 26 ya shani Hp.SP.L gaw suthpawm pati - 
Kummyunit hpung shang masha ni hpe ninghkap gasat 
na daw dan sai. Dai zawn rai nga ai ten 1948 htum hte 
1949 ningnan daw kaw nna KNU gaw Asuya hpe adan 
aleng rai gasat wa sai. Ndai zawn mungdan kasu 
kabrawng byin wa ai shaloi, Myamyo e Hpyendap jung 
nga ai 1st Kachin dap ni hpe suthpawm pati masha ni hpe 
gasat na matu aming jaw hkrum masai. Dai majan hta 
Duwa Lahpai Naw Seng gaw shanhte a dapdung up wa a 
malai shawng lam majan pa de woi hpareng na lit bai jaw 
hkrum nu ai. Pathein e dap jung nga ai 224 Kachin Dap ni 
mung dai suthpawm pati shang masha ni hpe gasat 
shamyit majan hta shang lawm ma sai. Naw Seng hte 
manang ni mung kangka myit hte aming hpe n lale ai sha 
gasat gala, nat sat wa ma sai. 

F. Naw Seng Sinat Hpaihka Nhtang, Amyu Sha Rawt 
Malan Amu Hpang Wa Sai 


Ndai zawn suthpawm pati shang masha ngu nna, 
teng sha dai hpung hta lawm ai ni, n lawm ai ni hpe du 
hkra sat sharu, zingri zingrat ai lam hpe Naw Seng bai 
myit sumru yu nu ai. KNU hpe bai gasat na lam hpe 
mung Naw Seng a myit hta ladin li nga lu ai. Hpa majw 
nga yang, Kayin hte Kachin ni nat sat hkat na lam hpa n 
ng ai hpe asan sha dum chye da nu ai. Dai hta sha n-ga, 
Du aya sharawt ya ai hta shi zawn shawng lam majan pa 
e si htan ntsang rai, gasat gala ai ni hpe lawan sharawt ai 
lam n nga ai sha, shingdu e nga ai ni hpe mahtang lawan 
ladan du aya tsang sharawt ya ai lam ni hpe mung 
dinglik yu hkrup nu ai. Shi a manang ni hpe n dai lam ni 
galu galang tsun jahpra yu yang, “Jinghpaw mung de 
gasat lung wa ga” ngu ai mahtai hpe lu la ma nu ai. 
Kayin ni hte rau Myamyo du hkra rau gasat lung wa nna, 
dai kaw nna Jinghpaw mung de lai lung wa na dawdan 
wa masai. 1949 February 16 ya shana nsin sin wa ai aten e 
Yetashe Hpyen dabang e Naw Seng gaw shi a manang ni 
hpe sinat hpai hka n htang ra ai lam hte Kachin ni mung 
Kayin ni zawn madu buga hpe makawp maga la ra sai 
lam myit sharawt mungga shaga nu ai. 


G. Nbung Damya mya ai (hijacker) Naw Seng 
Sinat hpaihka nhtang nna gasat lung wa ai gaw 


Mikhtila makau mayan hkan na dap dabang ni yawng 
hpe zing madu la nhtawm, Mikhtila htawng kaw rim 

rawng da hkrum ai Kayin 6000 jan hpe mung Naw Seng 
hpung ni e shaw shalawt la manu ai. 1949 February 21 ya 
hta, Naw Seng hpai hka nhtang mat sai hpe n chye ai 
Asuya nbungli lahkawng Mikhtila nbungli pa de hkrat 
wa ai hpe damya mya sai. Dai nbungli lahkawng kaw 
Jinghpaw laksan dap langai hte Kayin laksan dap langai 
rai jawn lung wa nhtawm, Myamyo de lung wa nna 
Myamyo hpe bai zing madu la masai. Matut manoi rai 
gasat mat wa ai hte 1949 March 3 ya hta Mandale mare 
hpe bai zing la lu masai. Ndai aten ni hta Kayin hpyen 
dap ni hte rau jawm gasat ai rai nga ma ai. 


H. Lawu Myen Mung de bai nhtang gasat 


Mandale gasat ngut ai hte Naw Seng gaw Kayin du 
salang ni hpe “ya anhte gaw Jinghpaw mung, anhte a 
buga de lung wa sa na ga ai, lawu mung de naw nga ai 
shara ni hpe nanhte Kayin ni gasat la mu,” ngu tsun ai 
shaloi, Kayin du salang ni myit n hkrum ai sha, lawu 
Myen mung e naw nga ai shara ni hpe raujawm gasat ga, 
ngu tsun ai majaw 1949 March 20 ya shani lawu Myen 
mung de bai nhtang gasat yu wa nu ai. Ahkyak ai gasat 
poi n kau mi hta, Nyawnglepin gasat poi, Daik-u gasat 
poi, Hpayagyi gasat poi, Pagu gasat poi ni lawm nga ai. 


I. Jinghpaw Mung de lung wa na lahkawng lang ngu na 
Dawdan 


Kayin ni bai shaga nna shanhte hte rau gasat ai gaw 
1949 June shata hta Taungngu du wa sai. Dai kaw Kayin 

ni zuphpawng galaw nna shanhte a Kotule (Kayin) asuya 
gaw sharawt na lam bawngban ma ai. Naw Seng hte shi 
manang ni zuphpawng n kau mi hta dung madat yu 
yang, shanhte du baw sum nna gasat lawm ai gaw Kayin 
ni a matu gasat ya ai lam san san sha rai nga ai hpe dum 
lu ma ai. Dai majaw Naw Seng hte hpung ni gaw tinang a 
buga de lung wa na hku lahkawng lang numdaw nna 
dawdan let lung wa masai. 


J. Pawngyawng Amyu Makawp Dap (P.N.D.F) Hpaw 
Ninghtan ai Naw Seng 


Lam lapran ban hkum shadang, gasat gala, jahkrit 
shama ai lam law law a kata kaw Naw Seng hte hpung ni 
gaw Sam mung de du lung wa masai. Jinghpaw mung de 
shang na ginjang law law tam shakut ai raitim, n mai 
byin ai majaw hpang jahtum Sam mung kata e sha 1949 
November 11 hta, bug shagu na du salang ni, hpyen la ni 
du zup let Pawngyawng Amyu Makawp Dap (PNDF) 
hpe hpaw ninghtan dat manu ai. Dai shani nan 
Wunpawng amyu sha dawnghkawn hpe sharawt dat sai. 
Dai dawnghkawn gaw ya na Shanglawt Dawnghkawn 
nan rai nga ai. 

Dai zawn PNDF hpaw let shamu shamawt nga ai 
raitim, dai aten na n bung ai mung masa tsap shara ni hta 
tsap nga ai tinang amyu shada da mung Naw Seng woi 
awn ai bungli hpe madi shadaw n-gun jaw na ginjang 
tam yak ai nhkan e Naw Seng hpung ni gaw shoi chyum 
lam hkrai hkrum kadup ra masai. Hpang jahtum e Naw 
Seng gaw myit htum jum ju rai “Ngai nrung naw galaw 

garang la nna bai wa na nngai” nga 1950 April 15 ya 
shani Miwa mung de shang mat wa nu ai rai. Myen 
mung e naw ngam nga ai PNDF malawm ni mung Naw 
Seng hpe la dingla let byin mai hku shamu shamawt nga 
tim, la gawm ai hku she rai mat manu ai. 

Ya lahta e A kaw nna J du hkra nambat kaji hte ga 
baw kaji ni bang let ka madun mat wa ai mabyin lam ni 
gaw shawng e madun ai Naw Seng a Labau laika buk 
kaw na kalawk shaw la nna ka madun ai lam ni rai nga 
ai. Ya lawu de, Mungkan majan 1 hte 2 ni hta anhte amyu 
sha ni kangka magrau grang share shagan lai wa sai lam 
ni gaw anhte a amyu sha maka hpe laklai ai hku mi 
hkyen lajang shajin da magang lu ai lam n nga ai sha, 
kaga masha ni a labau gawgap ai hta lakung lakap hku 
sha rai mat ai lam hpe matut dinglik yu ga law. 


3. Labau A Lakung Lakap Tai Ai Lam hte Labau a 
Madu Tai Ai Lam 


Ndai shara hta grai ahkyak ai ga si kaba lahkawng 
hpe myit yu ra nga mali ai. Dai ga si yan gaw labau a 
madu tai ai lam hte labau a lakung lakap tai ai lam rai 
nga ai. 

Labau a madu tai ai lu ai ngu ai gaw tinang a laksan 
awmdawm shadip jahpang hte ahkang aya hpe jum tek 
let tinang a lam tinang hparan dawdan lu ai lachyum hpe 
tsun ai rai nga ai. Tsun mayu ai gaw tinang a labau hpe 
tinang nan teng man ai mabyin raw raw ka lu ai, shing 
n rai a amyu sha gahkyin gumdin lam matu madi 

shadaw ai tsap shara hpe wanglu wanglang gaw gap lu ai 
ahkaw ahkang rai nga ai. 

Labau a lakung lakap tai ai ngu ai gaw kaga masha ni 
a labau gawgap ai hta lakung lakap hku sha tai mat ai, 
shawng si gwi gran hku sha shang lawm ai mabyin lam 
ni hpe tsun ai rai nga ai. Ndai masa lam gaw anhte amyu 
ni share shagan gasat lawm lai wa sai mungkan majan ni 
hte dai hku shang lawm gasat nna du daw sai hkaw 
hkam ai a akyu mahtai hpe dai ni anhte amyu ni kade wa 
hkam sha lu ai, ngu ai hpe dingdaw yu ai shaloi mu lu ai 
mahtai nan rai nga ai. 

1885 ning Mandale Tibaw Hkawhkam hpe wang rim 
la ai hpang kaw nna anhte a buga ginra ni de matut 
shang bang wa mna shanglawt lu ai 1948 ning du hkra 
Englik asuya ni uphkang sha ai aten laman anhte amyu ni 
Englik asuya a hpyen dap hta shang mna galoi n du yu ga 
ai Mesopotamia ga de du hkra, England hkawhkam wa a 
asak sin bungli du hkra galaw lai wa sa ga ai hpe labau 
hta mu lu sa ga ai. Dai zawn re ai akyu mahtai gaw 
Kachin ni majan grai ram ma ai, Englik hpyen dap hta 
law law shang lawm lai wa masai, Kachin ni kangka sadi 
dung nna hkawhkam asak sin du hkra galaw gun hpai lu 
sa ga ai, ngu laika hta ka matsing da lu ai mahtai akyu 
hta jan nna dai ni amyu sha lam yan a matu laklai nna 
hpa wa mi n ngam da lu ga ai. Maja Enriquez wa 
“Jinghpaw ni a myit masin hkauna pa hte bung ai” tsun 
ai gaw kara hku sharin la yang mai ai, kam ai hku hkrang 
shapraw gyin la mai ai, dai majaw anhte a British hpyen 
dap a matu akyu grai kaba na re, ngu lahta na du ni 
hpang de tang madun ai ga sha rai nga lu ai. Shakawn 

tim shi a akyu galaw ya ai majaw kabu nna shakawn ai 
ga sha rai nga ai. Kachin amyu ni gaw amyu kaba kumla 
rawng ai ni rai ma ai, ngu tsun ai hpe n mu lu ai. Bai, 
Duwa Lahpai Naw Seng a share shagan magrau grang ai 
lam ni mung lahpawt lama sha arai mat sai hpe mu lu 
nga ai. Dai hta sha n-ga, kaga masha ni a labau gawgap ai 
hta lakung lakap hku sha tai ai majaw, tinang amyu 
shada gasat hkat ra ai lam ni shara law law hta Naw Seng 
hte hpung ni hkrum kadup ra ma ai. Bai, lam mi hku gaw 
“jasat masa - ideology/ -ism” n bung hkat ai hta hkan 
nna tinang a kahpu kanau sai daw sai chyen shada mung 
nat sat hkat ai masa lam ni anhte a labau hta teng teng 
mu lu nga ga ai. Duwa Naw Seng gumlang rawt nna 
asuya hpe nhtang gasat ai wa tai ai gaw amyu sha yawng 
a awmdawm hpe yaw shada ai lam rai nga ai. Dai hte 
maren, maga mi de Myen asuya maga tsap nga ai anhte 
amyu sha ningbaw ningla Du salang ni mung Panglong 
Ga shaka e gawgap da ya ai munghpawm hkrang ntsa 
tsap nga ai ni rai nga ma ai. Ndai zawn tinang amyu 
shada n hkrum n ra, nat sat hkat wa ra ai lam ni yawng a 
ginchyum gaw, tinang a labau tinang madu n tai lu ai 
lachyum sha rai nga ai. Kaga masha ni a labau gawgap ai 
hta wut namhtun sa tai ya ai lachyum a majaw byin wa ai 
lam nan rai nga ai. 

Ndai lahta na lam ni e tsun shadum ya nga ai mahtai 
gaw tinang a amyu sha awmdawm shadip jahpang yan 
awmdawm ahkang aya lu yang chyu sha labau a madu ni 
tai nna, tinang a lam tinang nan dawdan hparan, tinang a 
gam maka tinang myit ra gyin shalat gawgap la lu na lam 
rai nga ai hpe madi madun ya nga ai. Ndai lam hpe rudi 

ruhpang shatai ya ai gaw hpang na Dawkaba hta tang 
madun na Amyu Sha Rudi Maka nan rai nga ma li ai law. 

6 
KACHIN AMYU SHA RUDI MAKA 


Awmdawm shadip jahpang hte nga lu na shakut ai 
gaw, laksan amyu sha rudi maka hte hkrak rai nga mayu 
ai lachyum rai nga ai. Dai majaw, dai ni na zawn 
awmdawm a matu myit su myit hprang let shakut nga ai 
aten e, “anhte kadai rai nga ga ta?” ngu ai hpe sung dam 
ai hku lachyum shaleng da lu na nachying ahkyak nga ai. 
Who Are We? :The Challenges to America's National Identity 
ngu ai laika buk ka shapraw ai wa, Havard Dakkasu a 
Professor Samuel Huntington ngu ai sarakaba wa tsun lai 
wa sai hta, “lai wa sai ten ni hta gaw, nang kara maga 
lawm nta?” ngu ai ga san hpe san ma ai, dai ni gaw, 
“nang kadai rain ta?” ngu ai ga san hpe mahtang san nga 
ai aten rai sai” nga nna shi a Clash of Civilization ngu ai 
laika buk hta tsun da nu ai. “Nang kadai rain ta? - Who 
Are You?” Shing n rai, Anhte kadai ni ta? - Who Are 
We?” ngu ai ga san hpe htai lu na matu, “rudi maka” 
ahkyak nga ai. Anhte amyu sha ni mung, awmdawm a 
matu lam magup hku gasat poi shang nga ai aten hta, 
tinang a amyu sha rudi maka hpe hkrak shaleng lu na 
ahkyak kabanga ai. 

“Rudi Maka - Identity” ngu ai ga si a lachyum gaw, 
kadai hte mung n bung ai laksan masat kumla hpe ngu ai 

rai nga ai. Amyu sha rudi maka - national identity gaw 
amyu langai mi rudi ai shara, dai amyu hpe kaga amyu ni 
hte n bung ai hku alak mi re ai kumla maka, dai amyu a 
asak hkrung mabyin masa, labau maka, ta tut masa hte, 
mungdan lamu ga masa ni hpe tsun ai rai nga ai. Ndai 
lachyum shaleng lam hpe mahta nna, anhte a Kachin 
amyu sha rudi maka - Kachin national identity a lam 
matut myit yu ga. 


1. Anhte a Masat Kumla - Our Symbol: Manau 
Shadung a malai, Dawnghkawn 


Dai ni anhte amyu sha ni hpe sai ninghtan shabawn lu 
ai kumla “symbol” tai ya ai lu ai gaw “dawnghkawn” rai 
nga sai. Dawnghkawn ngu ai shaloi, KIO/KIA lang nga 
ai Dawnghkawn hpe tsun mayu nngai. Ndai nan anhte 
amyu sha dawnghkawn rai sai. Ndai dawnghkawn hpe 
Duwa Lahpai Naw Seng e 1949 September 11 ya shani 
“Pawng Yawng Amyu Makawp Dap (PNDF) hpe woi 
hpaw ai shaloi, shagrin masat da ai amyu sha 
Dawnghkawn rai nga ai (Naw Seng Labau: 91). Ndai 
dawnghkawn kaw atsit hte ahkyeng nsam hte nhtu lawm 
nga ai. Ndai dawnghkawn hpe yu yang, shim lum nna 
simsa ngwi pyaw ai, share shagan magrau grang ai 
shingkang shingwang hpring nga ai. Ndai dawnghkaw a 
chyen mi gaw atsit rai nna ngam ai chyen mi hkyeng ai 
nsam rawng nhtawm dai lahkawng hpe nhtu lahkawng 
ginchyai da nga ai. Duwa Naw Seng lachyum shapraw ai 
hta tsit hkyen nsam a lachyum gaw anhte a “Nu 
Mungdan gaw share shagan ni du daw sai hkaw gasat 

nna gaw sharawt wa ai mungdan” ngu ai rai nga ai. Nhtu 
lahkawng a lachyum gaw, anhte Pawngyawng sha ni 
gaw moi kaw nna nhtu hte hkyen kahtam majen je, 
magam bungli galaw sha wa ai amyu re hpe lachyum 
shapraw let, Duwa Lahpai Naw Seng a myu tsaw mung 
tsaw salum na hpaw pru wa ai myu tsaw myit a sakse 
kumla rai nga lu ai (Naw Seng Labau: 91). Duwa Naw 
Seng gaw de da ai ningpawt ninghpang raw hpe 1961 
ning hta ya na Shanglawt Asuya Dawnghkawn hku bai 
sharawt dat sai. Dawnghkawn a lachyum hpe mung grau 
dam lada hkum tsup ai hku shaleng lu sai hpe mu lu ai. 
Dai Shanglawt Dawnghkawn sharawt ai shani na 
Ningbaw kaba Zau Seng a mungga hta lawu de na lam ni 
tsun shalawm sai lam mu lu ai: 


Ya dai ni 1962 ning December 24 ya shani anhte 
Wunpawng Amyu hte Mungdan a matu htani 
htana grin nga na masat dingsat Dawnghkawn 
hpe sharawt dat lu saga ai. Moi Ji Woi Ji wa prat e 
mung garai n-galaw yu ai, Wunpawng Amyu ni a 
labau hta mung rai n rawng yu ai mauhpa amu 
langai mi hpe galaw dat lu saga ai. Ndai gaw 
anhte aa Wunpawng Amyu hte Mungdan Sha ni a 
matu awng padang kaba langai hpe lu la ai lam 
mung rai nga ai. Ya ndai dawnghkawn hkrang 
n sam a lachyum ni hpe mung chye da ra ga ai. 
Hkyen ai nsam gaw anhte Wunpawng Amyu ni a 
share shagan magrau grang ai, tsit ai nsam gaw 
anhte Wunpawng Mungdan ja lungseng hte 
hpring tsup mna tsit lali ngwi pyaw simsa ai, nhtu 

sumla gaw anhte Wunpawng Amyu sha ni moi 
chyaloi nhkoi kaw nna, ri nhtu hpe laknak shatai 
shamyet shanta asung jashawn ai hte, n htu sumla 
kata na hpraw ai nsam gaw anhte Wunpawng sha 
ni a myit dinghpring san sen chyoi pra sumnung 
shingdi ai lachyum ni hpe madun ai re. Ndai 
dawnghkawn a npu e Chyurum Wunpawng amyu 
sha ni gahkyin gumdin myit hkrum mang rum ai 
hte rawt galu kaba tsap sa wa ga. Ndai masat 
dingsat Dawnghkawn a majaw Wunpawng amyu 
hte Wunpawng Mungdan gaw mungkan ntsa e 
htani htana dan dawng ngang kang grin nga u ga 
law ((Tu Jai: 32). 


Dai ni anhte ndai dawnghkawn a npu e sai ninghtan 
wa sa ga ai. Ndai dawnghkawn gaw anhte a marit gasit 
ai lam, anhte a sari sadang, anhte a tengman ai 
awmdawm hpe kumla shapraw ya ai amyu sha rudi 
maka a hkahpawk gindai nan rai nga mali ai. Ndai 
dawnghkawn gaw anhte a ngang grin ai amyu sha rudi 
maka a kumla tai lu na matu dai ni anhte galaw jat na lam 
langai mi chyawm me gaw naw nga mali ai. Dai gaw, 
kaga n rai, n dai dawnghkawn a htumpa kaw “Yehowa 
Karai Kasang Anhte a Awng Padang” ngu ai ga si ka 
bang jat na lam rai nga ai. American ni gaw dollar 
gumhpraw “In God We Trust” nga ka shakap ma ai 
zawn, anhte mung anhte a amyu sha maka gaw Karai 
Kasang kaw rudi ai, ngu ai hpe galoi mung dum nga lu 
na matu, anhte a dawnghkawn kaw, “Yehowa Karai 

Kasang Anhte a Awng Padang” ngu ka shakap ra na rai 
nga mali ai. 

Duwa Zau Seng tsun ai hte maren, ndai dawnghkawn 
gaw anhte amyu hpe mungkan e amyu langai hku kumla 
shapraw ya lu ai mung masa ahkaw ahkang hte matut ai 
kumla rai nga mali ai. Manau shadung gaw htunghking 
kumla shapraw ya mi ai raitim, mung masa ahkaw 
ahkang hte n matut nga ai. Htunghking, makam masham 
hte kaga shinggyim nga pra lam hte seng ai ahkaw 
ahkang ni yawng gaw mung masa ahkaw ahkang e 
wushoi jum da nga ai majaw, dai mung masa ahkaw 
ahkang gaw yawng a rudi gindai rai nga ai. 


2. Kachin Amyu Sha Masat Kumla 


Mung masa hku amyu sha rudi maka hpe masat ai 
hta lam kaba (5) lawm ai lam ABSDF ni shapraw lai wa 
sai FEDERAL ngu ai laika hta ka da ai lam gaw, dai ni 
anhte amyu sha ni ngang kang ai amyu sha rudi maka 
gaw gap ai lam hta karum ya nga ai. Dai lam manga hta 
lawu na ni lawm nga ma lu ai. 


A. Masat Shagrin Da ai Mungdan Lamu Ga 
(Territory and Boundary) 


Dai lamu ga hta, dai masha ni grau law shanu nga 
shajang ai lam hte dai lamu ga ginra ni hta aten shaning 
law law dai amyu sha ni shanu nga pra hkrat wa ai labau 
sakse ni gaw ahkyak madung rai nga ai. 

Ya dai ni anhte amyu ni shanu nga ai Kachin Land 
hpe gara kaw nna gara du hkra anhte amyu ni nga pra 
madu hkrat wa ai ngu laksan madu hkrat wa ai lam sakse 
sakgan madi madun nna ka lajang da ai lam n nga ai 
raitm, ya na shara ni hta anhte a kaji kawa ni nan madu 
hkrat wa sai lam hpe anhte chye na lu ga ai. N-gup labau 
sawk hkrawk sarakaba Sumlut Gam, Dashi Naw hte 
hpung ni sawn maram tawn ai hta, Kachin amyu kaji 
kawa ni gaw AD 100 ning daram hta Mali Hku Majoi, AD 
200 ning daram hkan Chyai Hku Majoi, AD 300 ning 
hkan Hkranghku Majoi hte AD 400 hkan Ningran hkang 
Majoi (Mali Hkrang Walawng) de du hkrat wa nna shara 
la nga ang sai, ngu sawn jahtuk da ma ai (Sumlut Gam, 
Dashi Naw 1982: 35-37). Labau masa lam hku sakse 
sakgan hkrak wa mi n madun lu ai raitim, anhte amyu ni 
gaw Majoi Shingra bum nna, Mali hku majoi, dai kaw 
nna Chyai hku majoi, Hkranghku majoi hte Ningran 
hkang majoi ni hpe lai di nna ya nga ai shara lamu ga de 
du shang shara la ai amyu sha ni re ai lam hpe anhte a 
kraw dung myit masin e matsing hkrat wa ai n-gup labau 
- oral history nan labau sakse a ningpawt rudi rai nga 
mali ai. 

Myen mung, Miwa mung, Kala mung lamu ga jarit 
shadawn masat ai lam hpe British ni a aten e she galaw 
masai lam mu lu nga ai. British asuya ni gaw dai zawn 
Myen, Miwa, Kala lamu ga jarit shadawn masat lu na 
matu sagawn kawan hkawm yu ma ai shaloi, Kachin 
amyu ni nga ai shara ni de lai di du shang wa nna Kachin 
ni hte hkrum ma sai hpe mu lu ai. Shanhte mu mada ai 
lam ni hta sakse langai mi gaw 1888 May shata e Mr. 

Warry ngu ai ka mu mada ai lam rai nga ai. Dai hpe lawu 
na zawn mu lu nga ai: 


Ngai mu mada lu ai daram nga yang, Miwa ni galoi 
prat e mung ndai Kachin ni a ntsa daru magam n ka- 
up sha yu ai. Tsaban 17 hte 18 a daw chye ni hkan 
Miwa ni gaw Irrawaddy (Mali Hka) masawn du hkra 
shanhte a shingkang shingwang ka-up lai wa yu 
masai raitim, n dai bum ga mayan hkan na Kachin ni 
gaw masha jahpan nau wa n law la ma ai raitim, 
shanhte nga ai buga shara ni hta, shanhte a 
awmdawm shadip jahpang hte nga hkrat wa ai amyu 
sha ni rai ma ai. Miwa ni mung Myen ni mung n dai 
Kachin ni hpe prat hte prat shagrau sha-a lekmat ni 
jaw mu ai lam nga tim, dai zawn shagrau sha-a hkam 
la ai gaw Miwa yan Myen a uphkang n pu e shang 
rawng mat ai lachyum n rai nga ma lu ai (Woodman 
1962: 277). 


Kaga anhte a mungdan lamu ga hpe anhte amyu ni nan 
uphkang madu nga hkrat wa ai re lam kaga nang kang ai 
labau sakse ni tam hkrawk shapraw na gaw labau 
sarakaba ni a lit rai nga ma li ai. Laika ka ai wa hku nna 
gaw amyu sha lam yan gawgap ai hta mungdan lamu ga 
gaw n lawm n mai rai nga ai lam hpe dan leng shangun 
mayu nna dep hkap lu ai kaw na bai ka madun mat wa ai 
lam sha rai nga ai. 

British Asuya ni up hkang ai ten kaw nna anhte a 
awmdawm shadip jahpang bai tat sum kau ai shaloi, 

anhte a kaji kawa ni gaw lang hte lang British asuya kaw 
hpyi lai wa sai lam mu lu ai. 

1925 hta Sara Maran Robin yan Sarakaba Lahpai Zau 
Tu gaw Kachin myitsu salang 80 lekmat htu ai laika hte 
English Asuya kaw shawng ningnan lang Home Rule 
hpyi sai. 

1942 Japan dang Padang manau nau ai ten, lahkawng 
lang ngu na Jinghpaw Mungdaw hpyi yu sai. Mr. 
Dorman Smith tsun ai: “nanhte Jinghpaw ni gaw, 
mungdan uphkang sha na hpaji garai n chye myit dai. 
Dai majaw, Myen ni hpe shanglawt jaw kau tim, nanhte 
Jinghpaw ni hpe naw shangam tawn nna, manga ning 
laman mungdan up ai hpaji, mare kahtawng gaw gap ai 
hpaji, hkai lu hkai sha hpaji, hkamja hpaji ni chye wa 
hkra naw sharin ya nhtawm, nanhte hpaji hkum jang, 
nanhte a lamu ga, nanhte a lata de atsawm ap ya na ga 
ai” (Jinghpaw Mungdaw Nsen Vol 1 No.6). 

1946 December hta masum lang ngu na English 
Asuya kaw Mungdaw hpyi sai. Mr. Stevenson, Director 
of Frontiers Areas Administration wa tsun ai: “nanhte 
Jinghpaw ni, Inglik Asuya uphkang ai npu e naw nga 
mu, manga ning laman hta nanhte Jinghpaw ni hpe Myen 
ni hte maren, lam shagu kunghpan hkra sharin ya na ga 
ai. Nanhte ra ai Jinghpaw mungdan lamu ga hpe mung 
hkrak sha masat ya na ga ai.” Mr. Dorman Smith, 
Stevenson hte Mr. Walsh Atkins ni a ga hpe Sama Duwa 
Sinwa Nawng wa aja awa ninghkap dang rang kau sai 
hpe mu lu ai (Jinghpaw Mungdaw Nsen Vol 1, No.6) 

Myen mung shanglawt lu ai hte, 1948 Jan 10 hta nan 
Kachin Mungdaw masat sai. Dukaba Labang Gawng ka 

shaleng da ai (MN Vol 1, No.6) hta Kachin State a masat 
shadaw ni gaw n dai hku rai nga ai: “Sinpraw dingda jut 
kaw nna sinna maga hku gawn shinggrup mat wa yang, 
Mungmau-Nammak mazup kawn sharawt, Si-u mare de 
hprawt, dai kaw nna Setkala hka hka lung, Mali hka de 
brung; Gawgwi zup hku hprang, Nat hka lam dingyang, 
wanleng lam hpe Nansi-aung e kawt, Masumbrum bum 
hpe tawt, Uru hka hpe Hawngpa e hprat, Danai hka hpe 
Dalu dan lawu e grat, Namyung makau hku garet, Kala 
hte jarit ai Chyaukang hkyet, Dai hpang Kala mung jarit 
matut gawn, Mali hku shagawng de hkrawn, Tibet hte 
jarit bai matut ai, Hkakaburazi bum hpe mung lai da sai. 
Shing rai tsaw masen ai hkyen bum ni langai hpang 
langai, Miwa hte jarit nhpan ni hkrai, 1960 ning, January 
28 hta, Miwa the Myen shada myit hkrum masat shagrin 
da ai sinpraw maga na lamu ga jarit hpe hkan let, 
Mungmau-Nammak zup de bai wa grup sai.” 

1956 hta, Kachin State hte Miwa lamu jarit lam na 
ginra ni rai nga ai Hpimaw, Kawlang, Kang Fang ni hpe 
Miwa hpe jaw na hku ladat shaw wa ai U Nu hpe Kachin 
State ningbaw Duwa Zanhta Sin gaw, Kachin mung 
masha maga tsap let, aja awa tsun ninghkap nu ai 
(Dimokresi Byawngbyan: 7-105 ). 

Anhte tat sum kau ai mungdan lamu ga hte de a ntsa 
na anhte a awmdawm shadip jahpang hpe bai nhtang lu 
la na myit let 1960 ning kaw nna magam bungli kaba 
galaw hpang dat ai kaw nna gaw dai ni du htep rai nga ai 
n rai ni? Dai ni anhte awmdawm a matu nsim nsa Karai 
Kasang kaw hpyi nga ga ai shaloi, anhte teng sha ra 
sharawng ai lam hte anhte a matu teng sha mai byin lu na 

lam gara rai nga ma li ta? Laika ka ai wa hku nna gaw 
byin wa mai ai lam masum hpe maram dinglik hkam sha 
lu nngai. Laika ka ai wa mu mada hkam sha lu ai hta, dai 
ni anhte awmdawm a matu hpyi jahtau nga ai rai tim, 
mungdaw hte mungdan gara mahtang hpe anhte ra 
sharawng nga ga ai kun? ginhka nlu ai sha hpyi nga ga ai 
kun? ngu myit dum hkrup hkrup rai nngai. Lawu na 
ninggam kaba masum hpe myit yu ga! 

Ninggam langai ngu na gaw tsaw dik ai tsang rai nna 
dai gaw awmdawm shanglawt ai laksan Wunpawng 
Gumrawng Gumtsa Mungdan gawgap na lam rai nga ai. 
Anhte law malawng n dai hpe ra na ga ai. Makam 
masham hku mung, htunghking masa lam hku mung, 
myit jasat, masin salum kata rawng ai lam ni hku mung 
n rum n hkrum ai ni hte rau hpawng rau de nga yang 
kalang n rai kalang ru yak n hkun de bai hkrat na lam 
nga ai. Dai majaw, ninggam langai hta tsap ai ni a matu 
gaw '“awmdawm shanglawt ai Wunpawng Gumrawng 
Gumtsa Mungdan' rai nga ai. Ndai bandung de anhte 
kaning rai du lu na gaw ni? 

Lahta na ninggam a lawu hprut gaw mungdaw 
madang rai nga ai. UNFC hku nna sa wa jang mungdaw 
rai na n hten! Munghpawm masa - federal system hta 
masa amyu myu nga ai lam hpe mung mu lu ai. Amyu 
bawsang hpe rudi ai Munghpawm masa rai jang chyawm 
me gaw “Kachin State naw lang na lam nga ai. Lama rai 
nna dai masa n re ai sha, Amerikan mungdan a 
munghpawm masa hku rai jang 'Kachin State ngu ai 
amyu bawsang hpe gawng malai tai ai ga si, mying 
n lawm mat ai sha kaga mying langai ngai mahtang galai 

kau na mung mai byin nga ai n rai ni? American ni lang 
ai munghpawm a mungdaw - State ni gaw amyu 
bawsang langai ngai hpe gawng malai tsap ai mying ni 
n rai nga ma lu ai. Ndai munghpawm masa lahkawng hta 
hkan nna grau hkrit tsang hpa ninggam masum de mung 
du wa mai nga ma li ai. 

Ninggam masum hta gaw ya Kachin State kata e nga 
ai amyu bawsang ni, grau nna Kachin bawsang ni yawng 
hpe hpya ayai kau nna shanhte tsun ai madu uphkang 
lamu ga “Self-Administrative Zone” ngu ai madang de 
sha-ang sa wa yang, mungdaw atsang hta grit nem ai 
madang de du mat wa lu ai shingran mung nga nga mali 
ain rai ni? 

Ndai kaw anhte a labau hpe bai nhtang yu ai shaloi, 
mungdaw masa hte mungdan masa kanyet hkat ai labau rai 
nga ma li hpe mung mu lu ai. 

Shawng ningnan lang ngu na mungdan masa hte 
mungdaw masa yan a sumri gang hkat, shing nrai, 
kanyet karang hkat ai gaw Myen mung shanglawt lu na 
ningtawn e nan byin hpang wa sai. Aung San wa hte 
garai n hkrum shi ai aten hta Kachin ningbaw ningla ni 
myit ai lawm gaw Myen hte pawng mna shanglawt la tim, 
hpang e awmdawm shanglawt ai Wunpawng gumsan 
mungdan gawgap na myit lai wa sai, ngu mu lu ai. Ndai 
gaw mungdan masa hkan ai lam rai nga ai. Raitim, dai 
masing lam yan gaw Aung San wa hte hkrum ai shani 
kaw nna mungdaw masa hte garang hkat hpang wa ai 
gaw hpang jahtum Panglong Ga Shadi Laika kaw anhte a 
ningbaw ningla ni lekmat htu lawm rai Munghpawm 
Myanmar mungdan gaw de ai hta 1948 Jan 10 hta nan, 

Kachin State hpe jahtawng htu la sai. Lachyum gaw 
mungdan masa hte mungdaw masa yan karang kanyet 
hkat ai shaloi, mungdan masa mahtang sum nna, 
mungdaw masa e padang dip lu ai lachyum rai nga ai. 
Lahkawng lang ngu na mungdan masa yan mungdaw 
masa a kanyet karang hkat ai lam gaw Duwa Lahpai 
Naw Seng a aten e byin wa sai. Kayin hpu nau ni KNU 
(1947) hte KNDF (1947) nga nna hpaw let, Kayin amyu 
sha lawt lu lam matu gasat poi shang hpang wa ai hpe 
mu wu ai shaloi, Duwa Naw Seng a myit salum kata e 
anhte amyu sha ni mung dai zawn tinang a amyu 
makawp maga hpyen dap hpaw let, awmdawm a matu 
gasat poi shang ra sai lam dum hpang wa lu ai. Dai rai 
nna, 1949 February 16 ya shana maga nsin sin wa ai aten, 
Yetashe dabang kaw Jinghpaw hpyen la ni hpe Jinghpaw 
mung de lung wa na lam mungga shaga nu ai. Hpang 
jahtum PNDF ngu ai hpawn let dai ni lang ai Shanglawt 
Dawnghkawn a design hpe gyin shapraw dat ai du hkra 
shakut lai wa sai hpe mu lu ai. Duwa Naw Seng n dai 
zawn rai myu tsaw mung tsaw myit su rawi, ja wa nga ai 
aten hta mungdaw masa hta kangka sadi dung let asuya 
bungli gun hpai nga ai amyu sha ningbaw ningla ni 
mung law law nga ma ai. Dai ni mung lam shagu sung 
sung li li myit yu nna Naw Seng hte hpung nia Jinghpaw 
Mung de lung du wa na ginjang hpe ban hkum shadang 
mu ai. (Matsing: Ndai kaw Naw Seng hpe ban hkum ai 
Kachin du salang ni hpe mara shagun, madi madun ai 
lachyum hku n re sha, mungdaw masa yan mungdan masa a 
karang hkat ai lam hpe shaleng ai lam sha rai nga li ai). 
Duwa Lahpai Naw Seng a myit ai lam hte teng sha byin 

wa ai lam hte seng nna Ian Fellows-Gordon ngu ai wa 
gaw shi a Naw Seng a Mungdan matu Gasat ai Majan — the 
Battle for Naw Seng's Kingdom ngu ai laika hta lawu na 
zawn ka da nu ai: 


Japan majan ngut ai hte kade nna ai aten hta nan, 
Naw Seng a shanglawt ai Jinghpaw Mungdan gaw 
gap mayu ai shingran hpe mu ya ni ai: shi ra 
sharawng ai gaw, Nepal mungdan zawn re mungdan 
hpe shi a gasat share manang ni hte rau gawgap la 
mayu da nga nu ai. Teng sha nan B.G.M dazik 
shagrau hkrum ai Duwa Naw Seng gaw, shanglawt 
ai Jinghpaw Mungdan a ningbaw majing tai ging nga 
ai. Raitim, mabyin masa lam ni gaw, shi myit ai hku 
n rai mat sai. Gumrawng ai Kachin ni a matu, 
Jinghpaw Mungdan a malai, Myen mung a kaji sha re 
ai Jinghpaw mungdaw - Kachin State hpe sha lu ma 
nu ai (Gordon 1971:ix-x). 


Ya ndai lahkawng lang ngu na mungdaw masa yan 
mungdan masa yan a kanyet karang hkat ai lam hta 
mung, mungdaw masa e mahtang awng padang 
dawnghkawn sharawt lu masai lachyum hpe mu lu nga 
ai. 

Masum lang ngu na mungdaw masa yan mungdan 
masa a kanyet garang hkat ai lam gaw 2010 June kaw nna 
bai byin hpang wa ai majan kata kaw nna kalang mi bai 
prut pru wa sai kun? ngu laika ka ai wa myit dum hkrup 
nngai. Maroi nni masin nsi ai lam ni anhte a kraw dung 
salum ni hta hpring kaprat nga sai. Yawn madai nsen ni 

garu nga sai. Anhte yawng “Yehowa Karai Kasang, anhte 
a awng padang” ngu ninglaw nsen shapraw let 
“awmdawm” a matu Karai Kasang kaw hpyi nga sa ga ai. 
Lahta e kalang tsun lai wa sai hte maren, anhte ra ai gara 
mahtang rai na mali ta? 

Awmdawm shanglawt, awmdawm shadip jahpang 
lu ai amyu tai na matu, “shadip jahpang lamu ga” gaw 
n shut n shai nga ra ai zawsi rai nga ai hpe anhte dum wa 
sa ga ai. Raitim, anhte teng sha lu mayu ai gaw gara 
mahtang? mungdaw i? mungdan i? Dai hpe anhte gara hku 
mahkret, shadawn, masat, shagrin la lu na ga ta? 


B. Sinwa Ga hte Laika - 
(Common Language and Literature) 


FEDERAL ngu ai laika buk hta ka da ai amyu sha 
maka a malawm lahkawng gaw Sinwa Ga hte Laika - 
Common language and literature rai nga ai. Dai ni anhte 
amyu ni kalang mi bai rap daw dung mna, Sinwan Ga hte 
Sinwa Laika hpe dawdan masat, shagrin la ra nga mali ai. 
Hpa majaw nga yang, Kachin kata kaw rawng ai 
bawsang shagu aga hte laika lu nga ai. Dai majaw gara ga 
hte laika hpe yawng a Sinwa Ga hte Sinwa Laika hku 
lang na ngu ai hpe tara shang masat shagrin la ra nga 
mali ai. Ya yang Jinghpaw Ga hte Jinghpaw Laika gaw 
Sinwa Ga hte Sinwa Laika zawn rai nga tim, rapdaw 
dung nna tara shang masat shagrin da ai lam gaw mahkoi 
n nga nhten, ngu mu lu nngai. Ndai zawn dawdan 
shagrin ai lam hta, galaw na lam hpe mung numdaw hte 
numdaw rai galaw sa wa mai nga mali ai. 

Shawng ningnan na ninggam hta, rapdaw hpung 
langai hpaw da na rai ga ai. Ndai hpung kaw bawsang 
shagu na lata san dat ai gawng malai salang ni, makam 
masham hpung shagu na ningbaw ningla, kaga Kachin 
wuhpung shagu na gawng malai ni, bai linguistic hpaji 
ninghkrin ni, Miwa hte Kala mung na dat kasa ni, 
mungkan mungdan ni de du nga ai amyu sha ni a gawng 
malai dat kasa ni shang lawm na rai nga ai. Ndai hpung 
hpe Wunpawng Mungbawng Rapdaw shing n rai, KIO 
ginjaw kaw nna woi numshawn shaw nna hpaw 
ninghtan yang mai na re. 

Dai hpung hpe hpaw ninghtan da lu sai hte gara ladat 
hku galaw sa wa na masing hte ta tut mahkrun ni jahkrat 
let magam bungli hpang sa wa na mai nga ai. 

Anhte a matu dai ni na aten hta hpa lam hpe mung 
bawngban nna galaw sa wa ai aten du sai. Gara bawsang 
a ga hte laika hpe anhte Kachin ni law malawng chye na 
jai lang mai na, ngu ai hpe ta tut mai byin ai masa ladat, 
ga shadawn, Kachin mung shawa de vote hpyi ai ladat 
hku mi rai rai, galaw mai na rai nga ai. Shing n rai, 
linguistic sara kaba ni hku nna grau tang du ai ladat ni 
hpe hpaji jaw lu na nhten! Amyu ni, bawsang ni yawng e 
hkut hkut nai nai myit yu nna dawdan dat ai lam ni chyu 
sha anhte a awmdawm gawgap ai hta karum ya lu na rai 
nga mali ai. 

Sinwa ga hte laika hpe masat shagrin ai hta, masa lam 
yan hta hkan nna ga hpan lahkawng (bilingual) masum 
(trilingual) du hkra mai masat shagrin ai lam ni hpe mu 
lu ai. Raitim, anhte amyu sha ni a matu chyawm gaw 
anhte ni nan masha jahpan mung n law la nga ga ai 

majaw sinwa ga langai, sinwa laika langai hpe tara shang 
masat shagrin la lu jang ram na sai, ngu mu ai. 


C. Bung Ai Htunghking Maka - 
(Common Culture) 


Amyu sha maka gawgap ai hta n ngan mai ai lam 
kaga langai mi gaw bung ai htunghking maka - common 
culture rai nga ai hpe FEDERAL ngu ai laika hta ka da 
nga ai. 

Anhte a lapran e shai hkat ai lam ni nga mali ai. 
Matsun maroi mauwmi ni, hkan lang hkrat wa ai htung 
lai masa lam ni, hte kaga kaji kajaw shai hkat ai lam ni 
nga mali ai. Raitim, lachyum shapraw ai kaw mahtang 
anhte yawng hkrum rum nga ga ai. Hkai hkrat wa ai 
maumwi mausa ni chyawm me gaw n-gup maumwi - 
oral history hku sha ginlen hkrat wa ai re majaw dang 
bung lu na lam n nga ai. Kaji e hkai ai kaw nna kawa e 
matsing, kawa e hkai dan ai hpe kasha e bai matsing la 
nna matut hkai ginlen re ai masa she re. Dai majaw, n dai 
maumwi mahtang gaw jaw dik, teng dik ngu tsun na 
n mai byin nga ai zawn, langai hte langai hkai ai mung 
gara hku mung n dang bung nga mali ai. Bung lu na 
shakut tim, byin mai ai baw n rai nga ai. Hpan jahtum ga 
law nna bra na lam sha nga ai. Dai rai nna, anhte a matu 
mahtai gaw “mabyin langai maumwi law law - the same 
story different versions” rai nga ai. Tsun mayu ai gaw 
mabyin langai hpe tinang matsing ai hku hkai hkrat wa ai 
majaw mabyin langai hpe maumwi law law hku hkai ai 
lam rai nga ai. Ndai kaw ahkyak dik gaw “lachyum” rai 

nga ai. Hkai ai lam n bung tim anhte a lachyum manu 
gaw anhte gaw kanu langai kawa langai, rudi ruhpang 
langai kaw na pra hkrat wa ai sai daw sai chyen 
Chyurum hpunau ni rai ga ai, ngu ai hpe lachyum 
shapraw shakut ai lam rai nga mali ai. 

Lachyum bung ai htunghking maka ni hta lawu de na 
lam ni lawm nga ai: 


a. 


Matsun Maroi n-gup maumwi hta, madoi 
chyuhpang langai hpe jawm chyu nna, Majoi 
Shingra bum nna yu hkrat wa ai Chyurum 
hpunau ni rai nga ga ai hpe lachyum shapraw ai 
maumwi hpe hkai nga ga ai. 

Htunghking maka, num la num ya, galaw lu 
galaw sha ai maka kumla ni hta lachyum bung 
shajang nga ga ai. 

Manau shadung e mung anhte hpe langai sha re ai 
lachyum kumla hpe shapraw ya mi ai. 

Kaga lam law law hta lachyum manu sha n-ga, 
hkan lang ai htung lai, maka lam ni raw raw rai 
bung shajang nga ga ai. 

Ya nga ai lamu ga hta rau nga rau pra ai shaning 
mung ram ram wa na mat sa ga ai majaw, anhte a 
lapran htunghking lai maka ni kayau kaya rai lang 
nga sa ga ai. 


Dai majaw, anhte Kachin rusai bawsang ni yawng hpe 
htunghking maka langai hku sha nga hkrat wa ai ni rai ga 
ai ngu yang ninghkap shakut na kadai n nga na re. 

D. Mung Masa Bandung (Political Desire) 


Amyu mungdan langai hku nga sa wa lu na lam hta 
bung ai mung masa bandung mung n nga n mai rai nga 
ai lam FEDERAL laika buk hta ka da nga ai. Anhte amyu 
sha ni prat ladaw law law wa, langai wa galaw ai hpe 
langai w jahpyak rai shada madi shadaw let bandung 
langai de sa wa lu ai lam n nga ai ten ni grai law mat sa 
ga ai. Shanglawt majan baw hpang ai 1960 ning daram 
kaw nna rai yang, Shanglawt hpe jahpoi ai, shatan nhkan 
re ai, lam ni mung nga lai wa na sa ga ai. 

Rai yang, dai ni gaw anhte kara shara kaw mi tsap 
nga ga ai raitim, “awmdawm” lu mayu ai bandung kata 
kaw anhte hkyawm rai wa saga ai. Wunpawng mungdan 
Shanglawt Dawnghkawn a npu e anhte yawng tsap nga 
sa ga ai. Grau laklai ai gaw, Hkristu a Dawnghkawn n pu 
e anhte a Shanglawt dawnghkawn noi kalam tawn lu sha 
ga ai. Shanglawt dawnghkawn kalam ai n pu e shingkang 
shingwang hte sari sadang daru magam hpring ai anhte a 
Manau Shadung jung da lu sa ga ai. Mung masa 
shanglawt lu jang she kaga lam mahkra hta shanglawt lu 
na rai ga ai lam hpe anhte yawng hkra dum hprang wa sa 
ga ai. Ndai lam ni gaw, anhte hta langai sha re ai mung 
masa bandung shadaw ngang kang ai hku jun da lu sa ga 
ai lachyum rai nga ai. 


E. Hkrum Rum ai Labau (Common History) 


Lahta e htunghking a lam tsun ai shaloi ka madun 
mat wa sai hte maren, anhte amyu sha ni gaw labau 

lachyum rum, ru di ru hpang hkrum ai amyu ni rai nga 
ga ai. Grau nna labau ngu ai shaloi, anhte hkrum sha 
hkrat wa ai mung masa mahkrum madup, nni nkri lam ni 
gaw langai sha rai nga mali ai. Nang kadai re majaw nang 
hpe hkyem sa jaw ai ngu ain nga ai. 

Labau bung ai ngu ai shaloi, lamu ga ginra hta nga 
pra hkrat wa ai labau, bai tsun shaga ai ga, htunghking lai 
maka hte mung masa bandung shadaw ni gaw lachyum 
manu langai sha rai nga ai hpe madi mayu ai lam rai nga 
ai. 

6 


HKRISTAN NI HTE GASAT GALA 
LAM 


Majan gasat nna nat sat hkat ai lam hpe n ra sharawng 
ai gaw Hkristan ni sha n rai nga ai. Nawku htung shagu, 
mungkan shinggyim masha shagu (dusat ni mung lawm 
ai) n ra sharawng ai lam rai nga ai. Si htan ai, du daw sai 
hkaw ai lam ni gaw n byin ging ai lam nan rai nga ai. 
Hkristan ni hkrai n ra ai lam n rai nga ai. 

Raitim, mungkan n dai gaw gasat gala, du daw sai 
hkaw lam ni hkrai hpring chyat nga ai. Mungdan shagu 
lam mi hku n rai lam mi sat hkat, sai jahkaw hkat ai lam 
ni dai ni mung byin nga ai. Hkristan ni mung majan 
n mai gasat ai lam grai nga tsun pat shakut tim, Hkristan 
mungdan ni nan baw hpang dat ai No.1 mungkan majan, 
No.2 mungkan majan ni byin lai wa nna mungkan masha 
lamun latsa asak du baw sum lai wa sai. Ndai kaw dan 
leng ai lachyum mahtai gaw majan n hpan, gasat gala, 
daw du sai hkaw ai lam ndai hpe tsep kawp shamat kau 
na yak la nga ai lam rai nga ai. Ning ngu tsun ai shaloi, 
majan gasat gala lam hpe ninggun jaw mayu ai lam mung 
n rai nga ai. Shaloi anhte a matu mahtai hpa rai na? 

1. Hkristan Chyum Laika Ningmu 


Ndai lam a mahtai hpe anhte a Chyum Laika kaw dan 
leng ai mahtai madun da nga ai. Karai Kasang shinggyim 
masha hpe ningnan hpan da ai shaloi, yubak mara n 
rawng ai hku hpan hpajang da sai, raitim, Karai Kasang a 
ga lale nna pat hkum da ai namsi hpe di sha ai shani kaw 
nna yubak mara shang wa ai hte shinggyim masha gaw 
yubak n rawng ai wan rai mat sai. Shi a manu maza mala 
byin mat sai. Dai shani kaw nna masha gaw “manghkang 
- conflict? a madu tai wa sai. Shi hkum shi mung 
manghkang gun hkawm ai zawn, kaga masha a matu 
mung manghkang amyu myu shabyin ya ai wa tai wa sai. 
Dai majaw, shinggyim masha nga ai shara shagu 
manghkang nga wa sai. Ndai hpe tsi shamai lu na langai 
sha re ai ladat gaw shinggyim masha a maza mala rai mat 
sai manu hpe bai jasan jaseng nna yubak n rawng ai 
madang de bai nhtang wa na lam rai nga ai. 

